Ras Online - ރޭޕް ކޭސް: އަންހެންކުއްޖާ ގެންދާ ވީޑިއޯއާއެކު އާންމުން ރަތަށް\nރޭޕް ކޭސް: އަންހެންކުއްޖާ ގެންދާ ވީޑިއޯއާއެކު އާންމުން ރަތަށް\nޒަހީނުއްދީން ސަޢީދު 22 އޭޕްރީލު 2021\nއާދަމް ވިޝާން (ކ) އަދި އަލީ ރަޝީދު: އަންހެން މީހާ ޖަހައިގަނެގެން ރޭޕް ކުރުމުގައި ބައިވެރިވީ މި ދެމީހުން\nމާލޭގެ ކާރޫބާރޫ ބޮޑު މަގަކުން ހިނގާފައި ދިޔަ އަންހެން ކުއްޖަކު "އުފުރާލައިގެން" ގެންގޮސް އަނދިރި ގޯޅިގަނޑަކަށް ވެއްދި ވާހަކައަކީ މިހާރު އެންމެ ހޫނުކޮށް ދެކެވޭ އެއް ވާހަކައެވެ. މިވާހަކަތަކުގެ ސީރިއަސްކަން އިތުރަށް ހާމަވީ މިއަދު އެ މަންޒަރު ފެންނަ ސީސީޓީވީ ފުޓޭޖެއް އާންމުވުމުންނެވެ. އެއްވެސް ބިރެއް ޖެހިލުމެއް ނެތި އެންމެންގެ ކުރިމަތީގައި އަންހެންކުއްޖަކު "އުފުރާލައިގެން" ދަމާ ކޫއްތާފައި ގެންގޮސް، ޒުވާން ދެފިރިހެނުން ވެގެން ގޯޅިގަނޑަކަށް ވެއްދީ ރަހުމުގެ ކަންފުޅެއް ވެސް ނެތިއެވެ.\nއެމަންޒަރު ބަލަން ތިބި ބައެއްގެ ފައިބުޑަށް އަންހެންކުއްޖާ ވެއްޓުނު ނަމަވެސް އެހީތެރިކަމުގެ އަތެއް ދިއްކޮށްލަން އެ މީހުން ހިތަށްވެސް ނާރާ ކަހަލައެވެ. އެ މައްސަލާގައި ފުލުހުން ހައްޔަރުކޮށްފައިވަނީ ހދ. ނޭކުރަންދޫ، ވިނަރެސް، އާދަމް ވިޝާން، 18، އާއި ހދ. ވައިކަރަދޫ، މިލާފަރު، އަލީ ރަޝީދު، 23، އެވެ. މިދިޔަ ހުކުރު ދުވަހު ހައްޔަރުކުރި އެ މީހުންގެ ބަންދުގެ މުއްދަތު މިއަދަށް ހަމަވުމުން، ބަންދުގެ މުއްދަތު އިތުރުކުރުމަށް ކޯޓަށް ހާޒިރުކުރުމުން ކޯޓުން ވަނީ އެ ދެ މީހުން އިތުރު 10 ދުވަހު ބަންދުގައި ބޭތިއްބުމަށް އަމުރުކޮށްފަ އެވެ.\nMujuthamauge salaamathaai rakkaatherikamah farudhee zimmaa adhaakurumakeeves varah muhimmu kameh.\nAnhen kujje dhamaakoothaafa gengos gadhakamun geyakah vahdhaadhaairu ethah bayaku alhaanulaa balahattaigen thibey manzarakee varah dhera kameh.\nHuttuvunu gothakah huttuvanjehey. https://t.co/R9OSZQ1lEI\n— Ahmed Mahloof (@AhmedMahloof) April 22, 2021\nސޯޝަލް މީޑިއާގައި އެވީޑިއޯ ދައުރުވާން ފެށުމާއެކު، ގިނަ ބަޔަކު ވަނީ ހިތްހަމަނުޖެހުން ފާޅުކޮށްފައެވެ. އަދި މިކަމުގައި ފުލުހުންނަށާއި ސަރުކާރަށް ފިޔަވަޅު ނޭޅޭ ނަމަ، އެންމެން އެގޭ ދޮށަށް އެއްވުމަށްވެސް ބައެއް ފަރާތްތަކުން ބުނެފައިވެއެވެ. މަންޒަރު ބަލަން ތިބި މީހުން، އަންހެން ކުއްޖާއަށް އެހީ ވެފައިނުވާތީ، އެކަމާ ގިނަ ބަޔަކު ވަނީ ކަންބޮޑުވުން ފާޅުކޮށްފައެވެ. އަދި ރާއްޖޭގައި އަންހެނުންނަށް އެއްވެސް ރައްކާތެރި ކަމެއް ނެތްކަން ހާމަ ވެފައި ވާ ކަމަށް ޝޯޝަލް މީޑިޔާގައި ޚިޔާލު ފާޅުކުރި ބައެއް މީހުން ބުނެފައިވެއެވެ. ހަގީގަތުގައި އެއީ ބިރުވެރި އިންޒާރެކެވެ. ބަޔަކު ރުޅިގަދަވެގެން ކިޔޭނުކިޔޭ ހިސާބަށް ދާވަރުގެ މަންޒަރެކެވެ. ބިރިވެރިކަމާއި ހިތްދަތި އިހުސާސް ތަކެއް ހިތައް ވެރިވެގެންދާފަދަ މަންޒެރެކެވެ.\nEmeehun hayyaru nukuraa kamah vaanama Hingaa migey dhoshah dhaan , Kihineh vaane ? https://t.co/oUz4JdiKJZ\n— Soe Zidhu (@AliZidhna) April 22, 2021\nމިކަމާ ގުޅިގެން ޔޫތް މިނިސްޓަރު އަހްމަދު މަހްލޫފް ކުރެއްވި ޓުވީޓެއްގައި ވިދާޅުވެފައިވަނީ މުޖުތަމައުގެ ސަލާމަތާއި ރައްކާތެރި ކަމަށް ފަރުދީ ޒިންމާ އަދާ ކުރުމަކީ ވެސް ވަރަށް މުހިންމު ކަމެއް ކަމަށެވެ. އަދި އަންހެން ކުއްޖަކު ދަމާކޫއްތާފައި ގެންގޮސް ގަދަކަމުން ގެއަކަށް ވައްދާއިރު، އެތައް ބަޔަކު އަޅާ ނުލާ ބަލަހައްޓައިގެން ތިބުމަކީ ވަރަށް ދެރަ ކަމެއް ކަމަށާއި، ހުއްޓުވުނު ގޮތަކަށް އެކަން ހުއްޓުވަން ޖެހޭ ކަމަށް މިނިސްޓަރު ވިދާޅުވިއެވެ.\nMee balaalan faseyha manzaru thakeh noon. Mamma, Dhatha, Anhen dharin ah gaumugai Rakkaatheri kameh neiy kan haama vegen midhiyaee. A’ammu Rayyithun efadha kan kan huttuvan fahathah jeheynee ves sababu thakeh huregen. Sarukaaru ge Bodu ihumaalu mifennanee. https://t.co/IWy3GFSEHT\n— Hussain Mohamed Latheef (@HucenSembe) April 22, 2021\nރައްޔިތުންގެ މަޖިލީހުގެ ފަރެސްމާތޮޑާ ދާއިރާގެ މެންބަރު ޙުސައިން މުޙައްމަދު ލަޠީފު ވިދާޅުވީ ހުކުރުދުވަހު މާލޭގެ ގޯޅިއެއްގެ ތެރެއަށް ގަދަކަމުން އަންހެނަކު ވެއްދި ވީޑިޔޯ އާންމުވުމާއެކު އަންހެނުންނަށް ރައްކާތެރިކަން ނެތްކަން ހާމަވެއްޖެ ކަމަށެވެ. އޭނާ ވިދާޅުވީ މިއީ ބަލަން ފަސޭހަ މަންޒަރުތަކެއް ނޫން ކަމަށެވެ. މަންމައާއި ދައްތައާއި އަންހެން ދަރިންނަށް ޤައުމުގައި ރައްކާތެރިކަން ނެތްކަން އެވީޑިއޯއިން ހާމަވާ ކަމަށްވެސް އޭނާ ވިދާޅުވިއެވެ.\nސެމްބެ އިތުރަށް ވިދާޅުވީ ޢާންމު ރައްޔިތުން މިފަދަ ނުރައްކާތެރި ކަންކަން ހުއްޓުވުމުގައި ފަހަތަށް ޖެހޭނީ ސަބަބުތަކެއް ހުރެގެން ކަމަށެވެ. އަދި މި ކަމުން ފެންނަނީ ސަރުކާރުގެ ބޮޑު އިހުމާލު ކަމަށް ޙުސައިން މުޙައްމަދު ލަޠީފު ވިދާޅުވިއެވެ.\nމިކަން ކޮށްފައިވާ މީހުންނަކީ ރަތްލާޖެހި ކުށްވެރިންކަން ފުލުހުން ހާމަކުރި މައުލޫމާތު ތަކުން އެނގެއެވެ. އެތައް ވަހަރަކު ކުށްކޮށް ކުށުގެ ރެކޯޑް އޮތް މީހުންނެވެ. އެފަދަ އެތައް ކުށްވެރިންނެއް އެކި ދޮރުތަކުންނާއި ބާގަނޑުތަކުން ދެމިގަނެގެން މިނިވަން ކަމާއެކު މުޖުތަމަޢުގައި އުޅެ ތަކުރާރުކޮށް ކުށްކުރަނީއެވެ. ކިތަންމެ ބޮޑު ކުށެއްކޮށްގެން ހައްޔަރަށް ދާން ޖެހުނަސް އެމީހުންނަށް ވަރިހަމައެވެ. ދުވަސްކޮޅަކުން ނުކުންނާނެ ބާގަނޑު އެމީހުންނަށް އެނގެއެވެ. ހަގީގަތުގައި ވެސް މުޖުތަމަޢުގައި މިފަދަ ބޮޑެތި ކުށްތައް ތަކުރާރުކޮށް ކުރަނީ ކަމާބެހޭ ފަރާތްތަކަށް ނޭނގޭ ބައެއް ނޫނެވެ. އެއީ ކޮންބައެއްކަން ވަރަށް ރަނގަޅަށް އެނގެއެވެ. އެކަމަކު ގާނޫނީ އަދި ސިޔާސީ ބާގަނޑުތަކުންނާއި ފައިސާއަށް އެޅޭ ބާގަނޑުތަކުން އެމީހުން ދެމިގަނެގެން އަބަދުވެސް ތިބެނީ މިނިވަންކަންމަތީގައެވެ.


BREAKING NEWS: Yameen Ge Hulaasaa Bayaan Dhigulaigen Dhiumun Shareeaiy Medhukandaalaifi - Vaguthu\nޔާމީންގެ ހުލާސާ ބަޔާން ދިގުލައިގެން ދިއުމުން ޝަރީޢަތް މެދުކަނޑާލައިފި\nކުރީގެ ރައީސް އަބްދުﷲ ޔާމީންގެ މައްޗަށް ދައުލަތުން އުފުލާފައިވާ މަނީ ލޯންޑަރިން މައްސަލައިގެ ދައުވާގެ ޚުލާސާ ބަޔާން އިއްވުމަށް ބާއްވާ ޝަރީޢަތުގެ އަޑުއެހުމުގައި ޔާމީންގެ ފަރާތުން ހުށަހަޅުއްވާ ބަޔާން މާދިގުވުމުން ހުސްވަގުތުކޮޅަކަށް ޝަރީޢަތް މެދުކަނޑާލައިފިއެވެ.\nޝަރީޢަތް މެދުކަނޑާލާފައި ވަނީ ދިހަ މިނެޓަށެވެ.\nހުލާސާ ބަޔާން ދިގުވުމުން ގާޞީ ހައިލަމް ވަނީ ޔާމީންގެ ވަކީލުންނާއި ސުވާލު ކުރައްވާފައެވެ. ގާޞީ ވަނީދެން ފާހަގަ ކުރަން ބޭނުންވަނީ ކޮންކަމެއްތޯ ސުވާލު ކުރައްވާފައެވެ.\nޔާމީންގެ ވަކީލް އަލީ ޝާހް ވިދާޅުވީ ވަކިވަކިން ފާހަގަ ކުރަން ބޭނުންވާ ގިނަ ކަންތައްތަކެއް އެބަހުރި ކަމަށާއި އެހެންކަމުން އަދި ގަޑިއެއްހާއިރު ބޭނުންވާ ކަމަށެވެ.\nޔާމީނާއި ދެކޮޅަށް ދައުލަތުން ދައުވާ ކުރާ މައްސަލައިގެ ހުލާސާ ބަޔާން ހުށަހަޅަން ތާވަލް ކުރީ މިއަދު 13:00 އަށެވެ. ނަމަވެސް ޝަރީޢަތުގެ މަޖިލިސް ފެށޭވަރުވީ 13:30 ހާއިރުއެވެ. ފުރަތަމަ ދައުލަތުން ހުލާސާ ބަޔާން ހުށަހަޅަން ފުރުސަތު ދިނުމުން 30 ވަރަކަށް މިނެޓް ތެރޭގައި ވަނީ ހުލާސާ ބަޔާން ހުށަހަޅައި ނިންމާފައެވެ.\n14:00 އިން ފެށިގެން އަދިވެސް ކުރިއަށް ދަނީ ޔާމީންގެ ފަރާތުން ހުށަހަޅާ ހުލާސާ ބަޔާން ހުށަހެޅުމެވެ.\nޔާމީންގެ މައްޗަށް ދައުލަތުން އުފުލާފައިވާ ދައުވާގެ ބައެއް އަޑުއެހުންތައް މީގެ ކުރިން ވެސް ވަރަށް ބޮޑަށް ދިގުދެމިގެންދިޔައެވެ. އަދި ބައެއް އަޑުއެހުންތައް ދިގުވަމުން ދާތީ ގަޞީ ހައިލަމް ވަނީ ޔާމީންގެ ވަކީލުން ދައްކަވާ ވާހަކަފުޅުތައް ކުރުކޮށް ދެއްކުމަށް އެތައް ފަހަރެއްގެ މަތިން ދަންނަވާފައެވެ.\nޔާމީންގެ ވަ ކީލުންނަށް ޙުލާސާގެ މާނަ ނޭގުމަ ކީ ޤާޒީގެ މައްސަލައެއް ނޫންދެއްތޯ.... ވަ ކީލް ކަމުގެ ސަރުތު ހަމަވޭތޯ ބެލުން މުހިއްމު... ކުރީދުވަހުވެސް ޙުތުބާއެއް ވިދާޅުވީ... މިމީހުންނަ ކީ ކޯޓަށް ނޫނީ ޤާޒީއަށް ޖެއްސުން ކުރަންދާ ބައެއްތޯ..\nޚުލާސާގެ މާނަ ނޭގެނީ މާވަޑި ފަލާހް އަށް، ކިތަންމެ ޚުލާސާ ކުރިޔަސްވެސް މައްސަލައިގެ ބާވަތުން ބަޔާން ދިގުވުމަކީ އެކަށީގެންވާކަމެއް، ގިނަކަންކަން ފާހަގަ ކުރަންޖެހެންޏާ ބަޔާން ކުރުވާނެ ގޮތެއް ނޯންނާނެ، ހަދާނެގޮތެއް ހަދަން، ދައްކަން ބޭނުންވާ ވާހަކަ ނުދައްކައެއް ދުލެއް ނުކުރެވޭނެ، އަހަރުމެން އެންމެގެ ކުރިމަތީ މައްސަލަ ހުށަހެޅިގެން ދިޔައީ އަދި ހެކިބަސް ނެގިގެންދިޔައީ، ދެއުޅިއެއްނުވާ ޒާތު ވާހަކަ ދައުވާ ހުށަހެޅިފަރާތުން ދެއްކީ މިކަންކަން ބަޔާނުން ބުނެދެވެންޖެހޭނެ


ނ.ހޮޅުދޫ ރައްޔިތުންގެ ބޭސްފިހާރަ ރަށުކައުންސިލުން “އާސަންދަ”ނިޒާމުގައި ބައިވެރިކޮށްފައި ނުވާތީ އެރަށު އެމްޑީޕީ މެންބަރުން ބޭސްފިހާރަ ކައިރީގައި އިހުތިޖާޖްކުރަމުން އެބަދޭ – Maldivian Democratic Party\nނ.ހޮޅުދޫ ރައްޔިތުންގެ ބޭސްފިހާރަ ރަށުކައުންސިލުން “އާސަންދަ”ނިޒާމުގައި ބައިވެރިކޮށްފައި ނުވާތީ އެރަށު އެމްޑީޕީ މެންބަރުން ބޭސްފިހާރަ ކައިރީގައި އިހުތިޖާޖްކުރަމުން އެބަދޭ\n2000 މީހުންގެ އާބާދީ އޮންނަ ނ.ހޮޅުދޫރައްޔިތުންނަށް ހިލޭ ބޭސްފަރުވާ ނުލިބުގެ މައްސަލަ ފެންމަތިވެ އެރަށުގެ އެމްޑީޕީ މެންބަރުންގެ އިސްނެގުމުގެ މަތިން ގިނަބަޔަކު ބޭސްފިހާރަކައިރިއަށް އެއްވެ އިހުތިޖާޖް ކުރަމުން އެބަދެއެވެ.\nހޮޅުދޫ އިން ވާހަކަދެއްކި އެރަށު އެމްޑީޕީ މެންބަރަކު ބުނިގޮތުގައި ހޮޅުދޫ ރައްޔިތުންގެ ބޭސްފިހާރަ ރަށުކައުންސިލްގެ ފަރާތުން ކުށްޔަށް ދީފައިވަނީ އެފަރާތާ ގުޅުންހުރި މީހަކަށް ކަމަށާއި، ސަރުކާރުން ރައްޔިތުންނަށް ހިލޭބޭސްފަރުވާ ކޮށް ދިނުމަށް ގާއިމްކޮށްފައިވާ “ޢާސަންދަ” ނިޒާމުގައި ހޮޅުދޫ ރައްޔިތުންގެ ބޭސް ފިހާރަ ކައުންސިލުން ބައިވެރި ނުކޮށް ހިފަހައްޓާފައިވާތީ ގިނަބަޔަކު ބޭސްފިހާރަކައިރީގައި އިހުތިޖާޖު ކުރަމުންދާކަމުގައެވެ.\nޑީއާރުޕީގެ ކައުންސިލް މެނަބަރުން ހިމެނޭ ރަށުކައުންސިލްގެ ބޭނުމަކީ “އާސަންދަ ނިޒާމުގެ ދަށުން ރައްޔިތުންނަށް ހިލޭ ބޭސްފަރުވާ ނުކުރެވޭގޮތް ހެދުން ކަމަށާ އެއީ ރައްޔިތުން އެދޭގޮތެއް ނޫންކަމުގައި އޭނާ ބުންޏެވެ.\n2012 ވަނައަހަރުގެ ޖެނުއަރީ މަހުގެ އެއްވަނަދުވަހުން ފެށިގެން ދިވެހި ކޮންމެ ރައްޔިތަކަށް އެއްލައްކަ ރުފިޔާގެ ހިލޭ ބޭސްފަރުވާ ލިބޭނެކަން ކަށަވަރު ކޮށްދީފައިވާ އިރު ރަށު ކައުންސިލުން މަސައްކަތް ކުރަމުންދަނީ ރައްޔިތުންނަށް މިދެންނެވި ހިލޭ ބޭސް ފަރުވާ ނުދިނުމަށް ކަމަށާ އެކަމާމެދު ރައްޔިތުން މިތިބީ ނުކުމެ ކަމުގައެވެ.\nހޮޅުދޫ ރައްޔިތަކު ބުނީ މިހާރު ރައްޔިތުންމިތިބީ ރަށުކައުންސިލްގެ އިދާރާގެ ކައިރީގައި ކަމަށާއި، ކައުންސިލުން މިހާރު މަސައްކަތްކުރަމުންދާ ކަމަށް ބުނިނަމަވެސް ހިލޭބޭސް ނުލިބޭހާހިދަކު އެއްވެފައި ތިބި ރައްޔިތުން ދުރަށް ނުޖެހޭނެކަމުގައެވެ.\nއާސަންދަ ނިޒާމުންވެސް ވިދާޅުވަނީ އެކަން ހަމަޖައްސައި ދިނުމަށް ކައުންސިލާ ވާހަކަދައްކަވަމުން އެބަގެންދަވާކަމުގައެވެ.


Amazonge market value ves 1 trillion dollars ah araifi\nއެމެޒަންގެ މާކެޓް ވެލިއުވެސް 1 ޓްރިލިއަން ޑޮލަރަށް އަރައިފި!\nހިއްސާއެއްގެ އަގު 2050.50 ޑޮލަރަށް އުފުލުނު\nކ. މާލެ5ސެޕްޓެންބަރ 2018 | ބުދަ 05:14 2,793\nއެމެޒަން އަކީ މިވަގުތު ދުނިޔޭގެ އެންމެ ބޮޑު އޮންލައިން ރީޓެއިލަރ - ގެޓީ އިމޭޖާސް\nމަޝްހޫރު އޮންލައިން ވިޔަފާރި ކުންފުނި އެމެޒަން ކުންފުނީގެ އަގު 1 ޓްރިލިއަން އެމެރިކާ ޑޮލަރަށް އަރައިފިއެވެ.\nއެމެޒަން އަކީ އެމެރިކާގެ ހިއްސާގެ ބާޒާރުގައި ލިސްޓްކޮށްފައިވާ ކުންފުނިތަކުގެ ތެރެއިން މާކެޓް ވެލިއު 1 ޓްރިލިއަން ޑޮލަރަށް އެރި2ވަނަ ކުންފުންޏެވެ. މިދިޔަ އޮގަސްޓްމަހު އެމެރިކާގެ އެހެން ކުންފުންޏެއްކަމަށް އެޕަލް ކުންފުނިން ވަނީ އެކުންފުނީގެ އަގު 1 ޓްރިލިއަން ޑޮލަރަށް އެރިކަން ހާމަކޮށްފައެވެ.\nއަންގާރަ ދުވަހު ހެނދުނު ނިއުޔޯކްގެ ހިއްސާގެ ބާޒާރުގައި އެމެޒަން ކުންފުނީގެ ހިއްސާއެއްގެ އަގު2އިންސައްތަ މައްޗަށް ޖެހި، ހިއްސާގެ އަގު 2050.50 ޑޮލަރަށް އެރިއެވެ. އެހެން ނަމަވެސް މެންދުރުފަހު ހިއްސާގެ ބާޒާރު ބަންދުކުރިއިރު ހިއްސާއެއްގެ އަގު 2039.51 ޑޮލަރަށް ވަނީ ވެއްޓިފައެވެ.\n1994 ވަނަ އަހަރު ވުޖޫދަށް އައި އެމެޒަން ކުންފުންޏަކީ ދުނިޔޭގައި މިވަގުތު އޮތް ރީޓެއިލް ވިޔަފާރި އޮންލައިންކޮށް ކުރާ އެންމެ ބޮޑު ކުންފުންޏެވެ. އަދި އެކުންފުނީގެ ވެރިޔާ ޖެފް ބީޒޮސް އަކީ ދުނިޔޭގައި މިވަގުތު ހުރި އެންމެ މުއްސަނދި މީހާއެވެ. އޭނާގެ މިލްކިއްޔާތު 160 ބިލިއަން އެމެރިކާ ޑޮލަރަށް އަރާކަމަށް ފޯބްސްއިން އަންދާޒާކުރެއެވެ.\nމިއަހަރުގެ2ވަނަ ކުއާރޓަރގައި އެމެޒަންއިން 53 ބިލިއަން ޑޮލަރުގެ ވިޔަފާރިކުރިއިރު، ފައިދާވެފައިވަނީ 2.5 ބިލިއަން ޑޮލަރެވެ.\nއެމެޒަންގެ ވަޒީފާގައި 575،000 މުވައްޒަފުން އެބަތިއްބެވެ. އަދި އެކުންފުންޏަކީ އޮންލައިން ރީޓެއިލްގެ އިތުރުން ކްލައުޑް ކޮމްޕިއުޓިންގ ދާއިރާގައި އެންމެ ފާހަގަކޮށްލެވޭ އެއް ކުންފުންޏެވެ.


Libya gai, ebbaivantha'kamuge sarukaareh ekulavaa laifi.\nލީބިޔާގައި އަލަށް އައްޔަން ކުރެވުނު ބޮޑުވަޒީރު، 35 މެމްބަރުންގެ މައްޗަށް އެކުލެވޭ، އޭނާގެ ކެބިނެޓް އިއުލާން ކޮށްފިއެވެ.\nހުކުރު ދުވަހު، ބޮޑުވަޒީރު އޭނާގެ ކެބިނެޓް އިއުލާން ކޮށްފައިވާއިރު، ކެބިނެޓަށް ރުހުން ދިނުމަށްޓަކާ، ލީބިޔާގެ ގާނޫނު ހަދާ މަޖިލިހުގުގައި، މި ހަފްތާގެ ހޯމަދުވަހު ބަހުސް ފައްޓާގޮތަށް ވަނީ ހަމަޖެހިފައެވެ.\nލީބިޔާގައި އެކުލަވާލެވުނު އާ ސަރުކާރުގެ ކެބިނެޓް އެކުލަވާ ލެވިފައި މިވަނީ، އެގައުމުގެ ތަފާތު ފެކްޝަންތަކާ، ނުފޫޒުގަދަ ސަރަހައްދީ އަދި ސިޔާސީ އިސްފަރާތްތަކާއެކީ އެތައް ދުވަހެއް ވަންދެން ކުރިޔަށް ގެންދެވުނު މަޝްވަރާތަކަށްފަހުއެވެ. އަދި ކެބިނެޓްގެ ވުޒާރާތަކުގެ އަދަދު މަދުކުރުމަށްޓަކާ އަދިވެސް ދަނީ މަޝްވަރާ ކުރަމުންނެވެ.\nނޫސް އޭޖެންސީ ރޮއިޓާސްއަށް ލިބިފައިވާ، ކެބިނެޓްގެ ދެ ލިސްޓެއް ބުނާގޮތުން ޚާރިޖީ ވަޒީރަކަށް ކުރީގެ ކަލްޗަރ މިނިސްޓަރ ލަމިއާ ބޮސެޑެރަ ހަމަޖައްސާފައިވާރިރު، އިންޓީރިއަރ މިނިސްޓަރއަކަށް ހަމަޖައްސާފައިވަނީ، ޚާލިދް މާޒިންއެވެ.\nވަޒީރުންގެ ލިސްޓުގައި ވާގޮތުން ދިފާއީ ވަޒީރެއްގެ ގޮތުގައި ހުންނަވާނީ ބޮޑުވަޒީރު ދެއިބެ އެވެ. އަދި މީގެ އިތުރުން ކެބިނެޓްގެ މެމްބަރުންގެ ތެރޭގައި، ލީބިޔާގެ ހުޅަގާއި އިރުމަތިން، ބޮޑުވަޒީރުގެ ނާއިބުންގެ ގޮތުގައި ދެބޭފުޅަކު ހިމެނިވަޑައި ގަންނަވައެވެ.\nދެއިބެ ލީބިޔާގެ ބޮޑުވަޒީރުކަމަށް އައްޔަން ކޮށްފައިވަނީ، ފާއިތުވެދިޔަ ފެބްރުއަރީ ކުރީކޮޅު ޖެނީވާގައި ކުރިޔަށްދިޔަ ސުލްހައިގެ ވާހަކަތަކުގެ ތެރެއިންނެވެ. އޭނާ ބޮޑުވަޒީރުގެ މަގާމަށް އައްޔަން ކުރެވިފައިވަނީ، މިއަހަރު ފަހުކޮޅު ބޭއްވުމަށް ހަމަޖެހިފައިވާ އާންމު އިންތިޚާބާ ހަމައަށް، އިންތިގާލީ ސަރުކާގެ އިސްވެރިއެއްގެ ގޮތުންނެވެ.\nފާއިތުވެދިޔަ އަހަރުތަކުގައި ލީބިޔާ ވަނީ، ވެރިރަށް ޓްރިޕޮލީގައި ގާއިމް ކުރެވިފައިވާ ގަވަރމަންޓް އޮފް ނޭޝަނަލް އެކޯޑު (GNA)އާއި އަދި ލީބިޔާގެ އިރުމަތީގައި ގާއިމް ކުރެވިފައިވާ، ޚަލީފާ ހަފްތަރަށް ވަފާތެރި ލީބިޔަން ނޭޝަނަލް އާރމީ (LNA)އާއި ދެމެދު ބެހިފައެވެ.\nތަފާތު ފެކްޝަންގެ މެދުގައި ބެހިފައިވާ، އާ ގާނޫނު ހަދާ މަޖުލިސް، ހޯމަ ދުވަހު ވަނީ، ޚަލީފާ ހަފްތަރުގެ ލީބިޔަން ނޭޝަނަލް އާރމީ (LNA)ގެ ބާރުގެ ދަށުގައިވާ ސިރުތު ސިޓީގައި ބައްދަލު ކުރާގޮތަށް ހަމަޖެހިަފައެވެ. އެހެންނަމަވެސް، މި ސިޓީގައި އަދިވެސް، ރަޝިއާގެ ކުލީސިފައިން ހަރަކާތްރި ވަމުންދާތީ، މި ސިޓީގައި ގާނޫނު ހަދާ މަޖިލިހުގެ މި ބައްދަލުވުން ބޭއްވިދާނެކަމާމެދު، މަޖިލީހުގައި ހިމެނިވަޑައިގަންނަވާ، އެގައުމުގެ ހުޅަގުގެ ސަރަހަށްދަށް ނިސްބަތްވާ މަޖިލިސް މެމްބަރުންވަނީ ސުވާލު އުފައްދަވާފައެވެ.\nލީބިޔަން ނޭޝަނަލް އާރމީ (LNA)ގެ އިސް އޮފިޝަލަކު މައުލޫމާތު ދީފައިވާގޮތުގައި، ސިރްތު ސިޓީގައި ހަރަކާތްތެރިވަމުން ދިޔަ، ރަޝިއާގެ ކުލީ ސިފައިން މިހާރުވަނީ، ފްރޮންޓް ލައިނުންނާއި އަދި އެ ސިޓީގެ އެއަރޕޯޓުން ދުރަށް ޖެހިފައެވެ. އެހެންނަމަވެސް، ފްރޮންޓްލައިން ހުރަސްކޮށް، ސިރުތު ސިޓީގެ އައްސޭރި ފަށުގައި އޮންނަ ބޮޑު މަގު އަދި ހުޅުވާފައި ނުވިނަމަވެސް، ގާނޫނު ހަދާ މަޖިލިހުގެ ބައެއް މެމްބަރުން ވިދާޅުވެފައިވަނީ، އުއްމީދު ކުރަނީ މިމަގު ލަސްވެގެން ހޮނިހިރު ދުވަހު ހުޅުވިގެންދާނެ ކަމަށެވެ.\nބޮޑުވަޒީރު ދެއިބެ, ލީބިޔާ


Dhonfanu School gai Dinner Night eh baavvanee\nދޮންފަނު ސްކޫލުގައި ޑިނަ ނައިޓެއް ބާއްވަނީ\nބ. ދޮންފަނު ސްކޫލުގެ ޕީޓީއޭ އިން އިންތިޒާމުކޮށްގެން ޑިނަ ނައިޓެއް ހުކުރު ދުވަހުގެ ރޭ ބާއްވާ ގޮތަށް ހަމަޖައްސައިފި އެވެ.\n“ޕީޓީއޭ މަލާފަތް 2019” ނަމުގައި އަންނަ ހުކުރު ދުވަހުގެ ރޭ 8:00 ން 10:30 އަށް އެ ސްކޫލުގައި ބާއްވާ ޑިނާ ނައިޓުގައި މައިގަނޑު ގޮތެއްގައި ހިމެނޭނީ ދިވެހި ކެއުމުގެ ރަހަތައް ކަމަށް ދޮންފަނު ސްކޫލުން ބުންޏެވެ.\nދޮންފަނު ސްކޫލުގެ ޕްރިންސިޕަލް އަލީ ހިޝާމް ވިދާޅުވީ މި ޑިނަ ނައިޓަކީ ދަރިވަރުންނާއި ގުޅުންހުރި އެކިއެކި ހަރަކާތްތަކުގަ އާއި ސްކޫލުގެ ވަސީލަތްތައް އިތުރަށް ތަރައްގީ ކުރުމަށް ފައިސާ ހޯދުމަށް ބާއްވާ ޑިނަ ނައިޓެއް ކަމަށެވެ.\n“އެގޮތުން ޕީޓީއޭގެ ފަންޑުން ކުރެވިފައިވާ ހާއްސަ ކަންތައްތަކުގެ ތެރޭގައި ކޮމްޕިއުޓަރު ލެބަށް ކޮމްޕިއުޓަރު އިތުރު ކުރުމާއި ކްލާސްރޫމުތައް ޑިޖިޓަލް ކުރުމަށް ޓީވީ ހަރުކުރުން ހިމެނޭ،” ހިޝާމް ވިދާޅުވި އެވެ.\nދޮންފަނު ސްކޫލުގައި ކުރިޔަށް ގެންދިއުމަށް ރާވާފައިވާ މި ހަރަކާތުގައި ބޮޑުބެރު އައިޓަމްތައް ހުށައަޅައިދޭނެ ކަމުގައި އެ ސްކޫލުން ބުންޏެވެ.\nމި ޑިނަ ނައިޓްގެ ޓިކެޓެއް ވިކުމަށް ހަމަޖެހިފައި ވަނީ 150 ރުފިޔާ އަށެވެ.


އެލީން – 22 – Vaahaka\nޒައި January 24, 2021\t9 Comments\nViews: 1468\t72\nރޭގަނޑުގެ ވަގުތެވެ. ފަޒާގައި ވަނީ ތެތްފިނިކަމެވެ. ހަނދުވަރުގެ ރީތި އަލިކަމުގެ ބަދަލުގައި މިރޭ ދުނިޔެމައްޗަށް މަރުހަބާ ކިޔާފައިވަނީ ކަޅު ވިލާތަކުންނެވެ. އީވާން ހުރީ ގޭޓް ކައިރި ފޯނާ ކުޅޭށެވެ. ގަޑިން ނުވަގަޑި ބައިވި ނަމަވެސް މަގުމަތިން މީހެއްގެ ހިލަމެއް ވަނީ މަދުފަހަރަކުއެވެ. އާއްމުކޮށް މިގަޑީ މާލޭ މަގުތަކުން މީހުން ވަރަށް މަދު ނުވާނެއެވެ. ފަޒާގައި އުފެދިފައިވާ ތެތްފިނިކަމުން އެންމެންވެސް އަވަހަށް ރަޖާ އެޅީކަންނޭނގެއެވެ. އެލީންވެސް ބޭރުން އައިގޮތަށް ބޮލުގައި ރިއްސަނީއޭ ބުނެ ކޮޓަރީގައި އޮތުމުން އީވާން ހުރީ ފޫހިވެފައެވެ. އެހެން ހުރިއިރު މަގުމަތިން ދާހާ މީހެއްގެ ނަޒަރު އޭނާ އަށް ހުއްޓެމުން ދިޔައެވެ. ހާއްސަކޮށް އަންހެން ކުދިން ބަލަމުން ދިޔައީ ލޯބިން ފުރިގެންވާ ނަޒަރަކުންނެވެ. އީވާން ދެނެހުރިކަމަށްވެސް ނަހަދާ ފޯނާ ކުޅެން ހުރިއިރު ދޭތެރެއަކުން ވައިރޯޅިތަކުގެ ލުއި ސަމާސާއިން އޭނާގެ އިސްތަށިގަނޑު ހާވާލައެވެ.\n"އެކްސްކިއުޒް.." ދާދި ކައިރިން އަންހެން ކުއްޖެއްގެ އަޑު އިވިގެން އީވާން އިސްއުފުލައިލި އިރު ދަންނަ ވައްތަރެއް ޖަހާ ކުއްޖެއް ގާތުގައި ހުއްޓެވެ.\nއެކުއްޖާ ދެއަތްދެއަތާ މޮޑެމުން ދިޔަ ގޮތުންނާއި މޫނަށް ވެރިވެފައިވާ ފަނޑު ރަތްކުލައަކުން އެކުއްޖާ ހުރީ ލަދުގަނެ ޖެހިލުންވެފައިކަން އީވާންއަށް އެނގުނެވެ. "ޔެސް..؟" އީވާން އެއް ބުމަ އަރުވާލުމުން އެކުއްޖާ އަދި އިތުރަށް ލަދުގަތްހެން ހީވިއެވެ. "މީ....ލީންއަށް ގޮވާލަދީބަ...ބުނޭ މަލް އޭ.." އެކުއްޖާ އެހެން ބުނުމުން އީވާންގެ މޫނަށް ހައިރާންކަން ވެރިވެފައި ދެވަނަ ސިކުންތުގައި ތުންފަތްމައްޗަށް ލާނެއް ހިނިތުންވުމެއް ވެރިވިއެވެ. އެލީން އެ ބުނާ މަލް އަކީ މިއީތާއެވެ. އެންމެ ފަހުން މި ބައްދަލުވީއެވެ. "ލީން ބޮލުގައި ރިއްސާތީ މިރޭ ވަރަށް އަވަހަށް ނިދައިފި...ލީންއަށް ގުޅިންތަ...؟" އީވާންގެ ބަރު އަޑު ޖެހުމުން މަލީކާގެ ގައިން ހީބިހި ހަލުވައިލިއެވެ.\n"ގުޅިން...ފޯނެއް ނުނަގާ.." ހިނިތުންވެލުމާއެކު މަލީކާ ހިނގައިގަންނަން އުޅުނެވެ. ާާާެާާާާާާެާާާާާާެާާާާާާެާާާާާާެާާާާާާެާާާާާާެާާާާާ ދެފައި ތަތްވީ އީވާން ވާހަކަ ދެއްކުމުންނެވެ. "ލީން ނިދާފަ އޮތަސް ލީންގެ ބްރޯއާ ޓޯކްކޮށްލަން މަޑުނުކޮށްލެވޭނެތަ...؟" މަލީކާ ލަސްލަހުން އެނބުރުނު ވަގުތު އީވާން ރީތި ހިނިތުންވުމެއް ދިނެވެ. މަލީކާވެސް ރައްދުގައި ހީލަމުން ވަޔާއިއެކު ހޫރެމުން ދިޔަ އެ ބުޅި އިސްތަށިގަނޑު ކަންފަތް ކައިރިއަށް ލައްވާލި ވަގުތު އީވާން ހުއްޓުން އެރިއެވެ. ފުރަތަމަފަހަރަށް މަލީކާގެ ރީތިކަން އޭނާއަށް ފާހަގަ ކުރެވުނީއެވެ.\n"މަލް ދޯ ކިޔަނީ...؟ ޕްލީޒް ކަމް އިން..." އީވާން ހަމަޖެހިލަމުން ގޭޓުން އެތެރެއަށް ވަންނަން މަލީކާއަށް ދަޢުވަތު ދިނެވެ. މަލީކާ ލަދުން މަރުވާވަރުވެފައި ހުރެ އެތެރެއަށް ވަނެވެ. އޭނާއަށް އީވާން ފެނުނީއްސުރެ ހިތް ހީވަނި އޮބިނޯވެގެން އުޅޭހެންނެވެ. ނަމަވެސް އީވާންގެ އަޑުގައި ހުރި ގާތްކަމުން ހިތަށް ވަނީ ބުނެދެން ނޭނގޭ ހަމަޖެހުމެއް ލިބިފައެވެ.\nއީވާން ތަންކޮޅަކަށް ހިނގާލާފައި ގޮސް ބެންޗާ އަރާ ހަމަވުމާއެކު ބެންޗަށް އިޝާރަތްކޮށްލުމުން މަލީކާ ލަދުން ހުރެފައިވެސް އިށީނެވެ. އީވާންވެސް ބެންޗްގެ އެއްކޮޅުގައި އިށީނެވެ. އެ ދެމެދުގައި އަދި އެކަކަށް އިށީނދެވޭނެހާ ޖާގަ ހުއްޓެވެ. މާހައުލު ތެތްފިނިކޮށް އޮތްކަމުގައި ވިޔަސް އީވާންއާއި އެކު އެކަހެރިކޮށް އިންނަން ޖެހުމުން މަލީކާގެ އެތެރެހަށިވަނީ އުދާސްވެފައެވެ.\n"ލީން ހޯދަންތަ މިއޮއް ފިނިގަދަ ރޭ ތިއައީ..؟ ނަސީބެއްނު ވަޔާއެކީ ތިއޮއް ސްލިމް ކުއްޖާ އުދުހިގެން ނުދިޔަކަން..." މަލީކާއަށް މަޑުމަޑުން އީވާން ބުނި އެއްޗަކަށް ހީލެވުނެވެ. އީވާން އިނީ ހަމަ ރަނގަޅަށްވެސް އެ އަޑުގެ ޖާދޫގައި ޖެހިފައެވެ. އެލީންގާތު މަލީކާ ހޯދާނަމޭ އޭނާ ބުނީ ހަގީގަގުގައި ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ އެކަން ކުރާކަށް ނޫނެވެ. އެއީ އޭނާ ކުރަން ހިޔާލުވެސް ކުރި ކަމެއް ނޫނެވެ. ނަމަވެސް މިހާރު އެގޮތް ބަދަލުވެއްޖެއެވެ. އެކަން ނުކޮށް ދެން ހިތަށް ހަމަޖެމެއް ލިބޭނެކަމެއް ނޭނގެއެވެ. "އަސްލު އައީ ދައްތަމެން ގެޔަށް..ދެން ގެއަށް ދާން އުޅެފަ ހިތަށް އެރީ މި ހިސާބަށް އާދެވުނީމަ ލީން ގާތަށް ވަދެލާފައޭ ދާނީ..." މަލީކާ މަޑުމަޑުން ވާހަކަދެއްކިއެވެ.\n"ރިއަލީ...؟ އާއްމުކޮށް މިގަޑީ ގާލްސް އެކަނި ނުކުމެ އުޅޭނީ ބިއެފްއާއި މީޓްކުރަން...މަލްގެ ބީއެފް ކޮބާ..؟" އީވާން ގަސްތުގައި މަލީކާ ލަދުގަންނުވައިލިއެވެ. އެ މޫނު ރަތްވެގެން އައިތަން އޭނާއަށް ފެނުނެވެ.\n"ހެހެ...އަދި ތިކަހަލަ ކަމެއް ނުކުރަން...ބީއެފްއެއް ނެތް..." މަލީކާއަށް އީވާން އެސުވާލު ކުރި ސަބަބެއް ނޭނގި ހަމަޖެހިލަމުން ޖަވާބު ދިނެވެ. އޭނާ ހީކުރީ އީވަން ސަމާސަ ކުރަނީ ކަމަށެވެ.\n"އޯވްހް...ތިހާ ރީތި ކުއްޖަކު ސިންގަލްތަ ހަމަ...؟ ހެހެ...ގްރޭޓް..." އީވާން ގަޑިއަށް ބަލާލިއެވެ. "އޯހ ނޯ...އޯލްމޯސްޓް ޓެން...މެޗް ފެށޭ ގަޑި ޖެހެނީ..." އީވާން ބެންޗުން ތެދުވުމާއެކު މަލީކާވެސް ތެދުވިއެވެ.\n"ގިވް މީ ޔޯރ ނަމްބަރ..." މަލީކާއަށް ސިހުމެއް ލިބުނެވެ. އޭނާ ގަބޫލު ނުކުރެވިފައިވާ ގޮތަކަށް އީވާންއަށް ބަލައިލުމާއެކު އީވާން އެ ޖުމްލަ ތަކުރާރު ކޮށްލިއެވެ. މަލީކާ ހީލަމުން ނުކެރިފައި ހުރެ ނަމްބަރ ކިޔައިދިނެވެ.\n"ތޭންކްސް..ދައްކަން ބޭނުންވާ ގިނަ ވާހަކަތައް ނުދެއްކި މި ދިޔައީ...އަދި ވާނެ ދޯ މީޓްވާން...އެންޑް ތޭންކްސް ތިހާ އަވަހަށް ޓްރަސްޓް ކޮށްފަ ނަމްބަރ ދިނީތީ..." އީވާން ވާހަކަދެއްކުމުން މަލީކާ ހިނިތުންވެލައިފިއެވެ. އަދި ފޯނުން ޓެކްސީއަކަށް ގުޅައިލިއެވެ. ޓެކްސީ އަންނަންދެން އީވާން އެކި އެކި ވާހަކަ ދައްކަމުން މަލީކާ ގާތު މަޑުކުރިއެވެ. ފަސް މިނެޓް ފަހުން ޓެކްސީ ބަރުގޮނު އަޅައިލި އަޑު އިވުނެވެ.\n"ޓޭކް ކެއަރ..." މަލީކާ ނުވިސްނާ ހުއްޓާ އީވާން އޭނާގެ ފިނިފިނި ތުންފަތުން މަލީކާގެ ކޮލަށް ލުއިކޮށް ބޮސްދިނެވެ. ހަގީގަތުގައި އެއީ އީވާންއަށް ކެތްނުވެގެން ބޭއިހްތިޔާރުގައި ކުރެވުނު ކަމެކެވެ. އޭނާގެ އަމާޒަކީ އަދި ކޮލެއް ނޫނެވެ. އީވާންގެ ލޮލުގައިވާ އަސަރުތައް ދެނެނުގަނެވުނީ މަލީކާގެ ނަސީބު ދެރަކަމުން ކަންނޭނގެއެވެ. އީވާން ގަބޫލުކުރިގޮތުގައި އެއްވެސް އަންހެން ކުއްޖަކަށް އެ ޒުވާން ހިތާ ހަމަޔަށް ވާސިލުވުމަކީ އެހާ ފަސޭހައިން ވާނެ ކަމެއް ނޫނެވެ. ނަމަވެސް މިރޭ މަލީކާ އާއި އެކު ހޭދަކުރެވުނު ވަގުތަށްފަހު އެ ވިސްނުން ބަދަލު ކުރުވުމަށް ހިތް މަޖުބޫރު ކުރުވީ އީވާންގެ އަމިއްލަ ސިކުނޑީގައިވެސް ވަރުގަދަ ހަނގުރާމައެއް އުފައްދަމުންނެވެ. އީވާންގެ އެ އަމަލުން މަލީކާ ލަދުން މަރުނުވީ ކިރިޔާއެވެ. ލާނެއް ހިނިތުންވުމަކާއެކު އީވާން ގޭތެރެއަށް ވަނީ މަލީކާ އެރި ކާރު ދުއްވައިލުމުންނެވެ.\nމިބައިވެސް ހަމަ ވވވވ ސަޅި.. ވެން އިޒް ދި ނެކްސްޓް؟ 🙂\nކޮންއިރަކު ވާހަކައިގެ 23ވަނަ ޕާޓް ނިކުނާނީ\nވަރަށް އަވަހަށް އިންޝާﷲ\n23 ވަނަ ބައި ނެރެބަލަ ޕްލީޒް\nމިހާރު އަޕްވެފަ އިންނާނީ ❤


Covid-19: Ehves Birehnethi Wuhan In Aa Aharah Maruhabaa Kiyaifi - Vaguthu\nކޮވިޑް-19: އެއްވެސް ބިރެއްނެތި ވޫހާންގެ ރައްޔިތުން އާއަހަރަށް މަރުހަބާ ކިޔައިފި\nކޮވިޑް-19 އާއި ގުޅިގެން މިއަހަރު ނަން މަޝްހޫރު އެތައް ގައުމެއްގައި އާއަހަރު ފާހަގަ ކުރުމުގެ ހަރަކާތްތައް ކުރިއަށް ގެންދިޔައީ އެހެން އަހަރުތަކާއި އަޅައި ބަލާއިރު ވަރަށް ކުޑަކޮށެވެ. މީގެ އަހަރެއް ކުރިން ފެނުނު ކޮވިޑް-19 އާއިހެދި މުޅި ދުނިޔެ ހުއްޓުމަކަށް އައިސްފައި އޮތް ނަމަވެސް ކޮވިޑް-19 ފުރަތަމަ ފެނުނު ޗައިނާގެ ވޫހާން ތަފާތެވެ.\nކޮވިޑް-19 އާއި "ހަނގުރާމަކޮށް" ކާމިޔާބު ހޯދާފައިވާ ވޫހާންގައި އެތައް މިލިއަން ބަޔަކު ވަނީ މަގުތަކަށް ނިކުމެ އާއަހަރަށް މަރުޙަބާ ކިޔާފައެވެ.\nކޮވިޑް-19 ވޫހާން އިން ފެނުމުން ޖަނަވަރީ މަހު ވޫހާން ފުރަބަންދު ކުރިއެވެ. ވޫހާގެ ފުރަބަންދަށް ލުއިތައް ދިނީ އޭޕްރީލް މަހުއެވެ.\nވޫހާންގެ ގިނަ އަދަދެއްގެ މީހުން ވަނީ ވޫހާންގެ "ހެންކޮކް ކަސްޓަސްމް ހައުސް" ކައިރިއަށް އެއްވެސް އާއަހަރަށް މަރުހަބާ ކިޔާފައެވެ. އެއީ ކޮންމެ އަހަރަކު ވެސް އާއަހަރަށް މަރުހަބާ ކިޔުމުގެ ހަރަކާތްތައް އެންމެ ފޯރިއާއިއެކު ކުރިއަށް ގެންދާ ވޫހާންގެ ސަރަހައްދެވެ.\nއާއަހަރު ފާހަގަ ކުރުމުގެ ހަރަކާތްތައް ކުރިއަށް ގެންދަން ވޫހާންގައި ހުއްދަ ދިން ނަމަވެސް މާސްކް އެޅުން އޮތީ މަޖުބޫރު ކޮށްފައެވެ. މާސްކް ނާޅައި އާއަހަރު ފާހަގަ ކުރަން އެއްވާން އުޅުނު މީހުންނަށް ފުލުހުން ނަސޭހަތްދީ މާސްކް އެޅުވި މަންޒަރު ފެނުނު ކަމަށް މީޑިއާތަކުން ރިޕޯޓް ކޮށްފައި ވެއެވެ.\nޗައިނާގެ އެއްވެސް ސަރަހައްދެއްގައި ފެބްރުއަރީ މަހުގެ ފަހުކޮޅުން ފެށިގެން ކޮވިޑް-19 މާބޮޑަށް ނުފެތުރެއެވެ. ނަމަވެސް ބައެއް ސަރަހައްދުތަކުން ކޮންމެވެސް ވަރަކަށް މީހުން ފައްސިވެއެވެ. ޗައިނާގެ ސަރަހައްދަކުން ކޮވިޑް-19 އަށް މީހަކު ފައްސިވާއިރަށް މިހާރު ވެސް އެސަރަހައްދެއް ފުރަބަންދުކޮށް، ވަރަށް އަވަހަށް ގިނަ ބަޔަކު ޓެސްޓްކޮށް ބަލި ފެތުރުން ޗައިނާ އިން ދަނީ ކޮންޓްރޯލް ކުރަމުންނެވެ.\nޖެނުއަރީ 2, 2021 10:00\nތިޚަބަރު ތިހާ އަވަހަށް ތާޒާކޮށް ގެނެސްދެއްވި ގޮތަށް ވޫހާންގައި ކޮވިޑު ޖެހުނުކަމަށް މީޑިޔާތަކުގައި ރިޕޯޓުރި ( ޕޮޒިޓިވު ) 500،000 (ފަސްލައްކަ) މީހުންނާއި ބެހޭ ޚަބަރު އަދި އެތާގެ މުސްލިމުންގެ ޢަޤީދާ ބަދަލުކުރުމަށް ކުރަމުންދާ އަޑިނޭގޭ މަސައްކަތުގެ ޚަބަރުތައްވެސް ، އަދި މުސްލިމުންނަށް ކުރި އަދި ކުރަމުންދާ އަނިޔާތަކާއި ލާއިންސާނީ ވާހަކަތައްވެސް ގެނެސްދިނުމަކީ ދިވެހިން ދެނެގަންނަން ވަރަށް ބޭނުން ޚަބަރުތަކެވެ. ތިޔަބޭފުޅުން ދުނިޔޭގެ ޤައުމުތަކުގެ ތަފާތު ޚަބަރާއި ޤައުމުގަ ހިނގާފައިވާ އަދި ހިނގަމުންދާ ޚަބަރުތައް ތާޒާކަމާއެ ގެނެސްދެއްވާތީ ފަށްފަށުން ޝުކުރު ދަންނަވަން.\nޖެނުއަރީ 2, 2021 17:19\nނުޖެހޭ ތިޔަ.ހަބަރުތައް ގެންނާކަށް.


ނަރެންދްރަ މޯދީއަށް "ނިޝާން އިއްޒުއްދީންގެ އިއްޒަތުގެ ވެރިކަން" އަރުވަން ނިންމައިފި | Jazeera\tނަރެންދްރަ މޯދީއަށް "ނިޝާން އިއްޒުއްދީންގެ އިއްޒަތުގެ ވެރިކަން" އަރުވަން ނިންމައިފި - Jazeera\nނަރެންދްރަ މޯދީއަށް "ނިޝާން އިއްޒުއްދީންގެ އިއްޒަތުގެ ވެރިކަން" އަރުވަން ނިންމައިފި\nސަދާ ސައީދު June 8, 2019 172 views0\nއިންޑިއާގެ ބޮޑު ވަޒީރު ނަރެންދްރާ މޯދީއަށް ދިވެހި ދައުލަތުގެ ފަރާތުން ދޭ އެންމެ މަތީ އެއް ޝަރަފް ކަމަށްވާ "ނިޝާން އިއްޒުދީން އިއްޒަތުގެ ވެރިކަން - އެން.އައި.އައި.ވީ" އަރުވަން ނިންމައިފިއެވެ.\nމިކަން ހާމަކޮށްފައިވަނީ ރާއްޖޭގެ އޮންލައިން ނޫހެއް ކަމަށްވާ ރާއްޖެ އެމްވީގައި އިންޑިއާގެ އޮފިޝަލަކާއި ހަވާލާދީއެވެ.\nނިޝާން ޢިއްޒުއްދީނުގެ ޢިއްޒަތުގެ ވެރިކަން ދިވެހި ދައުލަތުން ފުރަތަމަ ބިދޭސީއަކަށް އެރުވީ 15 މާޗް 1972ގައި ރައީސް އިބްރާހީމް ނާޞިރު، ޑިއުކް އޮފް އެޑިމްބަރާއަށާއި، އާރލް މައުންޓް ބެޓްންއަށް އަށެވެ. 30 އޮކްޓޯބަރ 1984ގައި މި ޢިއްޒަތް ރައީސް މައުމޫން ޢަބްދުލްޤައްޔޫމް، ދެކުނު ކޮރެއާގެ އޭރުގެ ރައީސް ޗުންޑޫ ހުވާނަށާއި، 16 ނޮވެމްބަރ 1989ގައި މި ޢިއްޒަތް ކޮމަންވެލްތްގެ އޭރުގެ ސެކްރެޓަރީ ޖެނެރަލް ސަރ ޝްރީދަތު ރާމްފާލަށް އަރުވާފައިވެއެވެ. މީގެ އިތުރުން ސަޢޫދީ ޕްރިންސް އަލްވަލީދު ބިން ޠަލާލު ބިން ޢަބްދުލްޢަޒީޒް އާލް ސަޢޫދަށް 2009 ވަނަ އަހަރު ރައީސް މުހައްމަދު ނަޝީދުވަނީ މި އިއްޒަތް އަރުވާފައެވެ.\nފާހަގަކޮށްލަންޖެހޭ ގޮތުގައި ނަރެންދްރަ މޯދީގެ މި ދަތުރުފުޅަކީ އެބޭފުޅާ ދެވަނަ ދައުރަކަށް އިންޑިއާގެ ބޮޑުވަޒީީރަކަށް އިންތިހާބުވުމަށްފަހު ގައުމުން ބޭރަށް ކުރައްވާ ފުރަތަމަ ދަތުރުފުޅެވެ. އިންޑިއާގެ ރިޕޯޓްތައް ބުނާ ގޮތުންނަމަ ދެވަނަ ދައުރަކަަށް އިންތިހާބު ވުމަށްފަހު ގައުމުން ބޭރަށް ކުރައްވާ ދަތުރުފުޅުގައިި އެބޭފުޅާ ފުރަތަމަ ގައުމަށް ރާއްޖެ ޙިޔާރުކުރީ އެއީ ރާއްޖެއަކީ އިންޑިއާ އާއި އެންމެ ކައިރީގައި އޮންނަ ގައުމަށް ވާތީއެވެ.\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 115ވަނަ މާއްދާގެ (ޑ) އިން އެކިފަރާތްތަކަށް، ޤާނޫނުގައިވާ ގޮތުގެމަތިން، އިނާމާއި، ލަޤަބާއި، ޝަރަފާއި، މެޑެލް ދިނުމުގެ ބާރު ރައީސުލްޖުމްހޫރިއްޔާއަށް ލިބިދީފައިވެއެވެ.\nއިންޑިއާގެ ބޮޑު ވަޒީރު މޯދީއަށް މި އިއްޒަތް އަރުވާނީ މާދަމާ ރައީސް ޞާލިހް އާއި އެކު ރައީސް އޮފީހުގައި ބާއްވާ ހާއްސަ ބައްދަލުވުމުގައި ކަމަށް ބެލެވެއެވެ.


ވިޔަވަތި ޤުރުއާން މުބާރާތުގެ ނަތީޖާ ފާޅުކޮށްފި - މިލަދުންމަޑުލު އުތުރުބުރީ އަތޮޅު ކައުންސިލްގެ އިދާރާ\nށ.އަތޮޅުގެ 2016ވަނަ އަހަރުގެ ޤުރުއާން މުބާރާތުގެ ނަތީޖާ ފާޅުކުރުމާއި، ވަނަވަނައަށް އައި ދަރިވަރުންނަށް އިނާމު ދިނުމުގެ ޚާއްޞަ ޖަލްސާ މިރޭ ށ.އަތޮޅު ތަޢުލީމީ މަރުކަޒުގައި ބާއްވައިފިއެވެ.\nކީރިތި ޤުރުއާންގެ މޫރިތި އާޔަތްތަކުން ފެށިގެން ދިޔަ މިޖަލްސާ ޝަރަފްވެރިކޮށްދެއްވީ މިލަދުންމަޑުލު އުތުރުބުރީ އަތޮޅުކައުންސިލްގެ ރައީސް އަލްފާޟިލް މުޙައްމަދު ޢާރިފްއެވެ.\nމި މުބާރާތުގެ ޝަރަފްވެރި 1ވަނަ އާއި، ގަދަ5ގެ އެއްވަނަ ޙާޞިލުކޮށްފައިވަނީ ށ. ކޮމަންޑޫ ރަބީޢުގޭ ޢާއިޝަތު އަފްނާން ޝަރީފް އެވެ. ގަދަ5ގެ ދެވަނަ ޙާޞިލުކޮށްފައިވަނީ ށ.ކަނޑިތީމު ޝަބްނަމީވިލަ މައިޝަން މުޙައްމަދު ރަޝީދާއި، ށ. މިލަންދޫ މީނާޒުހައުސް މުޙައްމަދު ހަނޫން ރަޝީދެވެ. 3ވަނަ ޙާޞިލުކޮށްފައިވަނީ ށ.ފީވަކު ޙާޟިލް އާމިނަތު ނޫރު އެވެ. 4ވަނަ އަށް ށ.މިލަންދޫ ވިލާސް ޢާއިޝަތު އިސްމާ އާއި، މިލަންދޫ ޓީމުގައި ހިމެނޭ ށ.ފުނަދޫ ހެޕީލާލު މުޙައްމަދު ފަރާޒު ހޮވިފައިވެއެވެ. 5ވަނަ އަށް ހޮވިފައިވަނީ ށ.މިލަންދޫ ނޫއަލި ޢާއިޝަތު ޞަބާއެވެ.\nމުޅި މުބާރާތުން ނުބަލައި ކިޔެވުމުގެ ގޮފިން 1ވަނަ ޙާޞިލުކޮށްފައިވަނީ ށ.މިލަންދޫ ވިލާސް ޢާއިޝަތު އިސްމާއެވެ. 2ވަނަ އަށް ށ. މިލަންދޫ ނޫއަލި ޢާއިޝަތު ޞަބާ ހޮވިފައިވާއިރު 3ވަނަ އަށް ހޮވިފައިވަނީ ށ.ފޯކައިދޫ މަރާމް އާޔާ ބިންތު މުޙައްމަދެވެ.\nމުޅި މުބާރާތުން ބަލައިގެން ކިޔެވުމުގެ ގޮފިން 1ވަނަ ށ. ކޮމަންޑޫ ރަބީޢުގޭ ޢާއިޝަތު އަފްނާން ޝަރީފް ހޮވިފައިވާއިރު، އެ ގޮފިން 2ވަނަ އަށް ހޮވިފައިވަނީ ށ. މިލަނ މީނާޒުހައުސް މުޙައްމަދު ހަނޫން ރަޝީދާއި، ށ. ކަނޑިތީމު ޝަބްނަމީވިލާ މައިޝަން މުޙައްމަދު ރަޝީދެވެ. 3ވަނަ ޙާޞިލުކޮށްފައިވަނީ ށ.ފީވަކު ހާސިލް އާމިނަތު ނޫރުއެވެ.\n6 އަހަރުން ދަށުގެ ނުބަލައި ކިޔެވުމުގެ ގޮފިން 2ވަނަ ޙާޞިލުކޮށްފައިވަނީ ށ. ފޭދޫ ކެނދިފަށުވިގެ ޢާއިޝަތު ނީމް އަޙްމަދެވެ. 3ވަނަ އަށް ހޮވިފައިވަނީ ށ.ފުނަދޫ ބޮންތި އަންޖަލް މުޙައްމަދު ފަޟީލްއެވެ.7އަހަރުން ދަށުގެ ނުބަލައި ކިޔެވުމުގެ ގޮފިން 2ވަނަ ށ. ފޯކައިދޫ މަރާމް ހަދާޔާ ބިންތު މުޙައްމަދު ހޯދާފައިވާއިރު އެ ޢުމުރު ފުރާއިން 3ވަނަ ހޯދާފައިވަނީ ށ.ފޯކައިދޫ ގްރީންލޮޖް އަމީރާ ބިންތު ވަލީދެވެ.9އަހަރުން ދަށުގެ ނުބަލައި ކިޔެވުމުގެ ގޮފިން 2ވަނަ ހޯދާފައިވަނީ ށ. ފޯކައިދޫ މަރާމް އާޔާ ބިންތު މުޙައްމަދެވެ. 3ވަނަ ހޯދާފައިވަނީ ށ. ކަނޑިތީމު ކަނީރުމާގޭ ޢާއިޝަތު ޝާޔާން ސުހައިލް އެވެ. 11 އަހަރުންދަށުގެ ނުބަލައި ކިޔެވުމުގެ ގޮފިން 1ވަނަ ށ. މިލަންދޫ ނޫއަލި ޢާއިޝަތު ޝަބާ ހާޞިލުކޮށްފައިވާއިރު އެ ޢުމުރުފުރާއިން 3ވަނަ ޙާޞިލުކޮށްފައިވަނީ ށ.ފުނަދޫ ލަކީސްޓަރ ޢާއިޝަތު ނަޢުމާއެވެ. 16 އަހަރުން ދަށުގެ ޢުމުރުފުރާއިން ނުބަލައި ކިޔެވުމުގެ ގޮފިން 1ވަނަ ޙާޞިލުކޮށްފައިވަނީ ށ. މިލަންދޫ ވިލާސް ޢާއިޝަތު އިސްމާއެވެ. 2ވަނަ ށ. ކަނޑިތީމު ވައިމަތީގޭ އަޒްލީލާ އިބްރާހީމް ރަޝީދު ހޯދާފައިވާއިރު 3ވަނަ ހާޞިލުކޮށްފައިވަނީ ށ. މިލަންދޫ ހުވާސް ޢާއިޝަތު ޠޫލާ އަންވަރެވެ.\n9 އަހަރުން ދަށް ބަލައިގެން ކިޔެވުމުގެ ގޮފިން 3ވަނަ ޙާޞިލުކޮށްފައިވަނީ ށ.ފޭދޫ މީނާޒު މުޙައްމަދު އަހުލަމް ސަޢީދުއެވެ. 11 އަހަރުން ދަށުގެ ބަލައިގެން ކިޔެވުމުގެ ގޮފިން 2ވަނަ ޙާޞިލުކޮށްފައިވަނީ ށ. މިލަންދޫ ސަންޝައިން ޢާމިނަތު ރައިސާ ރަޝީދު އެވެ. 3ވަނަ ޙާޞިލުކޮށްފައިވަނީ ށ. ބިލެތްފަހީ ލަކީ މުޙައްމަދު ޔައީޝް އެވެ. 13 އަހަރުން ދަށް ބަލައިގެން ކިޔެވުމުގެ ގޮފިން 1ވަނަ ށ. ކަނޑިތީމު ޝަބްނަމީވިލަ މައިޝަން މުޙައްމަދު ރަޝީދު ހާޞިލުކޮށްފައިވާއިރު 2ވަނަ ޙާޞިލުކޮށްފައިވަނީ ށ. ފީވަކު ޙާސިލް އާމިނަތު ނޫރުއެވެ. 3ވަނަ ޙާޞިލުކޮށްފައިވަނީ ށ.ފުނަދޫ ހިރިޔާ ޢާއިޝަތު އިނާން ރަމްޒީ އާއި، ށ. ކަނޑިތީމު ދިލްޝާދުގޭ ޖިލާ ޝަމީމުއެވެ. 16 އަހަރުން ދަށުގެ ބަލައިގެން ކިޔެވުމުގެ ގޮފިން 1ވަނަ ށ. ކޮމަންޑޫ ރަބީޢުގޭ ޢާއިޝަތު އަފްނާން ޝަރީފް ހޯދާފައިވާއިރު 2ވަނަ ޙާޞިލުކޮށްފައިވަނީ ށ. މިލަންދޫ މީނާޒުހައުސް މުޙައްމަދު ހަނޫން ރަޝީދެވެ. 3ވަނަ ޙާޞިލުކޮށްފައިވަނީ ށ. މިލަންދޫ ޓީމުގައި ހިމެނޭ ށ. ފުނަދޫ ހެޕީލާލު މުޙައްމަދު ފަރާޒުއެވެ. 19 އަހަރުން ދަށުގެ ޢުމުރުފުރާއިން 2ވަނަ ޙާޞިލުކޮށްފައިވަނީ ށ. ފުނަދޫ ނިއުމޫން ދަޙްލާން މުޙައްމަދު ރިޟާއެވެ. 3ވަނަ ޙާޞިލުކޮށްފައިވަނީ ށ. ކޮމަންޑޫ އައްސޭރި ފާޠިމަތު ޔަމާނީއެވެ.\nމުޅިމުބާރާތުން 1ވަނަ ޓީމަކަށް މިލަންދޫ ކައުންސިލްގެ ޓީމު ހޮވިފައިވާއިރު މި މުބާރާތުގެ 2ވަނަ ހޯދާފައިވަނީ ށ.ކނަޑިތީމު ކައުންސިލް އިދާރާގެ ޓީމެވެ. އަދި 3ވަނަ ޙާޞިލުކޮށްފައިވަނީ ށ.ފީވަކު ކައުންސިލް އިދާރާގެ ޓީމެވެ.


މިިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރއަށް ފަރުނީޗަރ ސަޕްލައި ކޮށްދޭނެ ފަރާތެއް ހޯދުމާއި ގުޅޭ\nމިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރއަށް ފަރުނީޗަރ ސަޕްލައި ކޮށްދޭނެ ފަރާތެއް ހޯދަންބޭނުންވެގެން ކުރެވުނު ފުރަތަމަ ނަންބަރު (IUL)471-CDS3/1/2019/29 (21 މާރިޗް 2019) އިޢުލާން އައި ގުޅިގެން އެކަށީގެންވާ ތަރުހީބެއް ލިބިފައި ނުވާތީ އަލުން އިޢުލާން ކުރަމެވެ. ވީމާ، މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުތުހަމަވާ ހުރިހާ ފަރާތްތަކަށް ހުޅުވާލަމެވެ.\nމި އިޢުލާނާއި ގުޅޭ މަޢުލޫމާތު ކަރުދާސް ގެޒެޓްގައި އެއްކަރުދާސް ކުރެވިފައި ވާނެއެވެ. އަދި މި އިޢުލާނާއި ގުޅޭ މަޢުލޫމާތު ކަރުދާސް 2019 އެޕްރީލް 02 ވާ އަންގާރަ ދުވަހުގެ 10:00 އިން ފެށިގެން 2019 އޭޕްރީލް 10 ވާ ބުދަ ދުވަހުގެ 12:00 އަށް މި މިނިސްޓްރީގެ ކައުންޓަރުން ލިބެން ހުންނާނެއެވެ.\nމި މަސައްކަތަށް ޝައުޤުވެރިވެވަޑައިގަންނަވާ ފަރާތްތަކުން 2019 އޭޕްރީލް 11 ވާ ބުރާސްފަތި ދުވަހުގެ 12:30 އަށް މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރ / އަމީނީމަގަށް ވަޑައިގެން އަގު ހުށަހެޅުއްވުން އެދެމެވެ.\nމި އިޢުލާނާއި ގުޅޭގޮތުން އިތުރު މަޢުލޫމާތު ސާފުކުރައްވަން ބޭނުންފުޅުވެވަޑައިގަންނަވާނަމަ 2019 އެޕްރީލް 10 ވާ ބުދަ ދުވަހުގެ 12:00 ގެ ކުރިން [email protected] އަށް މެއިލް ކޮށްދެއްވުން އެދެމެވެ.\nސުންގަޑި: 11 އޭޕްރިލް 2019 1230


Coast guard aai Indian navy gulhigne aerial surveillance patrol fashaifi - One Online\nއެމްއެންޑީއެފް ކޯސްޓްގާޑާއި އިންޑިއަން ނޭވީ ގުޅިގެން ކުރިއަށް ގެންދާ ޖޮއިންޓް އޭރިއަލް ސަވައިލެންސް ޕެޓްރޯލްގެ ތެރެއިން -- ފޮޓޯ: އެމްއެންޑީއެފް\nކޯސްޓްގާޑާއި އިންޑިއަން ނޭވީ ގުޅިގެން އޭރިއަލް ސަވައިލެންސް ޕެޓްރޯލް ފަށައިފި\nއެމްއެންޑީއެފް ކޯސްޓްގާޑާއި އިންޑިއަން ނޭވީ ގުޅިގެން ރާއްޖޭގެ ހާއްސަ އިގްތިސާދީ ސަރަހައްދު ބެލެހެއްޓުމަށް ޖޮއިންޓް އޭރިއަލް ސަވައިލެންސް ޕެޓްރޯލް ފަށައިފިއެވެ.\nއެމްއެންޑީއެފުން ބުނީ ކޯސްޓްގާޑާއި އިންޑިއަން ނޭވީ ގުޅިގެން ހިންގަމުން އަންނަ ޖޮއިންޓް އޭރިއަލް ސަވައިލެންސްގެ 53 ވަނަ ޕެޓްރޯލް އިއްޔެ ފަށައިފައިވާ ކަމަށެވެ. މިއީ 2009 ވަނަ އަހަރުން ފެށިގެން ރާއްޖޭގެ އިގްތިސޯދީ ސަރަހައްދު ބެލުމަށް ކުރަމުން އަންނަ ޖޮއިންޓް ޕެޓްރޯލްގެ ހަރަކާތެއް ކަމަށްވެސް އެމްއެންޑީއެފުން ބުންޏެވެ.\nޖޮއިންޓް އޭރިއަލް ސަވައިލެންސް ފަށައިފައިވާއިރު، މިދިޔަ މެއި މަހު ވަނީ އެމްއެންޑީއެފް ކޯސްޓްގާޑާއި އިންޑިއަން ނޭވީ ޝިޕް މައިސޫރު، ގުޅިގެން ޖޮއިންޓް މެރިޓައިމް ސާފޭސް ޕެޓްރޯލް ވެސް ކުރިއަށް ގެންގޮސްފައެވެ.\nއެމްއެންޑީއެފް ކޯސްޓްގާޑާއި އިންޑިއަން ނޭވީ ގުޅިގެން މިދިޔަ އަހަރު ވެސް ވަނީ ސަވައިލެންސް އޮޕަރޭޝަނެއް ހިންގައިފައެވެ. އިންޑިއަން ނޭވީ އާއި އެމްއެންޑީއެފް ކޯސްޓްގާޑް ގުޅިގެން ކަނޑުގެ ސަރަހައްދު ބެލުމަށް ހާއްސަ އޮޕަރޭޝަނެއް ހިންގައިފައިވަނީ މިދިޔަ އަހަރުގެ އޭފްރިލް މަހު އަށަކުން 12 ވަނަ ދުވަހުގެ ނިޔަލަށެވެ.\nއެ އޮޕަރޭޝަންގައި ވެސް ވަނީ ރާއްޖޭގެ އިގްތިސާދީ ކަނޑުގެ ސަރަހައްދު ޕެޓްރޯލް ކޮށްފައެވެ. ރައީސުލް ޖުމުހޫރިއްޔާ އިބްރާހިމް މުހަމަދު ސޯލިހު ރާއްޖޭގެ ވެރިކަމާ ހަވާލުވެވަޑައިގެންނެވި ފަހުން ހާއްސަ ގޮތެއްގައި އަސްކަރީ ގޮތުން ރާއްޖެ އާއި އިންޑިއާއާ ދެމެދު ގުުޅުން ވަނީ ވަރުގަދަ ވެފައެވެ.\nގުޅޭ ޓެގު ކޯސްޓްގާޑް އިންޑިއާ އެމްއެންޑީއެފް


Male' ge enme raiy sarahahdhu thah!\n19th September 2018 | Last update: 14:32\nއައިޖީއެމްއެޗް ކުރިމަތީގައި ހުންނަ މެމޯރިއަލް ހޮޓާ ކުރިމަތި: މިތަނަށް ރަތް ކުޅުޖެހުން ގިނަ--\nސުއިޒަލޭންޑާއި ނިއުޔޯކަށް ރާއްޖެ ހަދަން މަސައްކަތް ކުރަނީ އެވެ. އެކަން ކުރަން ބޮޑެތި އިމާރާތްތައް މައްޗަށް ނަގަނީ އެވެ. މަގުތައް ހަދަނީ އެވެ. އެކަމަކު އެ ގައުމުތަކުގައި މި ފަދަ "ތަފާތު ކުލަ" ތަކެއް ފެނުން ވާނީ ވަރަށް ތަދު ކަމަށެވެ. މާލެ ވަށައިގެން ދުއްވާލުމުން ފެންނަ ކަންކަމާއި ސަރަހައްދު ތަކުން އެނގެނީ ނިއުޔޯކާއި ޓޯކިއޯ އާ ހަމައަށް ދާން އަދި ލައްކަ މަސައްކަތް ކުރަން ޖެހޭ ކަމެވެ. މިއީ މާލޭގައި މިހާރު ހުރި އެންމެ "ރަތް ކުލަގަދަ" ސަރަހައްދު ތަކެވެ.\n1- މެމޯރިއަލް ކެފޭ ކުރިމަތި\nހޮސްޕިޓަލަކީ އެންމެ ސާފުތާހިރު ތަނެވެ. އެހެން ހޮސްޕިޓަލްތައް ކައިރި ޓޯކިއޯ ފަދަ ގައުމުތަކުގައި އާދަޔާ ހިލާފަށް ސާފުކޮށް އޮންނަނީ އެހެންވެ އެވެ. އެކަމަކު ވެރިރަށް މާލޭގެ، އައިޖީއެމްއެޗް ހޮސްޕިޓަލުގެ ކުރިމައްޗަށްވާ ގޮތަށް އިންނަ ހޮޓަލުގެ ދޮރުމަތީގައި އިންނަ ފެން ހިންދާ ކާނުގެ ކުލަ ވަރަށް ތަފާތުވާނެ އެވެ. އެ ހޮޓަލުން ނުކުންނަ މީހުން ރަތް ކުޅު ޖެހުމުން މުޅި ސަރަހައްދު އޮންނާނީ ރަތްވެފަ އެވެ. މިއީ މާލޭގައި އެންމެ ފާހަގަ ކޮށްލެވޭ ރަތް ސަރަހައްދެވެ.\nބާޒާރު މަތީގެ ބައެއް ފާރުތައް--\n2- ބޭރު މަގު، ތާސީރު ކެފޭ ދޮރުމަތި\nތާސީރު ކެފޭއަކީ އެންމެ މީރުކޮށް ކެއުންތައް ލިބޭ އެންމެ މަގުބޫލު އެއް ހޮޓަލެވެ. އެކަމަކު މި ހޮޓަލުން ނުކުންނަ މީހުން ކެފޭގެ ދޮރުމައްޗަށް ރަތް ކުޅު ޖަހަނީ ވަކިވަރެއް ބަލައިގެނެއް ނޫނެވެ. އެކަމާހުރެ އެތަން އޮންނަނީ ރަތްވެފަ އެވެ. ކުޅު ޖެހުމަކީ ނުރައްކާތެރި ބަލިތައް ޖެހޭ ކަމެއްކަން ފަހަރުގައި ނޭނގެނީ ކަމަށްވެސް ވެދާނެ އެވެ. ކޮންމެއަކަސް މިއީ މިހާރު މާލޭގައި ހުރި އެންމެ ރަތް އެއް ތަނެވެ.\n3- ބާޒާރުމަތި، އެތަން މިތަން\nސާފު ތާހިރުކަމަށް އެންމެން އިސްކަން ދޭން ޖެހޭނެ އެވެ. އަދި އެކަމަކުގެ ހޭލުންތެރިކަން އުފެއްދުމަކީ ކަމާބެހޭ ދާއިރާތަކުގެ ވާޖިބަކެވެ. ބާޒާރު މައްޗަށް ފިހާރަތަކުގެ ފާރަށްވެސް ރަތް ކުޅު ޖަހާފައި ހުންނަތަން ފެނެ އެވެ. ހާއްސަކޮށް ސައި ހޮޓާތަކުގެ ދޮރުމައްޗަކީ ބާޒާރުމަތީގައި އެންމެ ރަތް ސަރަހައްދުތަކެވެ.\n4- އެއް ނަމްބަރު ފާލަން ދޮށް\nއެއް ނަމްބަރު ފާލަން ސަރަހައްދުގައި ކުރިން ރަތްކުޅު ޖަހާފައި ހުންނަ ގަސްދަށް. މިހާރު ވަނީ ދޮންވެލި އަޅާފައި--\n"ގްރީންޒޯން" އަކީ އެންމެ ސެކިއުރިޓީ ވަރުގަދަ އެއް ސަރަހައްދެވެ. ވެރިރަށް، މާލޭގެ ޖުމްހޫރީ މައިދާންއަކީ އެންމެ ގިނަ މެހުމާނުން ގޮސް އުޅޭ އެއް ތަނެވެ. ޓޫރިސްޓު އެޓްރެކްޝަނެވެ. އެކަމަކު އިއްޒުއްދީން ފާލަން ފޮށުގައި ހުރި ގަސްތަކުގެ ބުޑުން ފެންނާނީ ރަތް ކުލަ އެވެ. ރޯދައަށް އެތަނަށް ދޮންވެލިލާފައި ހުއްޓަން މިތަން އާއްމުކޮށް ވަނީ ޑަސްބިން ތަނަށެވެ. ރެޑްބުލް ދަޅުތަކާއި ހުސްފުޅިތައް ހުންނާނީ މި ތަނުގަ އެވެ. އަދި އޭގެ މައްޗަށް ހުންނާނީ ރަތް ކުޅު ޖަހާފަ އެވެ. މިއީ ވެސް މާލޭގެ ރަތް ސަރަހައްދެކެވެ.\nސައުދީ ޕްރިންސުގެ ލޯންޗު ފަރަށް، ޖަމްބެގެ ހަޔާތް އުހަށް!\nދިވެހިންނަށް ޒަކާތް ވާޖިބު ނޫން އަހަރެއް!\nއަގު ހެޔޮކުރަން ވިޔަފާރިވެރިޔާގެ ޒިންމާ ކޮބާ؟


ކާށިދޫ ގެއެއް ބަލައިފާސްކޮށް މަސްތުވާތަކެއްޗާއެކު ފަސް މީހުން ހައްޔަރުކޮށްފި\nއަންގާރަ ،10 ޑިސެމްބަރ 2019 / 14:29\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން، ކ.ކާށިދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، ކާށިދޫ ގެއެއް ބަލައި ފާސްކޮށް މަސްތުވާތަކެއްޗާއެކު ފަސްމީހުން ހައްޔަރުކޮށްފިއެވެ.\nމި މައްސަލައާ ގުޅިގެން ހައްޔަރުކޮށްފައިވަނީ 24 އަހަރުގެ ދެ މީހުންނާއި 27 އަހަރުގެ މީހަކާއި 31 އަހަރުގެ މީހެއްގެ އިތުރުން 41 އަހަރުގެ މީހެކެވެ. މި ފަސްމީހުންނަކީވެސް ދިވެހި ފިރިހެނުންނެވެ.\nކާށިދޫގައި މަސްތުވާތަކެތި ބޭނުންކުރާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން މި ޑިސެމްބަރު މަހުގެ9ވަނަ ދުވަހު 22:17 އެހައިކަންހާއިރު ހިންގި މި އޮޕަރޭޝަނުގައި، އެމީހުންތިބި ގެ ކޯޓު އަމުރެއްގެ ދަށުން ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއްހުރި 10 ރަބަރު ޕެކެޓު ފެނިފައިވެއެވެ.\nމި މައްސަލަ ކާށިދޫ ޕޮލިސް ސްޓޭޝަނުން ދަނީ ތަހުޤީޤު ކުރަމުންނެވެ.


Story: Konme Hindheh - EP29 - One Online\nކޮންމެ ހިނދެއް - 29\nކުރިމަތީގައި އިން އާރިޔަން ފެނި އަނުމްއަށް އަނގަމަތީގައި އަތް އެޅުނެވެ. އެއީ އާރިޔަން ކަމާމެދު އޭނާއަށް ޝައްކުވިއެވެ. މިހާރު އޭނާއަށް ބެލެމުން ދަނީ އާރިޔަންގެ މޫނަށެވެ. ތުނިކޮށް ކޮށާލާފައިވާ އިސްތަށިތަކުގެ ތިރިން ފެންނަން ހުރި އާރިޔަންގެ މޫނު އެ އިސްތަށިގަނޑާ ގުޅުވާލައިގެން ހިތަށް ސިފަކުރަން އޭނާ މަސައްކަތް ކުރަމުން ދިޔައެވެ. މިހާރު ފެންނަން ހުރި އިސްތަށިގަނޑާއި ތުނިތުނިކޮށް ފަޅާފައިވާ ތުނބުޅިން އަޖައިބެއް ކަހަލަ ތަފާތެއް އާރިޔަންގެ މޫނުމަތިން ފާޅުވާން ހުއްޓެވެ. އާރިޔަން އެގޮތަށް ހުރުމުން އަނުމްއަށް ވަރަށް ކަމުދިޔައެވެ. އަނުމްގެ އެ ބެލުމުން ހިނދުކޮޅަކަށް އާރިޔަން ލަދުގަތެވެ. އެކަން އަނުމްއަށް ފާހަގައެއް ނުވިއެވެ.\n"މިއީ މަށޭ..." އަނުމް މޫނު ކުރިމަތީގައި ދެ އިނގިލިން ފުއްޓައްކެއް ޖަހައިލަމުން އާރިޔަން ބުނެލިއެވެ. އަނުމްއަށް ހޭވެރިކަމެއްވީ އެވަގުތުއެވެ. އޭނާ އެއްފަހަރު އަރިޔަންގެ މޫނަށް އަނެއްފަހަރު ތިރީގައި އޮތް ވިގަށް ބަލައިލިއެވެ.\n"ހައު އިޒް މައި ނިއު ލުކް" އާރިޔަން އަހައިލިއެވެ.\n"ޑޯންޓް ބީ ޝޮކްޑް އަނޫ..." އަނުމް ހުރި ގޮތުން އާރިޔަން ބުނެލިއެވެ.\n"އައި ކާންޓް ބްލީވް... މިއީ ހުވަފެނެއްތަ...؟" އަނުމް ބުނެލިއެވެ.\n"އަނޫ...! ލިސެން. މިއީ ވަރަށް ބޮޑު ސިއްރެއް. މި ސިއްރު ހާމަ މިކުރީ ހަމައެކަނި އަނުމް ކުރިމަތީގައި. އެކަމަކު މިރޭ މަންމައާއި ނާސިހްބައްޕަ ކައިރީގައިވެސް ބުނާނަން. ޕްލީޒް.... މިގޭ ހަތަރުފާރުން ބޭރަށް މި ސިއްރު ދާކަށް އަހަރެން ބޭނުމެއްނޫން. އަދި ދެ ހަފްތާއެއް ފަހުން ހުރިހާކަމެއް ހަމަޖެހޭނީ" އާރިޔަން ވާހަކަދެއްކިއެވެ.\n"ކޮން ސިއްރެއް؟ ކީއްވެ މިހުރިހާ ދުވަހު ވިގެއް އަޅައިގެން އުޅުނީ؟" އަނުމް އަހައިލިއެވެ. އާރިޔަން އެނދުގެ ސައިޑްކަބަޑު ހުޅުވާލިއެވެ. އޭގެތެރޭގައި އޮތް ވޮލެޓް ނަގައިގެން އައިސް ހުއްޓުނީ އަނުމް ކުރިމަތީގައެވެ. ވޮލެޓް ތެރޭގައި ހުރި ކާޑުތަކުގެ ދަށުން އާރިޔަން ނެގި ކާޑް އަނުމް އަތަށް ދިއްކޮށްލިއެވެ.\n"ޕޮލިސް ޗީފް ސްޓޭޝަން އިންސްޕެކްޓަރު އަޙްމަދު އާރިޔަން" އަނުމް އެ ނަން ކިޔައިލިއެވެ. އޭގައި އިން އާރިޔަންގެ ފޮޓޯއަށް ބަލައިލިއެވެ. އޭނާގެ ކުރިމަތީގައި މިހާރު އެހުރި އާރިޔަން އާއި ފޮޓޯއިން ފެންނަން އިން އާރިޔަން އެއްވެސް ތަފާތެއް ނެތެވެ.\nއާރިޔަންގެ މޫނަށް އަނުމް ބަލައިލީ ގަބޫލުނުކުރެވިފައެވެ. އޭނާގެ ކުރިމަތީގައި މިހުރީ ފުލުސް އޮފިސަރެއް ހެއްޔެވެ؟\n"މިއީ.. ކޮންއިރަކު؟" އަނުމް އަހައިލިއެވެ.\n"އަހަރެން ފުލުހުންގެ ހުވާކުރީ މީގެ ހަތަރު އަހަރުކުރިން. ހަތަރު އަހަރުވިއިރު އަހަރެންގެ މަންމައަށް ވެސް ނޭނގޭނެ އަހަރެންނަކީ ފުލުހެއް ކަމެއް. އަހަރެންނަކީ ފުލުހުންގެ އިންޓެލިޖެންސްގައި މަސައްކަތްކުރާ ފުލުހެއް. އަހަރެންނަކީ ފުލުހެއްކަން ސިއްރުކުރަން އަހަރެންނަށް މަޖުބޫރުކުރީ އަހަރެން ކުރި ހުވާ" އާރިޔަން ވާހަކަދެއްކިއެވެ.\n"މިހާރު އަހަރެންނަށް އަނުމްގެ އެކުވެރިއަކަށް ވެވިދާނެތަ؟ އިތުރު ޝަރުތެއް އެބައޮތްތަ؟" އާރިޔަން އަހައިލިއެވެ. އަނުމް ތުންފަތަށް ހިނިތުންވުމެއް ވެރިވިއެވެ.\nއަނުމް ބޯޖަހައިލި މަންޒަރު ފެނުމުން ހިތަށް ލިބުނު ހިތްހަމަޖެހުމުގައި އާރިޔަންއަށް ހިފަހައްޓާލެވުނީ އަނުމްގެ ދެކޮނޑުގައެވެ. އަނުމްގެ ހަށިގަނޑު އޭނާގެ މޭގައި ޖައްސައިލަން އާރިޔަން ބޭނުންވިއެވެ. އެހެން ނަމަވެސް އެފަދަ ކަމެއް ކުރަން އޭނާއަށް ނުކެރުނެވެ.\n"އަދިވެސް އަހަރެންގެ ހިތުގައި ޖަވާބު ނޭނގޭ އެތައް ސުވާލުތަކެއް އެބަހުރި" އަނުމް ބުނެލިއެވެ.\n"އައި ނޯ... ހިނގާ ބޭރަށް. މިހާރު މަންމަމެން އަންނާނެ ސިޓިންރޫމަށް. އަހަރެން ބުނިން އެގަޑީގަ އަހަރެން ވާހަކައެއް ދައްކަން ބޭނުންވާ ވާހަކަ" އާރިޔަން ބުނެލިއެވެ.\nއަނުމް އާ އެކުގައި ހިނގާފައި އައިސް ކުރިމަތީގައި ހުއްޓުނު އާރިޔަން ފެނި ފަލަކްނާޒަށް އިންތަނުން ކޮޅަށް ތެދުވެވުނެވެ. ޚައިރާންކަން އެކުލެވިގެންވި ބެލުމަކުން ފަލަކްނާޒް އާރިޔަންއަށް ބަލަހައްޓައިގެން ހުރުމުން އާރިޔަން ހީލިއެވެ.\n"މިއަދު ބައްޕަ ވަރަށް އުފާވެއްޖެ. މީހުންގެ ކިޔަމަންތެރި ފިރިހެން ދަރީން ތިބޭނީ ތިހެން" އާރިޔަންގެ ބުރިކަށީގައި ފިރުމާލަމުން ނާސިހް ވާހަކަދެއްކިއެވެ.\n"ކާކު ބުނި ބަހަކަށް ކުރި ކަމެއް؟ އަހަރެން ކިޔާކިޔާ ނުކުރި ކަމެއް ކާކު ބުނެގެން އެ އިސްތަށިގަނޑު އެއްލާލީ" ނުސީދާކޮށް ފަލަކްނާޒްގެ ބަސްތައް އަމާޒުވީ އަނުމް އަށެވެ. އެކަން އާރިޔަންއަށް ވެސް އަނުމްއަށް ވެސް އިނގުނެވެ.\n"މަންމާ.... ވަރަށް ގިނަ ކަންކަން ބަދަލުވެއްޖެ. އަހަރެންނަކީ މިހާރު ވަޒީފާއެއްނެތި ލާހޫރެމުންދާ ޒުވާނެއްނޫން. މަންމަގެ މިދަރިފުޅަކީ ގައުމަށްޓަކައި ދީނަށްޓަކައި މަސައްކަތް ކުރަމުންދާ ދިވެހި ފުލުހެއް" އަތުގައި އޮތް ޕޮލިސް އައިޑީ ކާޑު ފަލަކްނާޒް އަތަށް ދެމުން އާރިޔަން ބުނެލިއެވެ. ފަލަކްނާޒް ފަރުވާތެރި ކަމާއެކު އެއަށް ބަލައިލިއެވެ.\n"ކީއްކުރަން ފުލުހުކަށްވީ؟ އާރިޔަންއަށް ހަމަ ރަނގަޅަށް އިނގޭނެ އެމީހުން ދެކެ އަހަރެން ރުޅިއަންނަ ވަރު" ފަލަކްނާޒް އެތިވަރު ގޮވައިގަތެވެ.\n"އެންމެ ފުރަތަމަވެސް މަންމަ ބޭނުންވީ އަހަރެން ފުލުހުކަށް ވާން. މަންމަ ބުނި އެއީ މަންމަގެ ހުވަފެނެކޭ. މަންމަ އުފަލެއްނުވޭތަ؟" އާރިޔަން އަހައިލިއެވެ.\n"އެއީ މީގެ ހަތަރު އަހަރުކުރިން. އަހަރެން ފުލުހުންނަށް ނަފްރަތު ކުރަން ފެށީ ހާދަ ފަހުންނޭ. ތިއީ ވެސް އާރިޔަން އަހަރެންނަށް ޖެއްސުމަށް ކުރިކަމެއް. އާރިޔަންއަށް މިހާރު އަހަރެން ރުހޭ ކަމެއް ކުރެވޭތަ؟" ފަލަކްނާޒްގެ ރުޅި މަޑެއް ނުވިއެވެ.\n"މަންމާ! އަޑުއަހާބަލަ. މީގެ ހަތަރު އަހަރުކުރިން އަހަރެންނަށް ފުލުހުންގެ ވަޒީފާ ހަމަޖެހުނޭ. ސިއްރުކުރަން މަޖުބޫރުވީ. މިހާތަނަށް އެކުގައި މަސައްކަތްކުރާ ކުދިން ނޫން އެހެން އެއްވެސް މީހަކަށް މިކަމެއް ނޭނގޭނެ. ރިސޯޓަށް އަހަރެން ވަޒީފާއަށް ދިޔައީކީނޫން. އެއީ އެތެރެއިން ޖެއްސި އޮޕަރޭޝަނަކަށް. އައްޑުއަށް ހަތަރު މަހަށް ދިޔައީ އެކުވެރިއެއްގެ ދައުވަތަށް ނޫން. އެއީ ޓްރެއިނިން އަށް. މިހާރު މިވާހަކަ ބުނަން މިޖެހުނީ އެހެން ގޮތެއް ނެތިގެން. އަހަރެންގެ ހިތް މާބޮޑަށް ކަމަކަށް އެދެން ފެށީމަ" އާރިޔަން ވާހަކަދެއްކިއެވެ. މިފަހަރު ފަލަކްނާޒް އެއްޗެއް ނުބުންޏެވެ. އެހެންނަމަވެސް އޭނާ އަދިވެސް ހުރީ ނުރުހިފައެވެ.\n"ދެން ކެނޑެންވީނުން. އެނޫނަސް އާރިޔަންއަށް ތަންތަނުން ވަޒީފާ ލިބޭނެ. އަހަރެން ހުންނާނީ ކިޔަވައިދީފަ" ފަލަކްނާޒް ބުނެލިއެވެ.\n"މަންމާ!! އެތަނަށް މަންމަ ނަފްރަތު ކުރިޔަސް އަހަރެން ވަރަށް ބޮޑަށް ލޯބިޖެހިއްޖެ. މީގެ ދެހަފްތާ ފަހުން މަންމަގެ މިދަރިފުޅު ފުލުހުންގެ ޔުނީފޯމުގައި އައިސް މަންމަ ކުރިމަތީގައި ހުއްޓޭނަން. އޭރުން ވެސް މަންމަ އުފަލެއްނުވާނެތަ؟" ފަލަކްނާޒް ބުނެލިއެވެ.\n"ކޮންމެ މަޔަކުވެސް އެމީހެއްގެ ދަރިންގެ ފަރާތުން ކަންތައްތަކަށް އުންމީދު ކުރާނެ. ނާޒް މިގަޑީގަ ހިތްހަމަނުޖެހިފަ ހުއްޓަސް ތިބުނާ ދުވަހަކުން ޔަގީން އުފަލުން އެ ދެލޮލުން ކަރުނަ އަންނާނެކަން" ނާސިހް ވާހަކަދެއްކިއެވެ.\n"އާރިޔަން އެހުރީ ވަރަށް ޒިންމާދާރު މަގާމެއްގަ. އަހަރެންގެ ދުޢާއަކީ އަބަދުވެސް އާރިޔަންއަށް ހެޔޮގޮތް މިންވަރު ކުރެއްވުން. އަބަދުވެސް އެދެނީ ކާމިޔާބީއަށް. އަހަރެން ބުނާނީ ތިގޮތުގައި ކުރިއަށްދާށޭ. އާރިޔަންގެ އާއިލާ އަބަދުވެސް ތިބޭނީ އާރިޔަން އާ އެކު" ފަހަތުގައި ހުރި އަނުމް ވާހަކަދައްކަން ފެށުމުން ފަލަކްނާޒްގެ ރުޅިވެރި ދެލޯ އަމާޒުވީ އަނުމްއަށެވެ. އެކަން އަނުމްއަށް އިނގުނަސް އޭނާ މާބޮޑު ކަމަކަށް ނެހެދިއެވެ.\nބަލިވުމުން މާޔާ ކޮޓަރިން ނުނިކުމެއެވެ. ޝާނިމްއާއި މާހިލް ރަސްމީ ދަތުރެއްގައި އަތޮޅުތެރެއަށް ފުރުމުން ގޭގައި ތިބީ އާވާއާއި އަމާޔާ އެކަންޏެވެ. އަމާޔާ ބަލިކޮށް އުޅޭތީ ދުވަހުގެ މެންދުރު ވަގުތު އާވާ އެކޮޓަރިއަށް ދިޔައީ އަމާޔާއަށް ކާއެއްޗެއް ހިފައިގެންނެވެ. ރަޖާ ދަށުގައި ނިދާފައި އޮތް އަމާޔާއަށް ގޮވަން އާވާ ބޭނުމެއްނުވިއެވެ. އެހެންކަމުން ގެނައި ކާއެއްޗެހި ތަށި ހިފައިގެން އޭނާ ތިރިއަށް ފޭބިއެވެ. ކާމޭޒު މަތީގައި ތަށިތައް ބަހައްޓާފައި އޭނާ ނިކުތީ ސިޓިންގްރޫމަށެވެ. ސޯފާގައި އިށީނުމަށްފަހު ޓީވީ ހުޅުވާލިއެވެ. އަތުކުރީގައި އޮތް ގަޑިއަށް ބަލައިލުމަށްފަހު މުންނާރު ޓީވީ އެޅުވިއެވެ. ދުނިޔޭގެ އެކި ކަންކޮޅުތަކުގައި ހަލުވިކަމާއެކު ފެތުރެމުންދާ 'ކޯވިޑް 19' އާއި ގުޅިގެން ހާއްސަ ދަރުސެއް ދެމުން ދިޔައެވެ. އޭނާގެ ތުންފަތަށް ހިނިތުންވުމެއް ވެރިވެގެން ދިޔައީ އެ ދަރުސްދޭން އިނީ އޭނާގެ ލޯބިވާ ބައްޕައަށް ވީތީއެވެ. އެ ބައްޕަ ނުފެންނަތާ ހަފްތާއަކަށް ވުރެ ގިނަ ދުވަސްވެފައި ވީއިރު އޭނާ ހުރީ ބައްޕަ ދެކިލާހިތްވެފައެވެ. ދައްކަމުން ދިޔަ ވާހަކަތަކަށް ސަމާލުކަން ހުއްޓުނެވެ. ރިމޯޓް ނަގާ ވޮލިޔުމް ތަންކޮޅެއް ބާރުކޮށްލުމަށްފަހު އެއްފައި މައްޗަށް އަނެއް ފައި އަރުވާލާފައި ކުޝަންއެއް ނަގާ އުނގުމަތީގައި ބޭއްވިއެވެ.\n"އޭ ބޮޑާވެގަތް އިންސާނާއެވެ. ވިސްނާށެވެ. ވަގުތު އެބައޮތެވެ. ﷲ ގެ މަގަށް ހެޔޮގޮތުގައި ރުޖޫއަވާށެވެ. އަހަންނަކީ ކޮރޯނާ ވައިރަސްއެވެ. ކަލޭމެންގެ ލޮލަށް ނުފެނި އަހަރެން މިދަނީ ކަލޭމެންގެ މުޅި ދުނިޔެ އެފުށް މިފުށަށް ޖަހަމުންނެވެ. އިންސާނާގެ ހަށިގަނޑު ތެރެއަށް ވަދެ އަހަރެން ހިންދެމިލާ ހަމަޖެހިލާއިރު ވެސް ކަލޭމެންނަށް ހަމަ ރެއަކާވެސް ނުލައެވެ.\nމިއީ އަހަރެމެންގެ ލޮލަށް ނުފެނި އަހަރެމެންގެ މުޅި ދިރިއުޅުން މަރާ ގާތްކުރަމުންގެންދާ ކުޑަކުޑަ މަޚްލޫގެއްގެ އަޑު. ކަޅެއް ދޮނެއް ތިޔަ ވަކިވަނީ ވަރުގަދަ ހަށިގަނޑުތަކަށް އަހަރެން ހެދި އެއްޗެއް ހަދާ ނިންމާ ފަހުން. ބޮޑާކަންމަތީ ގުންފައި ޖަހަމުން ހިނގާ އިންސާނާ ކުޑަކޮށްވެސް ވިސްނާނުލާ. ހަގީގަތުގައި ކޮންމެ އިންސާނަކީވެސް ނުކުޅެދިފައިވާ އިންސާނެއް. މިހެން ނުބުނާންވީ ސަބަބެއް ނެތް. ކޮންމެ މީހަކު އަތް ދޮންނަންވީ ގޮތާއި ރައްކާތެރިވާންވީ ގޮތް ކިޔަމުންދާއިރު އެ ވައިރަސް އުފެދިގެން އައި ގޮތް އެއްވެސް އިންސާނަކަށް ހޯދައި ނުގަނެވުނު. ކީރިތިވަންތަ ﷲ ގެ ކުޅަދުންވަންތަކަމާއެވެ.\nއަދިވެސް ވިސްނާކަށް ނުވޭ ހެއްޔެވެ؟ ކީރިތަވަންތަ މާތްﷲ ގެ ކޯފާއަކީ ކަނޑުން ނަގާ ބިޔަ ރާޅެއް އެކަންޏެއް ނޫން. ﷲ ހަރާމް ކުރެއްވި ކަންކަން ކުރުމުގައި ހައްދުފަހަނައަޅާ ދާއިރު ލޮލަށް ނުފެންނަ އެ ކުޑަ މަޚްލޫގު އެދަނީ އިންސާނުންނަކީ ބަލިކަށި ބައެއް ކަން ސާބިތުކޮށްދެމުން. އަދިވެސް ތިބެންވީ ގަދަ ބަސް ބުނުމުގައި ހެއްޔެވެ؟\nއަދިވެސް ވަގުތުފާއިތެއް ނުވޭ. މަރުވެދާއިރު އެކުގައި ގެންދެވޭނެ ހަމައެކަނި އެއްޗަކީ ކުރެވުނު ހެޔޮ އަމަލުތައް. ލޯތަަކަަށް ސިއްރުން އިންޓަނެޓުން ތިޔަ ބަލާހާ މުޑުދާރު މަންޒަރުތަށް ހެއްދެވި ފަރާތަށްވެސް ވަންހަނާވެފައި އޮވެދާނޭ ހަމަ ހީވަނީ ހެއްޔެވެ؟ ކައިބޮއެ ހެދުމުގައި ވެސް ހަރާމެއް ހަލާލެއް ބެލުމެއްނެތެވެ. އަލިފާން ކެވުނަސް ވަރިހަމަ ވެއްޖެއެވެ. ހައްގު ބަސް އިއްވަން ތިބި އިއްޒަތްތެރިން ފައިސާއަށް ވިކި ނިމިއްޖެ...." އާވާ ކުއްލިއަކަށް ސިހިގެން ދިޔައީ ކުރިމަތީގައި ހުރި ކުޑަ މޭޒުމަތީގައި އޮތް އޭނާގެ ފޯނު ވައިބްރޭޓްވާން ފެށުމުންނެވެ. އިވިގެން ދިޔަ ވާހަކަތަކެއްގެ ސަބަބުން އޭނާގެ ހަށިގަނޑުގެ ލޯލިތައް ކޮޅަށް ޖެހިފައިވިއެވެ. ޓީވީއަށް ދެވަނަ ފަހަރަށް ނަޒަރެއް ދެވުނުއިރު ދަރުސް ނިމިއްޖެއެވެ. އޭގެ މުހިންމު ބައެއް އޭނާއަށް އަޑުނީވި ދިޔުމުން ދެރަވެއްޖެއެވެ. އެ ބައި ބައްޕަ ކައިރިއަށް ގޮސް ހޯދަން އާވާ ނިންމިއެވެ. އެ ވިސްނުންތަކުގައި އިންދާ ކޯލް މިސްވެ ދެވަނަ ފަހަރަށް ވައިބްރޭޓްވާން ފަށައިފިއެވެ. އާވާ ބަލައިލިއިރު ގުޅަނީ އަނުމްއެވެ. ވަގުތުން ޓީވީގެ ވޮލިޔުމް މަޑުކޮށްލާފައި އަނުމްއަށް ޖަވާބުދިނެވެ.\n"އާނ ފްރީވާނެ ހަވީރު. މާހިލް ވެސް މިރޭ އަންނާނީ. އަނޫ އާދޭ.... ހޫމް.... އަހަރެން ސައެއް ތައްޔާރުކުރާނަން...." އެކޮޅުން އަނުމް ދައްކަމުން ދިޔަ ވާހަކަތަކާއި ގުޅުވައިގެން އާވާ ވާހަކަދެއްކިއެވެ.\n"މިހާރުން ފެށިގެން ތި ބުނަން އުޅޭ ވާހަކައަކަށް ވަރަށް އިންތިޒާރު ކުރަން ފަށައިފިން. އެހެންނޫނަސް އަނޫގެ ގޮތް ވަރަށް ރަނގަޅަށް އިނގޭ. ވާހަކައެއް ބުނަން އޮތިއްޔާ އަނޫއަށް އިނގޭނެ އެވާހަކައެއް އަޑުނާހާ އަހަރެންނަށް އެއްކަމެއްވެސް ނުވާނެކަން" އާވާ ވާހަކަދެއްކިއެވެ.\nތައްޔާރުވެގެން އަނުމް ކޮޓަރިން ނިކުތް ވަގުތު އެއީ އާރިޔަންވެސް ކޮޓަރިން ނިކުތް ވަގުތެވެ. ދެކުދިންގެ ހަތަރުކަޅި ބައްދަލުވުމާއެކު މާނަފުން ހިނިތުންވުމެއް ދެމެދުގައި ބަދަލުވެގެން ދިޔައެވެ. ފެންނަން ހުރި އާރިޔަން ތަފާތުކަމުން އަނުމްއަށް ނަޒަރު ވަކިކޮށްލަން އުނދަގޫވިއެވެ. ސޯފާގައި އިން ފަލަކްނާޒް ފަހަތަށް އެނބުރިލީ ކޮޓަރީގެ ދޮރުހުޅުވުނު އަޑު އިވިފައި ފަހުން އެއްވެސް މީހެއްގެ ހަބަރު ނުވުމުންނެވެ. އެހެންނަމަވެސް ފެނިގެން ދިޔަ މަންޒަރަކުން ފަލަކްނާޒްގެ އެތެރެހަށީގެ ލޭތައް ކެކިގަތް ކަހަލައެވެ. އާވާރާވެފައި ތިބި ދެމީހުން ފަދައިން އަނުމްއާއި އާރިޔަން ދުރުގައި އެކަކު އަނެކަކަށް ބަލަހައްޓައިގެން ތިބި މަންޒަރު ފެނުމުން ފަލަކްނާޒަށް ހަޖަމެއް ނުކުރެވުނެވެ. އަތުގައި އޮތް ރިމޯޓް ބާރަށް މުށިތަކުގެ މައްޗަށް ވައްޓައިލީ އޭނާ ގަސްތުގައެވެ. އާރިޔަންއާއި އަނުމް އެދިމާލަށް ބަލައިލީ ސިހިފައެވެ.\n"މަންމާ...!" އާރިޔަންއަށް އެދިމާލަށް ދުއްވައިގަނެވުނެވެ. އަނުމް ކުރިއަށް އެއްފިޔަވަޅު އަޅާފައިވެސް މަޑުކޮށްލިއެވެ.\n"އާރިޔަންއަށް ކިހިނެއްވެފަތަ ތިހުންނަނީ... އަހަރެން ގޮވީމަ އަޑު ނީވެނީ ކީއްވެތަ؟" ފަލަކްނާޒް ހަޅޭއްލަވައިގަތެވެ.\n"ނީވޭ އަޑެއް..." އާރިޔަން ބުނެލިއެވެ.\n"އިވޭނެތަ؟ މިހާރު ތިހުންނަނީ ހަމަހެޔަކު ނޫން ވިއްޔާ..." ފަލަކްނާޒްގެ ނަޒަރު ސީދާވީ އަނުމް އަށެވެ. މާބޮޑު ކަމަކަށް ނަހަދާ އަނުމް ވަނީ ބަދިގެ ބަޔަށެވެ.\nވިހި މިނިޓް ފަހެވެ. އުނދުން ކައިރީގައި އަލަމްއަށް އެއްޗެއް ހަދަން ހުރި އަނުމް ސިހިގެން ދިޔައީ ކައިރީގައި އައިސް ހުއްޓުނު ފަލަކްނާޒް ފެނިފައެވެ. އޭނާ ބަލައިލިއިރު ފަލަކްނާޒްގެ ކަޅި ހުއްޓިފައި ހުރީ އޭނާއަށެވެ. ދެލޮލުން ފާލުވަމުންދާ ނަފްރަތުން އަނުމް އަނދާ އަޅިޔަށް ހަދާލަން އުޅޭ ކަހަލައެވެ.\n"ސިއްސައިގެންނޭ އެދިޔައީ. މަޑުން ނާދެވޭތަ؟" އަނުމް ބުނެލިއެވެ.\n"ކަލޭ ތިއުޅެނީ ކީކޭ ހިތަށް އަރައިގެންތަ؟" ފަލަކްނާޒް ބުނެލިއެވެ.\n"އަހަރެން ދެންމެ ހިތަށް އެރީ ހާދަ ބާރަކަށޭ އައިސް ބުރެކި ތިޖެއްސީ. ކިރިޔާއޭ އެކްސިޑެންޓެއް ނުހިނގީ" އަނުމްގެ އަޑުގައި ވަނީ ހަމަޖެހުމެވެ.\n"އަހަރެން މިތަނަށް މިއައީ ކަލޭ ތިދައްކާ ޖޯކު ވާހަކަތައް އަޑުއަހާކަށް ނޫން" ފަލަކްނާޒް ބުނެލިއެވެ.\n"ދެން ކީއްކުރަން؟ ބަނޑުހައިވީތަ؟ އަލަމްއަށް ބިސްގަނޑު އަޅަނީ ހަވީރު ތަނަކަށް ދާން އޮތީމަ. ބޭނުންތަ؟" އަނުމް ވާހަކަދެއްކިއެވެ.\n"ބުނަންތަ ވަރަށް ރަނގަޅު ވާހަކައެއް؟ އަހަރެންގެ އާރިޔަންއާ ގާތްވުމަށް ކަލޭ ތިކުރާ މަސައްކަތްތައް ހުއްޓާލާ. އަހަރެން ރުހޭކަމެއް ނޫން އެއީ" އެންމެފަހުން ފަލަކްނާޒް އޭނާގެ ހިތުގައި އޮތް އެތި އަނުމްއަށް އިއްވައިލިއެވެ.\n"މަޑުކުރޭ ތިއަށް މިޖަވާބުދެނީ" އެޅި ބިސްގަނޑު ތައްޓަކަށް ލައިގެން ގޮސް މޭޒުމަތީގައި ބަހައްޓާފައި އޭނާ އައިސް ޒިންކު ކައިރީގައި ހުއްޓުނީ ހަޑިވެފައިވާ ތަށި ދޮވެލުމަށެވެ.\n"އަލަމް ސައި ބޯ ގަޑިއަށް ބިސްގަނޑު ފިނިވެފައި އޮތިއްޔާ އަވަނަށް ލައިގެން ކުޑަކޮށް ހޫނުކޮށްލަދޭތި" އަނުމް ބުނެލިއެވެ. ފަލަކްނާޒް ހުރީ އަނުމްގެ އަމަލުތައް ހުރިގޮތުން ރުޅިގަނޑު ފަޅައިގެންދާން ކައިރިވެފައެވެ.\n"އުމުރުން ފަންސާސް އަހަރަށް ވުރެ މަތިވީމަ ތިހާ ރުޅިގަދަވުމަކީ ނުރައްކާތެރިކަމެއް. ސްޓްރޯކެއް ޖެހިދާނެ. އޭރުން ކިހިނެއްވާނީ. ޔަގީނުންވެސް އަބަދު ހަޅޭއްލަވާ އަޑު ނީވެންޏާ އަހަރެން ވަރަށް ފޫހިވާނެ.... ދެން އާރިޔަންގެ ކަންތައް ދޯ.... އެންމެ ފުރަތަމަ އާރިޔަން ކައިރީގައި ބުނޭ އަހަރެންނާ ވާހަކަދެއްކުން ހުއްޓާލާށޭ... އާރިޔަން ހުއްޓާލިއްޔާ އަހަރެން ހުންނާނަން ދުރުގަ. ޔަގީނުންވެސް އާރިޔަން އަހަރެންނާ ވާހަކަދެއްކުން ހުއްޓާނުލާހާ ހިނދެއްގައި ތިއީ އަހަރެންނަށް ވާނެ ކަމެއްނޫން. އިނގޭތަ އެއީ ކީއްވެގެންކަން... އެއީ އަހަރެންނަށް މަންމަގެ ދަރިފުޅު ދެކެ ވަރަށް ބޮޑަށް ލޯބި ވެވިއްޖެ... އެހެންވެ..." ކެބިނެޓް މަތީގައި ބޭއްވި ފޯނު ހިފައިގެން އޭނާ ނިކުމެގެން ދިޔައިރުވެސް ފަލަކްނާޒަށް އެއްވެސް އެއްޗެއް ނުބުނެވުނެވެ. އޭނާގެ ސިކުނޑި އަނުމް އެދެއްކި ވާހަކަތައް ގަބޫލުކުރަން ބޭނުމެއްނުވިއެވެ. އަނުމް އެބުނި ފަދައިން އޭނާ އާ ސްޓްރޯކެއް ޖެހިދާނެއެވެ. އަނުމް ފެނުނަސް އޭނާ ކައިރިއަށް އަންނަނީ އަލިފާން ކަހަލަ ރުޅިއެވެ.\n"ލޯބިވެޔޭ.... ހެހެހެ.... ހީކުރަނީތަ އަހަރެން ތިކަމަށް ފިޔަވަޅެއް ނާޅާ މަޑުން ހުންނާނެ ކަމަށް. އަހަރެންގެ އެތެރެހަށީގައި ފުރާނަ ހުރިހާ ހިނދެއްގައި އާރިޔަންއަށް ކަލެއާ ކައިރިވާކަށް ލާހިކެއްނޫން" ފަލަކްނާޒް ބުނެލިއެވެ. އޭނާ ބަދިގެއިން ނިކުތީ އައިސްފައިވާ ރުޅި ފިނިކުރުމަށްޓަކައި ފިނި ފެންތައްޓެއް ބޯލައިގެންނެވެ.\nއަނުމް ފެނުމާއެކު އާވާ ގޮސް ބައްދައިލިއެވެ. ދެކުދިންގެ ދެމެދުގައި އޮތް އެކުވެރިކަން ފެނި އަމާޔާ އިނީ ބަސްހުއްޓިފައެވެ. އޭނާ އަނުމްއަށް ހިތްހެޔޮ ހިނިތުންވުމެއް ދިނެވެ.\n"އެވީ އެބަހުރި ވަރަށް އެއްޗެހި ހަދާލާފައި" އަމާޔާ ވާހަކަދެއްކިއެވެ.\n"އެވީ ބުނި މާޔާ ބައްޔޭ... މިހާރު ކިހިނެއް؟" އަނުމް އަހައިލިއެވެ.\n"ނޮޓް ބޭޑް... ދެން ރަނގަޅުވަމުންތާ އަންނާނީ" އަމާޔާ ބުނެލިއެވެ.\n"ހިނގާ ސައިބޯން ދާން" އާވާ ބުނެލިއެވެ.\n"ސޮރީ އެވީ... އެގުޅަނީ ދޮންބެ. އެ އައީ އަހަރެން ބަލާ. ކޮންމެހެންވެސް އެބަޖެހޭ ދާން. އެހެންނޫނީ ވަރަށް ކަންތައް ގޯސްވާނެ" އަމާޔާ ބުނެލިއެވެ.\n"އެކަމު މާޔާއަށް ދެވޭނެތަ؟ ރަނގަޅަށް ނުވެސް ހިނގެއެއްނު" އާވާ ކަންބޮޑުވިއެވެ.\n"ޑޯންޓް ވޮރީ. ސައިކަލުގަ ދާނީ. ދޮންބެ ގެނެސް ވެސްދޭނެ. އަނޫ މަޑުކުރާނަންދޯ އަހަރެން އަންނަން ދެން. ލަހެއް ނުކުރާނަން" އަމާޔާ ވާހަކަދެއްކިއެވެ. އަނުމް ވަގުތުން ބޯޖަހައިލިއެވެ.\n"އޯކޭ... ޕްލީޒް ޓޭކް ކެއަރ އިނގޭ" އާވާ ބުނެލިއެވެ.\nއާވާ ތައްޔާރުކޮށްފައި ހުރި ތަފާތު ހެދިކާތަކާއެކު ދެކުދިން ސައިބޮމުން ދިޔައިރު ތަފާތު ވާހަކަތައް ދައްކަމުން ދިޔައެވެ. އަނުމް ދައްކަން ބުނި ވާހަކަތަކާއި ގުޅޭގޮތުން އާވާ ސުވާލުކުރީ ސައިބޮއެ ނިމި ތަށިތައް ނުނަގާ މޭޒު ކައިރީގައި އިނދެފައެވެ.\n"ލޯބިވެވިއްޖެ" އަނުމް ބުނެލިއެވެ.\n"އިނގޭ. މަށެއް ނުދާނަން. ނިކުތީމަ ފަހަރެއްގަ އަނޫ އާ އެކުގައި ބެލިދާނެ. އެކަމަކު ލަސްވާނެއްނު" އާވާ ބުނެލިއެވެ.\n"ސާބަހޭ... އައި ހޭޓް ދިވެހި މޫވީސް.... މިދައްކަނީ އަޅުވަން އުޅޭ ފިލްމެއްގެ ވާހަކައެއްނޫން. އަހަރެންނަށް ވަރަށް ބޮޑަށް ލޯބިވެވިއްޖެ.... އާރިޔަން އިޒް ދަ ވަން" ލަދުން އިނދެ އަނުމް ބުނެލިއެވެ.\n"އާވާގެ އަނގަ ތަންމިނަށް ހުޅުވިގެން ދިޔައެވެ. ގަބޫލުނުކުރެވި އަނުމްއަށް ބަލަން އިނެވެ.\n"އޯއެމްޖީ... ރިއެލީ... އަހަރެންގެ އަނޫއަށް ލޯބިވެވުނީތަ؟ އެކަމަކު އާރިޔަން.... އަނޫ...! ލޯބިވެވިދާނެ. އެކަމަކު އާރިޔަން އެއީ....."\n"އެއީ ގައުމަށްޓަކައި ދީނަށްޓަކައި ލެއިން ޤުރުބާންވަމުންދާ ދިވެހި ފުލުހެއް. އަހަރެންނަށް ހުރިހާ ހަގީގަތެއް ކިޔައިދީފި. އެއީ ފުރޭތައެއް ނޫން. ފުރޭތައަކީ އަހަރެން" އަނުމް ވާހަކަދެއްކިއެވެ.\n"ވަޓް....؟ ފުލުހުން އަތުގައި އެހާބޮޑު އިސްތަށިގަނޑު ހުރޭތަ؟ އެހާ ދިގު ނިޔަފަތި ހުރޭތަ؟ އަތުގަޔާ ކަރުގަޔާ އެއްޗެހި އަޅާފައި ހުރޭތަ...؟" އާވާ ވާހަކަދެއްކިއެވެ.\n"ހޫމް... މިހާރު ހަތަރު އަހަރުވެއްޖެ. ކުރަންޖެހުނު މަސައްކަތުގެ ސަބަބުން އޭނާ ޖެހުނީ އެކަން ސިއްރުކުރަން. އާރިޔަން އެއްވެސް މީހަކަށް އެ ހަގީގަތް ހާމައެއްނުކުރޭ. ކުރި ހުވާ މަތީގަ އަދިވެސް ހުރީ. އެވީ އަހަރެންނަށް އާރިޔަންދެކެ ވަރަށް ބޮޑަށް ލޯބިވެވިއްޖެ. އެކަމަކު ސަންތި ހީވަނީ އަރާ ކާއެއްޗެއްހެން. މަށަށް އިންޒާރުވެސްދީފި" އަނުމް ވާހަކަދެއްކިއެވެ.\n"ތިދެމީހުން ވަރަށް ގުޅޭ. އެކަމަކު ތިއީ އަނޫ ކުރަން ރަނގަޅުކަމެއް ކަމުގައިވެސް ވެދާނެ. އެކަމަކު އަބަދުވެސް ހަނދާންކުރަންވާނެ ތިއީ ހިލޭ ދެމީހުންކަން. ލޯބިވާ ދެމީހަކު އެއްތަންވިއްޔާ ދެމެދުގައި އަބަދުވެސް ޝައިތާނާ ހުންނާނެ. ހަރާން ކަންތައްކުރުވަން ބާރުއަޅާނެ. އަނޫ... ޕްލީޒް ޑޯންޓް ކްރޮސް ޔުއަރ ލިމިޓްސް" އާވާ ވާހަކަދެއްކިއެވެ. އަނުމް ބޯޖަހައިލިއެވެ.\nގޭ މައިދޮރުން ވަންނަން ދިޔަ އަނުމް ނިކުންނަން އުޅުނު އާރިޔަން އާ މުޑިއެރިއެވެ. އާރިޔަން ހަށިގަނޑު ބެލެންސް ކުރިޔަސް އަނުމް އަރައިގެން ހުރި އުސް ފައިވާނުން ފުރޮޅާލައިގެން ވެއްޓިއްޖެއެވެ. ފަޔަށް އަރައިގެން ދިޔަ ތަދާއެކު އަނުމްގެ އަނގައިން އާހެއްގެ އަޑު ބޭރުވެގެން ދިޔައެވެ. އާރިޔަން ވަގުތުން ތިރިވެ އަނުމްއަށް އެހީވިއެވެ. އެހެންނަމަވެސް އަނުމްއަށް ރޮވެމުން ދިޔައެވެ. އިސާހިތަކު އޭނާގެ ވައަތު ފައިތިލަ މަތިން ދުޅަވެ އަރައިފިއެވެ. އާރިޔަން ބާރުގަދަ ދެ އަތް މައްޗަށް އަނުމް ހިއްލާލީ އިތުރަށް އެއްވެސް ކަމެއް ވިސްނަން ވަގުތުތަކެއް ބޭކާރު ނުކޮށެވެ. އަނުމް ހީކޮށްފާނެ އެއްޗަކަށް ބެލުމެއް ނެތިއެވެ.\nއާރިޔަންގެ އަތުތެރޭގައި އޮތް އަނުމް ގެ ނަޒަރު ކަރުނަތަކާއި އެކުވެސް ހުއްޓިފައިވަނީ އާރިޔަންގެ މޫނަށެވެ.


7 dhuvas thereygai uthuru thila falhuge ebbasvun haama kuran angaifi - vNews.mv\nހަތް ދުވަސް ތެރޭގައި އުތުރުތިލަފަޅުގެ އެއްބަސްވުން ހާމަކުރަން އަންގައިފި\nފާތިމަތު ނަހުދާ ފާއިޒް 14 October 2021, 17:35\nއުތުރުތިލަފަޅު އެއްބަސްވުމުގައި ހުރި ބައެއް މައުލުމާތުތައް ހާމަކުރަން އިންފޮމޭޝަން ކޮމިޝަނަރުގެ އޮފީހުން ޑިފެންސް މިނިސްޓްރީއަށް އަންގައިފިއެވެ.\nއުތުރުތިލަފަޅު އެއްބަސްވުމުގައިވާ މައިގަނޑު ހަ ކަމެއްގެ ތަފްސީލް ހޯދުމަށް "ދިޔަރެސް" ނޫހުގެ ނޫސްވެރިޔާ އަހުމަދު އަޒާން ސިޓީއަކުން އެމްއެންޑީއެފްގައި އެދުމުން، އެމްއެންޑީއެފުން ވަނީ، އެއީ ގައުމީ ސަލާމަތަށް ނުރައްކާ ވާނެކަމެއް ކަމަށް ބުނެ އެމައުލޫމާތުތައް ހިއްސާކުރަން އިންކާރުކޮށްފައެވެ.\nއެހެންކަމުން ނޫސްވެރިޔާ އަޒާން ވަނީ، އެ މައްސަަލަ އިންފޮމޭޝަން ކޮމިޝަނަރުގެ އޮފީހަށް ހުށައަޅާފައެވެ.\nއެ މައްސަލައާއި ގުޅިގެން އިންފޮމޭޝަން ކޮމިޝަނަރުގެ އޮފީހުގައި މިއަދު އޮތް އަޑުއެހުމުގައި އިންފޮމޭޝަން ކޮމިޝަނަރު އާހިދު ރަޝީދު ވިދާޅުވީ ޑިފެންސް މިނިސްޓްރީން ބުނި ގޮތަށް އުތުރުތިލަފަޅު އެއްބަސްވުމާ ގުޅޭ މައުލޫމާތަކީ ގައުމީ ސަލާމަތަށް ނުރައްކާވާނެ ފަދަ މައުލޫމާތު ކަމުގައި ގަބޫލުނުކުރެވޭ ކަމަށެވެ.\nއަދި އޭގެ ތެރެއިން ބައެއް މައުލޫމާތުތަކަކީ މީގެ ކުރިން އެމްއެންޑީއެފްއިން ބޭއްވި ނޫސްވެރިންގެ ބައްދަލުވުމެއްގައި ހިއްސާކޮށްފައި ހުރި މައުލޫމާތުތަކެއް ކަމަށް މައްސަލަ ހުށަހެޅި ފަރާތުން ފާހާގަކޮށްފައިވާ ކަމަށްވެސް އާހިދު ވިދާޅުވިއެވެ.\nއެއްބަސްވުމާއި ގުޅޭގޮތުން ހޯދަން އެދުނު މައުލޫމާތު:\nއެއްބަސްވުމުގެ ދަށުން ތިބޭ ޓެކްނިކަލް މީހުން ނިސްބަތްވާ މުއައްސަސާ\nއެއްބަސްވުމުގެ ދަށުން ތިބޭ ޓެކްނިކަލް މީހުންގެ އަދަދު\nއެއްބަސްވުމުގެ ދަށުން ދީފައިވާ ލޯނުގެ އިންޓްރެސްޓާއި، އަނބުރާ ދައްކަން ޖެހޭ މުއްދަތުގެ ތަފުސީލު\nއެތެނުގައި ތިބޭ ޓެކްނިކަލް މީހުންނަށް ޑިޕްލޮމެޓިކް އިމިއުނިޓީ ލިބޭ ނަމަ އޭގެ ތަފުސީލު\nޓެކްނިކަލް މީހުންގެ ހުރުމާއި، ކެއިން ބުއިމުގެ ހަރަދުތަކާ ގުޅޭ ތަފުސީލުތައް\nއެއްބަސްވުމުގެ ލޯނާ ގުޅޭ މައުލޫމާތު ހިއްސާނުކުރީ އެއީ ވުޒާރާއިން ސޮއިކުރި އެއްބަސްވުމަކަށް ނުވާތީ ތަފްސީލްތައް ނެތުމުން ޑިފެންސް މިނިސްޓްރީން ވަނީ ބުނެފައެވެ. ނަމަވެސް، އެއީ މައުލޫމާތު ހޯދާ ލިބިގަތުމުގެ ގާނޫނާ ހިލާފަށް މިނިސްޓްރީން ކޮށްފައިވާ ކަމެއް ކަމަށާއި، ކަމާގުޅޭ އިދާރާއަކުން އެ މައުލޫމާތު ހޯދުމަކީ ގާނޫނުގައި ބުނާ ގޮތް ކަމަށް އާހިދު ވިދާޅުވިއެވެ.\nމީގެއިތުރުން، ޑިފެންސް މިނިސްޓްރީން ގާނޫނުގައި ބުނާ ގޮތަށް އަމަލުކޮށްފައި ނުވާތީ އިންފޮމޭޝަން ކޮމިޝަނަރު ވަނީ މައުލޫމާތު ހޯދާ ލިބިގަތުމުގެ ގާނޫނުގެ ދަށުން ހުށަހެޅޭ ހުށަހެޅުންތަކާ ގުޅިގެން އެ ގާނޫނުގައި ބުނާ ގޮތަށް އަމަލުކުރަން މިނިސްޓްރީއަށް އަންގާފައެވެ.\nއުތުރުތިލަފަޅުގައި ކޯސްޓްގާޑުގެ ބަނދަރަކާއި ޑޮކްޔާޑެއް ތަރައްގީ ކުރުމަށް އިންޑިއާ ސަރުކާރާ އެކު އެއްބަސްވުމުގައި ސޮއިކުރީ މި އަހަރުގެ ފެބްރުއަރީ މަހުއެވެ. ރައްޔިތުންގެ މަޖިލީހުގެ ސަލާމަތީ ޚިދަމަތްތަކާ ބެހޭ ކޮމިޓީ (241 ކޮމިޓީ)އިން ވެސް ވަނީ އެ އެއްބަސްވުން ކޮމިޓީއާ ހިއްސާކުރަން އެދިފައެވެ.\nއިންފޮމޭޝަން ކޮމިޝަނަރ ރާއްޖެ މިނިސްޓްރީ އޮފް ޑިފެންސް ފޯރސް އުތުރު ތިލަފަޅު


Noorul-islam.NET :: އިސްލާމީ ތަރްބިއްޔަތު\nތާރީޚް: 27 އޮކްޓޯބަރ 2010\nއިސްލާމީ ތަރްބިއްޔަތުގެ މުހިންމުކަން<?xml:namespace prefix = "o" ns = "urn:schemas-microsoft-com:office:office" />\n1. ކީރިތި ރަސޫލާ- ޞައްލަﷲ ޢަލައިހިވަސައްލަމަ- އަދި ޞަޙާބީން އަދި އޭގެފަހުން ވަޑައިގެންނެވި ތާބިޢީން ތަރްބިއްޔަތުގެ މައިދައިނުގައި ގެންގުޅުއްވި އުކުޅުތައް ދަސްކުރުން. އަދި އަޅުގަޑުމެންގެ ދަރީން އެގޮތުގައި ތަރްބިއްޔަތު ކުރުމަށް ގަދައަޅައި މަސައްކަތް ކުރުން.\n2. އަޅުގަޑުމެންގެ މުޖްތަމަޢަށް ނަޡަރު ހިންގާލައިފިނަމަ ފެންނަނީ މީގެ ކުރިން ދުވަހަކުވެސް މުޖްތަމަޢެއް ވެއްޓިގެން ނުދާހާ ދަށު ދަރަޖައަކަށް ވެއްޓިގެން ގޮސްފައިވާ ތަނެވެ. މިކަމުގެ ޙައްލަކަށް އޮތީ އިސްލާމީ ތަރްބިއްޔަތުން އަޅުގަޑުމެންގެ ދަރިންނަށް ތަރްބިއްޔަތު ދިނުމެވެ.\n3. ކުއްޖާގެ ދިރިއުޅުމުގެ މައިދާނުގައި ދިމާވާ އެކިއެކި ގޮންޖެހުންތަކާ ކުރިމަތިލުމުގެ ކުޅަދާނަކަން އެކުދިންނަށް ލިބިގެންދާނީ އިސްލާމީ ތަރްބިއްޔަތު އެކުދިންނަށް ދެވިގެންނެވެ.\n4. މުޖްތަމަޢަށް ފައިދާކުރަނިވި ކުދިންތަކެއް ކަމުގައި ހެދޭނީވެސް ރަގަޅު ތަރްބިއްޔަތު ދެވިގެންނެވެ.\n5. ފިކްރީގޮތުން މުސްލިމުންނަށް ކުރިމަތިވާ ފިއްތުންތަކާއި ދެކޮޅަށް ތެދުވެވޭނީ އިސްލާމީ ތަރްބިއްޔަތު ދެވިގެންނެވެ.\n6. މިއަދު މުޖްތަމަޢުގައި ފެންނަމުން މިދާ ނުބައި ކަންތައްތަކުގެ އަޞްލަކީ ތަރްބިއްޔަތު ނުދެވުމެވެ.\n7. ކުއްޖާގެ ކިބައިގައި މާތް ރިވެތި ޞިފަ އަށަގެންނެވޭނީ ރަގަޅު ތަރްބިއްޔަތެއް ދެވިގެންނެވެ.\nކޮންމެ އަކަސް ކުދިންނަށް އިސްލާމީ ރިވެތި އަޚްލާގް ގެ މައްޗަށް ބިނާވެފައިވާ ރަގަޅު ތަރްބިއްޔަތަކުން ތަރްބިއްޔަތު ދިނުމަކީ ކޮންމެ މަންމަ އަކާއި ބައްޕަ އެއްގެ ބޮލުގައި އެޅިފައިވާ ވަރަށްވެސް ބޮޑު ޒިންމާ އެކެވެ. މިކަމުގައި ދިމާވާ ދަތިތަކާއި ހުރަސްތައް ކަޑަކްތުކޮށް އެކަމުގައި ހަރުދަނާވާން ޖެހެއެވެ. ރަސޫލުﷲ-ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައިވެއެވެ. (يَأْتِي عَلَى النَّاسِ زَمَانٌ الصَّابِرُ فِيهِمْ عَلَى دِينِهِ كَالْقَابِضِ عَلَى الْجَمْرِ) މާނައަކީ: "މީސްތަކުންގެ ތެރެއަށް ޒަމާނެއް އަންނާނެއެވެ. އެދުވަސްވަރުގައި އެމީހެއްގެ ދީންމަތީގައި ކެތްކޮށްގެން ހުރުމަކީ އަލިފާން ދަރުގަނޑެއްގައި ހިފަހައްޓައިގެން ހުރުންފަދަ އުނދަގޫ ކަމެކެވެ".\nޝައްކެތްނެތް ގޮތުގައި ކަމަކީ ބުރަކަމެކެވެ. ނަމަވެސް އިންސާނަކަށް ކުރެވޭނެ އެންމެ މަތިވެރި އެއްކަމަކީ އޭނާގެ ދަރީން ހެޔޮގޮތުގައި ތަރްބިއްޔަތު ކުރުމެވެ. އެއީ ތިމާގެ ހަށިގނޑުގެ ބަޔެކެވެ. ހިތުގެ މޭވާ އެވެ. ތިމާގެ ދިރިހުރުން އެކަމެއްގެ މައްޗަށް ބިނާވެފައިވާ ކަންތަކެވެ. މީހާ އަތުގައި ހުރިހާ ކަމެއް ފުރިހަމަވެފައި ހުރިކަމުގައިވީނަމަވެސް ދަރީންނަކީ ރަގަޅު ބަސްއަހާ ކުދިންތަކެއް ކަމުގައި ނުވެއްޖެނަމަ އެއްވެސް އުފަލެއް ނެތެވެ. އެހެންކަމުން ތިމާ މިދުނިޔެމަތީގައި އުފަލުގައި އުޅެ، އަދި މަރުވުމަށްފަހުގައިވެސް ތިމާއަށް ފައިދާ އެއް ކުރުވަނިވި ކަމެއް ދުނިޔެއަށް ދޫކުރަން ބޭނުންނަމަ ދަރީން ހެޔޮގޮތުގައި ތަރްބިއްޔަތު ކުރަން ޖެހެއެވެ. ރަސޫލުﷲ-ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. "އާދަމްގެ ދަރިޔާ މަރުވުމަށްފަހުގައި ތިންކަމަކުން މެނުވީ އޭނާގެ ޢަމަލުތައް ހުއްޓިގެންދެއެވެ. އޭގެ ތެރެއިން އެއް ކަމަކީ އޭނާ އަށްޓަކައި ދުޢާކޮށް ދޭނެ ހެޔޮލަފާ ޞާލިޙް ދަރިޔެކެވެ".\nދަރީންނަކީ ﷲ ތަޢާލާ އިންސާނަކަށް ދެއްވާނެ އެންމެ އަގުބޮޑު އެކައްޗެވެ.\nދަރިންނަކީ ﷲ ސުބްޙާނަހޫ ވަތަޢާލާ އިންސާނާ އަށް ދެއްވާފައިވާ ހަދިޔާ އެކެވެ. އަލްއަންޢާމް ސޫރަތުގެ 84 ވަނަ އާޔަތުގައި ވަޙީކުރައްވަނީ މިފަދައިންނެވެ. (وَوَهَبْنَا لَهُ إِسْحَاقَ وَيَعْقُوبَ كُلًّا هَدَيْنَا وَنُوحًا هَدَيْنَا مِنْ قَبْلُ وَمِنْ ذُرِّيَّتِهِ دَاوُودَ وَسُلَيْمَانَ وَأَيُّوبَ وَيُوسُفَ وَمُوسَى وَهَارُونَ وَكَذَلِكَ نَجْزِي الْمُحْسِنِينَ) މާނައަކީ: "\nތިމާގެ މުށުތެރޭގައި މިވާ ތުއްތު ތުއްތު ކުއްޖަކީ މާތް ﷲ ދެއްވާފައިވާ ބޮޑު ހަދިޔާ އެކެވެ. ތިމާގެ ދަރިޔެކެވެ. އަދި ތިބާ އަކީ އެކުއްޖާގެ މަންމަ ނުވަތަ ބައްޕަ އެވެ. ތިބާގެ އަމުރަށް ފުރިހަމައަށް ކިޔަމަންތެރިވާ މަޢުޞޫމް ކުއްޖެކެވެ. އެކުއްޖާގެ ޚަރަދު ބަރަދު ބެލެހެއްޓުމަކީ ތިބާގެ ބޮލުގައި އެޅިފައިވާ ވާޖިބެކެވެ. އެދަރިފުޅަށް ރަގަޅު ތަރްބިއްޔަތެއްދީ، ހެޔޮމަގަށް އެޅުވުމަކީ ތިބާގެ މަސްޢޫލިއްޔަތެކެވެ. ކުއްޖާގެ ކަންތަކާއި ފަރުވާ ކުޑަކޮށް ދުނިޔޭގެ ޒީނަތްތެރިކަން ހޯދަން މަސައްކަތްކޮށްފިމީހާ އަކީ ދެދުނިޔެއިން ފެއިލްވެފައިވާ މީހެއްކަން ކަށަވަރެވެ. އެހެންކަމުން، ވަގުތު ފާއިތުވުމުގެ ކުރިން އެކަމަށް ފިޔަވަޅު އަޅަންޖެހެއެވެ. ނޫންނަމަ ތިމާގެ އަތުގައިވާ އެންމެ އަގުބޮޑު ހަދިޔާ ގެއްލިގެން ދިޔައީ އެވެ.\nކުދީން ހެޔޮގޮތުގައި ތަރްބިއްޔަތު ކުރުމަށް ކީރިތި ގުރްއާނުގައި އައިސްފައިވާ ބައެއް އަމުރުފުޅުތައް:\n1. ކުދިންނަށް ނަމާދުކުރުމަށް އަމުރުކޮށް އަދި އެކަމުގައި ކެތްތެރިކަމާއި އެކު ޘާބިތުވެ ހުރުމަށް ކީރިތި ގުރްއާނުގައި އަންގަވާފައިވެއެވެ. ސޫރަތު ޠާހާ ގެ 132 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَأْمُرْ أَهْلَكَ بِالصَّلَاةِ وَاصْطَبِرْ عَلَيْهَا لَا نَسْأَلُكَ رِزْقًا نَحْنُ نَرْزُقُكَ وَالْعَاقِبَةُ لِلتَّقْوَى) މާނައަކީ: "\nބަންގީގެ އަޑުއިވޭ ކޮންމެ ހިނދެއްގައި މި އާޔަތުގެ މަތީން ހަދުމަ ކުރުން މުހިންމެވެ. ތިމާއަށް އަމުރުވެވިގެންވަނީ ހަމައެކަނި ތިމާ ނަމާދު ކުރުމަކަށް ނޫނެވެ. ތިމާގެ އަހްލުން ނަމާދު ކުރުމަށް އަމުރުކޮށް އެމީހުން ނަމާދު ކުރޭތޯ ބަލާ ހެދުމަކީ ތިމާގެ މަސްޢޫލިއްޔަތެކެވެ.\n2. ތިމާގެ އަމިއްލަ ނަފްސާއި އަހްލުވެރިން ނަރަކައިން ސަލާމަތް ކުރުމަށް ކީރިތި ގުރްއާނުގައި ވަނީ އަންގަވާފައެވެ. ތަޙްރީމް ސޫރަތުގެ6ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (يَا أَيُّهَا الَّذِينَ آَمَنُوا قُوا أَنْفُسَكُمْ وَأَهْلِيكُمْ نَارًا وَقُودُهَا النَّاسُ وَالْحِجَارَةُ عَلَيْهَا مَلَائِكَةٌ غِلَاظٌ شِدَادٌ لَا يَعْصُونَ اللَّهَ مَا أَمَرَهُمْ وَيَفْعَلُونَ مَا يُؤْمَرُونَ) މާނައަކީ: "\n3. ދަރިންނަށް ރަގަޅު ތަރްބިއްޔަތުދީ ހެދުމަށް ކީރިތި ގުރްއާނުގައި ވަޞިއްޔަތް ކުރައްވާފައިވެއެވެ. ނިސާ ސޫރަތުގެ 11 ވަނަ އާޔަތުގައި ވަޙީ ކުރައްވައެވެ. (يُوصِيكُمُ اللَّهُ فِي أَوْلَادِكُمْ) މާނައަކީ: "\nމިއާޔަތުގައި މިވަނީ ދަރިންނަށް ރިވެތި އަޚްލާގާއި ތަހްޛީބު އަދި ރަގަޅު ޢާދަކާދަ ތައް ދަސްކޮށްދިނުމަށް ވަޞިއްޔަތް ކުރައްވާފައެވެ.\nކޮންމެ އިންސާނަކީވެސް އެމީހަކާ ހަވާލުކުރެވިފައިވާ މަސްޢޫލިއްޔަތާއި ބެހޭގޮތުން ގިޔާމަތް ދުވަހުން ސުވާލުވެވޭނެ މީހެކެވެ.\nރަސޫލުﷲ ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައިވެއެވެ. (كُلُّكُمْ رَاعٍ وَكُلُّكُمْ مَسْئُولٌ عَنْ رَعِيَّتِهِ الإِمَامُ رَاعٍ وَمَسْئُولٌ عَنْ رَعِيَّتِهِ وَالرَّجُلُ رَاعٍ فِي أَهْلِهِ وَهُوَ مَسْئُولٌ عَنْ رَعِيَّتِهِ وَالْمَرْأَةُ رَاعِيَةٌ فِي بَيْتِ زَوْجِهَا وَمَسْئُولَةٌ عَنْ رَعِيَّتِهَا وَالْخَادِمُ رَاعٍ فِي مَالِ سَيِّدِهِ وَمَسْئُولٌ عَنْ رَعِيَّتِهِ قَالَ وَحَسِبْتُ أَنْ قَدْ قَالَ وَالرَّجُلُ رَاعٍ فِي مَالِ أَبِيهِ وَمَسْئُولٌ عَنْ رَعِيَّتِهِ وَكُلُّكُمْ رَاعٍ وَمَسْئُولٌ عَنْ رَعِيَّتِهِ) މާނައަކީ: "ތިޔަބައިމީހުންކުރެ ކޮންމެ މީހަކީވެސް މަސްއޫލުވެރިޔެކެވެ. އިމާމްމީހާ ނުވަތަ ގައުމުގެ ވެރިޔާ އަކީ ރަޢްޔިތުންގެ މަސްއޫލުވެރިޔާއެވެ. އޭނާގެ މަސްއޫލިއްޔަތާއި ބެހޭ ގޮތުން ސުވާލުވެވޭނެއެވެ. ފިރިހެނާ އަކީ އޭނާގެ އަހްލުވެރިންގެ ބެލެނިވެރިޔާއެވެ. އެމީހުންގެ ކަންތައްތަކާއި ބެހޭގޮތުން އޭނާ އާއި ސުވާލުކުރެވޭނެއެވެ. އަންހެނާ އަކީ އޭނާގެ ފިރިމީހާގެ ގޭގެ މަސްޢޫލުވެރިޔާ އެވެ. އޭނާގެ މަސްއޫލިއްޔަތާއި ބެހޭގޮތުން ސުވާލުވެވޭނެއެވެ. ޚާދިމް މީހާ އަކީ އޭނާގެ ސައްޔިދު މީހަގެ މުދަލުގެ މަސްއޫލުވެރިޔާއެވެ. އެކަމާއި މެދު އޭނާ އާއި ސުވާލުކުރެވޭނެއެވެ. ޙަދީޘްގެ ރާވީވިދާޅުވިއެވެ. އެކަލޭގެފާނު ޙަދީޘް ކުރެއްވި ކަމަށް ލަފާކުރެވެއެވެ. ކޮންމެ ފިރިހެނަކީ އޭނާގެ ބައްޕަގެ މުދަލުގެ ބަލަދުވެރިޔެކެވެ. އެކަމާއި މެދު އޭނާ އާއި ސުވާލުކުރެވޭނެއެވެ. ތިޔަބައިމީހުންކުރެ ކޮންމެ މީހަކީވެސް ބެލެނިވެރިޔެކެވެ. ތިމާގެ ބެލެނިވެރިކަމުގެ ދަށުގައިވާ މީހުންނާއި މެދު ސުވާލު ކުރެވޭނެއެވެ".\nދަރިފުޅު ތަރުބިއްޔަތު ކުރުމުގައި އިހްމާލުވެފައިވާ ބައްޕައިންނާއި ބެހޭގޮތުން ބައެއް އަޘަރު ތަކުގައި އައިސްފައިވެއެވެ. އެދަރިފުޅަކު ގިޔާމަތްދުވަހުން މާތް ﷲ އަށް ދަންނަވާނެއެވެ. އޭ ހައްދަވާ ގެންގުޅުއްވާ އިލާހެވެ. މިއަޅާގެ ބައްޕަ ނަރަކައަށް ވެއްދެވުމަށް ދާންދެން މިއަޅާ ނަރަކައަށް ނުވަންނަހުށީމެވެ. ތިމަންނާ ނަރަކައަށް ވަންނަން މެދުވެރި ސަބަބަކީ އެއީ އެވެ. އެހެންކަމުން ދަރިންލިބުމުގެ ނިޢްމަތް ލިބިލައްވާފައިވާ އެންމެހާ ބޭކަލުން އެދަރިންނަށް ހެޔޮގޮތުގައި ތަރްބިއްޔަތު ދެވޭތޯ ގަދައަޅައި މަސައްކަތް ކުރަންޖެހެއެވެ.\nދަރިންނާއި އެކު ވަގުތު ހޭދަކުރުން.\nކޮންމެ ދުވަހެއްގެ ވެސް ކޮންމެވެސް ވަގުތުކޮޅެއް ކުދިންނާއި އެކު ހޭދަ ކުރުމަކީ މުހިންމު ކަމެކެވެ. ތިމަންނާ އަކީ ވަރަށް ބުރަކޮށް މަސައްކަތް ކުރާމީހެކޭ، ތިމަންނާ ގެއަށް ވަންނަނީ އެކުދިން ނިދާފައި ތިއްބަޔޭ އަދި ނިކުންނަނީ ވެސް އެކުދިން ނިދާފައި ތިއްބަޔޭ ބުނެ ފުއްދާލައިގެން ނުވާނެއެވެ. މިއީ ވަރަށް ބޮޑު ގޯހެކެވެ. ބައްޕަޔަކު ކުދިންނާއި މާބޮޑަށް ދުރުވެއްޖެނަމަ ކުއްޖާ ގޯޅިއަޅައިގެން ދިޔުން ގާތްކަން ދިރާސާތަކުން ދައްކައެވެ. އެހެންކަމުން، ކޮންމެ ދުވަހެއްގެވެސް ކޮންމެވެސް ވަގުތުކޮޅެއް ކުދިންނާއި އެކު ހޭދަކުރަންވާނެއެވެ.\nކުދިންނަށް ނަމާދު ކުރުމަށް އަމުރުކުރާ ކަމަށް ވަނީ ނަމަ ﷲ ތަޢާލާ ރިޒްގު ތަނަވަސްކޮށް ދެއްވާނެއެވެ.\nމިކަމުގެ ދަލީލަކީ ސޫރަތު ޠާހާ ގެ 132 ވަނަ އާޔަތުގައި މާތް ﷲ ވަޙީ ކުރައްވާފައިވާ ބަސްފުޅެވެ. (وَأْمُرْ أَهْلَكَ بِالصَّلَاةِ وَاصْطَبِرْ عَلَيْهَا لَا نَسْأَلُكَ رِزْقًا نَحْنُ نَرْزُقُكَ وَالْعَاقِبَةُ لِلتَّقْوَى) މާނައަކީ:\nއެހެންކަމުން، ތިމަންނާ މިއުޅެނީ ކުދިންނަށް ކާންބޯންދޭން ފައިސާ ހޯދާށޭ، އެހެންކަމުން ކުދިންނަށް ނަމާދުކުރުމަށް އަމުރުކޮށް އެކުދިންނާއި އެކު ނަމާދަށް ގޮސްހެދުމަށް ވަގުތެއް ނެތޭ ބުނެ ޙުއްޖަތް ދެއްކޭނެ ޖާގައެއް ނެތެވެ. ސަބަބަކީ ކުދިންނަށް ނަމާދަށް އަމުރުކުރާ ކަމަށް ވަނީ ނަމަ ރިޒްގު ތަނަވަސްކޮށްދެއްވާނެކަން މިއާޔަތުގައި ޞަރީޙަކޮށް އެވަނީ އަންގަވައި ދެއްވާފައެވެ.\nދަރިންނާއި އަނބިމީހާ އަށް ﷲ މަޢްރިފާކޮށް ދަސްކޮށްދޭން ޖެހެއެވެ.\nﷲ މަޢްރިފާކޮށް ދަސްކޮށް ނުދެވޭ ފިރިމީހާ ފެއިލްވެފައިވާމީހެކެވެ. އޭނާ އަމިއްލަ އަށް އެކަން ނުކުރެވޭ ކަމަށް ވަނީ ނަމަ ދަންނަބޭކަލުންގެ ބަސްތައް އިއްވައިގެންނަމަވެސް އެކަންކުރަންޖެހެއެވެ. ސަބަބަކީ ކިތަންމެ އަގުބޮޑު ސާމާނެއްގަނެގެން ކިތަންމެ ޝާހީ ދިރިއުޅުމެއް އުޅެން ދިމާކުރި ކަމުގައިވީނަމަވެސް، އަނބިމީހާ އަށާއި ދަރިންނަށް ދީނީ ނަޞޭޙަތް އަޑުނީއްވާ، ރިވެތި އަޚްލާގް ދަސްކޮށް ނުދެވިއްޖެނަމަ އޭނާގެ ދިރިއުޅުމަކީ ފެއިލްވެފައިވާ ދިރިއުޅުމެކެވެ. އެޔަކު އެއްވެސް އުފާވެރިކަމެއް، ބާއްޖެވެރިކަމެއް ނެތެވެ. ކުޑަދުވަސްކޮޅެއްގެ ތެރޭގައި އަގުބޮޑުތަކެތިބާވެ، އޭގެ މަތިން ފޫހިވެދާނެއެވެ. ނަމަވެސް އަނބިމީހާ އާއި ދަރިންގެ ހިތްތަކަށް އީމާންކަމުގެ ނޫރު ވަދެފައިވަނީނަމަ، އަގުބޮޑުތަކެތި ނުލިބުނު ކަމުގައިވީނަމަވެސް، އުފާވެރިކަމާއި އެކުގައި ދިރިއުޅޭނެއެވެ. އެހެންވެ ކީރިތި ރަސޫލާ- ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައިވެއެވެ. (علموا أولادكم وأهليكم الخير وأدبوهم) މާނައަކީ: "ތިޔަބައިމީހުންގެ އަނބިންނާއި ދަރިންނަށް ހެޔޮކަންތައް ދަސްކޮށްދޭށެވެ. އަދި ރަގަޅު ޢާދަތައް ދަސްކޮށްދޭށެވެ".\nދަރިން ތަރްބިއްޔަތު ކުރުމަށް ޓަކައި ކަންތައް ކުރަންޖެހޭ ގޮތްތައް\n1. ކުއްޖާ އަށް ޞާލިޙް މަންމަ އަކު ހޯދާ ދޭށެވެ. އިސްލާމް ދީނުގައި ދީންވެރި އަންހެނަކު ޙަޔާތުގެ ބައިވެރިއެއް ކަމުގައި ހެދުމަށް ވަރަށް ބޮޑަށް ބާރުއަޅުއްވާފައިވަނީ އެހެންވެގެންނެވެ. މާތް ﷲ ރުއްސުން ލެއްވި ސަޢީދު ބިން އަބީ ވައްގާޞް ރިވާ ކުރެއްވި ޙަދީޘް އެއްގައިވެއެވެ. ކީރިތި ރަސޫލާ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. (مِنْ سَعَادَةِ ابْنِ آدَمَ ثَلاَثَةٌ ، وَمِنْ شِقْوَةِ ابْنِ آدَمَ ثَلاَثَةٌ ، مِنْ سَعَادَةِ ابْنِ آدَمَ : الْمَرْأَةُ الصَّالِحَةُ ، وَالْمَسْكَنُ الصَّالِحُ ، وَالْمَرْكَبُ الصَّالِحُ ، وَمِنْ شِقْوَةِ ابْنِ آدَمَ : الْمَرْأَةُ السُّوءُ ، وَالْمَسْكَنُ السُّوءُ ، وَالْمَرْكَبُ السُّوءُ). މާނަ އަކީ: "އާދަމުގެ ދަރިޔާ ބާއްޖެވެރިވުމަށް މެދުވެރިވާ ތިން ކަމެއްވެއެވެ. އަދި އަބާއްޖެވެރިވުމަށް މެދުވެރިވާ ވެސް ތިން ކަމެއްވެއެވެ. ބާއްޖަވެރިވުމަށް މެދުވެރިވާ ކަންތަކުގެ ތެރޭގައި: ޞާލިޙް އަންބަކު ލިބުމާއި، އުޅޭނެ ރަގަޅު ތަނެއް ލިބުމާއި، ދުއްވާނެ ރަގަޅު ސަވާރީ އެއް ލިބުން ހިމެނެއެވެ. އާދަމުގެ ދަރިޔާ އަބާއްޖެވެރި ކުރުވާ ކަންތައްތަކުގެ ތެރޭގައި: ނުބައި އަންހެނަކާއި ޖެހުން، ދިރިއުޅެން ރަގަޅު ތަނެއް ނުލިބުން، އަދި ދުއްވާނެ ރަގަޅު ސަވާރީ އެއް ނުލިބުން ހިމެނެއެވެ." މާތް ﷲ ރުއްސުންލެއްވި އަނަސް ބިން މާލިކްގެ ކިބައިން ރިވާވެގެންވާ ޙަދީޘް އެއްގައި އައިސްފައިވަނީ ކީރިތި ރަސޫލާ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. (مَن رزقه الله امرأة صالحة فقد أعانه الله على شطر دينه ، فليتق الله في الشطر الثاني) މާނައަކީ: " މާތް ﷲ މީހަކަށް ޞާލިޙް އަންބަކު ދެއްވައިފިނަމަ އޭނާގެ ދީނުގެ ދެބައިކުޅަ އެއްބައި ފުރިހަމަ ކުރުމުގައި އެހީތެރިވެދެއްވައިފިއެވެ. ބާކީ އޮތް ބަޔާމެދު ތިޔަބައިމީހުން މާތް ﷲ އަށް ބިރުވެތިވެ ތަގްވާވެރިވާށެވެ.\nކައިވެންޏަށް އިޚްތިޔާރު ކުރެވޭ ކުއްޖާ އަކީ ތިރީގައިމިވާ ޞިފަތައް ފުރިހަމަވާ ކުއްޖެއް ކަމުގައިވާންވާނެ އެވެ.\nދީންވެރި ޞާލިޙް ކުއްޖަކު އިޚްތިޔާރު ކުރަންޖެހެއެވެ. މާތް ﷲ ރުއްސުންލެއްވި އަބޫހުރައިރާގެ ކިބައިން ރިވާވެގެންވެއެވެ. ކީރިތި ރަސޫލާ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. (تُنكَحُ المرأةُ لأربَعٍ : لِمَالِهَا وَلِحَسَبِهَا وَجَمَالِهَا وَلِدِينِهَا فَاظفَر بِذَاتِ الدِّينِ تَرِبَت يَدَاكَ) މާނަ އަކީ: "ހަތަރުކަމަކަށް އަންހެނުންނާއި ކައިވެނިކުރެވެ އެވެ. އޭނާގެ މުދާވެރިކަމާއި، ހަސަބާއިނަސަބުގެ މަތިވެރިކަމާއި، ރިވެތިކަމާއި، ދީންވެރިކަމަށެވެ. ތިޔަބައިމީހުން ދީންވެރި ކަމަށް އިސްކަންދޭށެވެ".\nމިޙަދީޘްގައި ދީންވެރިކަމަށް އިސްކަންދޭށޭ އޮތުމުން އޭގެ މާނަ އަކީ އަންހެން ކުއްޖާގެ ރީތި ކަމާއި މެދު އަޅާ ނުލުމެއް ނޫނެވެ. މިޙަދީޘްގައި އެވަނީ މީސްތަކުން އާއްމު ގޮތެއްގައި ކައިވެނި ކުރުމުގައި ބަލައި އުޅޭ ކަންތައްތަކުގެ ވާހަކަ އެވެ. އެހުރިހާ ކަމަކަށްވުރެ ދީންވެރިކަން މުހިންމު ވާހަކަ އެވެ. ހަމައެކަނި ރީތިވުމަކުން ނުފުދޭނެކަމާއި، ރީތިކަމާއި އެކު ދީންވެރިކަންވެސް ހުންނަންޖެހޭނެ ވާހަކައެވެ.\nއަންހެން ކުއްޖާގެ ރީތިކަމަށް ވެސް ކޮންމެވެސް ވަރަކަށް ބަލަންވާނެއެވެ. ރަސޫލް ޞައްލަ ﷲ އަލައިހި ވަސައްލަމް ގެ އަރިހުން އެންމެހެޔޮކަންބޮޑު އަންހެނަކީ ކޮބައިތޯ ސުވާލު ކުރެވުމުން ޙަދީޘް ކުރެއްވިއެވެ. (التِي تَسُرُّهُ إِذَا نَظَرَ إِليهَا ، وَتُطِيعُهُ إِذَا أَمَر ، وَلا تُخَالِفُهُ فِي نَفسِهَا وَلا فِي مَالِهِ بِمَا يَكرَهُ) މާނަ އަކީ: "އެންމެ ހެޔޮ އަންހެނަކީ ފިރިމީހާ އޭނާ އަށް ބަލައިލުމުން އުފާވެރިކަންލިބޭ، ކަމަކަށް އަމުރުވެވިއްޖެނަމަ ކިޔަމަންތެރިވާ، ނަފްސާއި މުދަލުން ފިރިމީހާ ނުރުހޭފަދަ ކަންތަކުން ދުރުހެލިވެގެންތިބޭ އަންހެނުންނެވެ".\nއަންހެން ކުއްޖާގެ ރީތިކަމަށް ބެލުމަކީ އިސްލާމްދީން ހުއްދަ ކުރާކަމެއްކަން ދޭހަވާ އަނެއް ދަލީލަކީ ކައިވެނީގެ ކުރިން އަންހެން ކުއްޖާއަށް ބެލުމަށް ކީރިތި ރަސޫލް ޞައްލަ ﷲ އަލައިހި ވަސައްލަމަ އިރްޝާދު ދެއްވާފައިވުމެވެ. ޙަދީޘް ކުރެއްވިއެވެ. (أنظر إليها فإنه أحرى أن يؤدم بينكما ) މާނަ އަކީ: "ކައިވެނި ކުރަން އުޅޭ އަންހެންކުއްޖާ އަށް ބަލާށެވެ، އެއީ ތިޔަ ދެމީހުންގެ ކައިވެނި ދެމިއޮތުމަށް އެޅޭ ބާރެކެވެ". ކައިވެނީގެ ކުރިން ބެލުން ހުއްދަވެގެންވަނީ ހަމަ އެކަނި އަންހެން ކުއްޖާގެ މޫނަށާއި ދެއަތްތިލަ އަށް އެކަންޏެވެ. އެހެނީ މޫނަށް ބެލުމުން ކުއްޖާގެ ރީތިކަން ރަގަޅަށް ދޭހަވެގެންދާނެއެވެ.\nމިކަމުގައި އިތުރަށް ހިތުގައި ބަހައްޓަން ޖެހޭނެ ތަންކޮޅަކީ ކިތަންމެ ރީތި އަންހެން ކުއްޖަކަސް އޭނާގެ ކިބައިގައި ދީންވެރިކަމާއި ރިވެތި އަޚްލާގެއް، އަދި ފިރިމީހާއަށް ކަމޭ ހިތުމުގެ އިޙްސާސް ނެތްކަމަށް ވަނީނަމަ ރީތިކަމުގެ ބޭނުމެއްނެތެވެ. އަނބިރީތީ ހެވީއްޔާއޭ ދިވެހި ހަރުބަހުގައިވެސް ބުނެއުޅެއެވެ.\nކައިވެނިކުރެވޭ އަންހެން ކުއްޖާގެ ހުންނަންޖެހޭ އަނެއް ޞިފަ އަކީ ގިނައިން ވިހާ ކަހަލަ ކުއްޖަކަށް ވުމެވެ. މާތް ﷲ ރުއްސުންލެއްވި މަޢުގަލް ބިން ޔަސާރު ގެ ކިބައިން ރިވާވެގެންވެއެވެ. ކީރިތި ރަސޫލާ ޞައްލަ ﷲ އަލައިހި ވަސައްލަމަ ޙަދީޘް ކުރެއްވިއެވެ. "ތިޔަބައިމީހުން ގިނައިން ވިހާކަހަލަ އަންހެނުންނާ ކައިވެނި ކުރާ ހުށިކަމެވެ. ހަމަކަށަވަރުން ތިމަންކަލޭފާނުގެ އުއްމަތުގެ މީސްތަކުން ގިނަވުމުން ފަޚުރުވެރިވަޑައިގަންނަވަމެވެ". އެފަދަ އަންހެނުން ބަލާނެ ގޮތަކީ އެ އަންހެން މީހާގެ ޢާއިލާގެ މީހުނަކީ ގިނައިން ވިހާބައެއްތޯ ބެލުމުންނެވެ.\n2. ޞާލިޙް ދަރިފަސްކޮޅެއް ދެއްވުން އެދި ދުޢާ ކުރުން. (رَبِّ هَبْ لِي مِنْ لَدُنْكَ ذُرِّيَّةً طَيِّبَةً إِنَّكَ سَمِيعُ الدُّعَاءِ) سورة آل عمران 38 މާނައަކީ: " ހައްދަވާ ގެންގުޅުއްވާ އިލާހެވެ! އިބަ ﷲ ގެ ހަޟްރަތުން ހެޔޮ ވެގެންވާ ދަރިފަސްކޮޅެއް މިއަޅާ އަށް ދެއްވާފާނދޭވެ! ހަމަކަށަވަރުން އިބަ ﷲ އީ އަޅުތަކުންގެ ދުޢާ އައްސަވާވޮޑިގެންވާ އިލާހެވެ."\n3. ޖިމާޢުވުމުގެ ކުރިން ދުޢާ ކުރުން.\n(اللَّهُمَّ جَنِّبْنَا الشَّيْطَانَ ، وَجَنِّبِ الشَّيْطَانَ ماَ رَزَقْتَنَا). މާނައަކީ: "ހައްދަވާ ގެންގުޅުއްވާ އިލާހެވެ! ޝައިޠާނާ އަޅަމެނާ ދުރުކުރައްވާނދޭވެ! އަދި އަޅަމެންނަށް އިބައިލާހު ރިޒުޤު ކުރައްވާ ދަރިއާ ޝައިޠާނާ ދުރުކުރައްވާނދޭވެ"\n4. ދަރިޔަކު ލިބުމުން ކަންތައްކުރުމަށް ސުންނަތުގައި ވާރިދުވެފައިވާ ކަންތައްތައް ފުރިހަމަ ކުރުން. އެގޮތުން ކުއްޖާ ތަޙްނީކް ކުރުމާއި ހަތްދުވަސްވާދުވަހު ބޯބާލާ އިސްތަށީގެ ބަރުދަނަށް ޞަދަގާތްކުރުމާއި، ޚިތާނުކުރުމާއި ޢަގީގާ ކަތިލުމާއި ރަގަޅު ނަމަކުން ނަންކިޔުން ފަދަ ކަންތައް ހިމެނޭ.\n5. ދަރިންލިބުމަށްފަހު އެކުދިންނަށް ޓަކައި ހެޔޮދުޢާ ކޮށް ދިނުން. އިބްރާހީމް ޢަލައިހިއްސަލާމް އެކަލޭގެފާނުގެ ދަރިންނަށް ކޮށްދެއްވި ބައެއް ދުޢާ ތައް ކީރިތި ގުރްއާނުގައި ވާރިދުވެފައިވެއެވެ. (وَاجْنُبْنِي وَبَنِيَّ أَنْ نَعْبُدَ الْأَصْنَامَ)، (رَبِّ اجْعَلْنِي مُقِيمَ الصَّلاةِ وَمِنْ ذُرِّيَّتِي)، (رَبَّنَا وَاجْعَلْنَا مُسْلِمَيْنِ لَكَ وَمِنْ ذُرِّيَّتِنَا أُمَّةً مُسْلِمَةً)\nދަރިންގެ މެދުގައި ހަމަހަމަކޮށް ކަންތައްކުރުން. އިސްލާމްދީނުގައި ދަރިން ތަފާތުކުރުމަކީ ބޮޑުވެގެންވާ ޙަރާމް ކަމެކެވެ. އިސްލާމްދީން އަންގަވާފައިވަނީ ހުރިހާ ކުދިންގެ މެދުގައި ހަމަހަމަ ކޮށް ކަންތައް ކުރުމަށެވެ. ބުޚާރީ އާއި މުސްލިމް ގައި އައްނުޢްމާން ބިން ބަޝީރު ގެ ކިބައިން ރިވާވެގެންވެއެވެ. "ކީރިތި ރަސޫލާ-ޞައްލަﷲ ޢަލައިހިވަސައްލަމަ- ގެ އަރިހަށް ނުޢުމާން ބިން ބަޝީރުގެ ބައްޕަ އެކަލޭގެފާނައިގެން ވަޑައިގެން ދެންނެވިއެވެ. "ތިމަންނާގެ މިލްކުގައިވާ ޣުލާމް މިދަރިފުޅަށް ދީފީމެވެ". އެހިނދު ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. "ތިބާގެ ހުރިހާ ކުދިންނަށް ވެސް ހަމަ މިފަދައިން ދިނިން ހެއްޔެވެ؟"، ނުޢުމާނުގެ ބައްޕާ ދެންނެވިއެވެ. "ނޫނެކެވެ"، ޙަދީޘް ކުރެއްވިއެވެ. "އެހެންވިއްޔާ ހިބަ އަނބުރާ ގެންދާށެވެ". އެހެން ރިވާޔަތެއްގައިވެއެވެ. ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. "އޭ ބަޝީރެވެ. ތިބާގެ މިނޫނަސް ދަރިން ތިބޭހެއްޔެވެ؟"، ބަޝީރު ދެންނެވިއެވެ. "އާދޭހެވެ"، ޙަދީޘް ކުރެއްވިއެވެ. " އެހުރިހާ ކުދިންނަށް ހަމަ މިފަދައިން ދިނިންހެއްޔެވެ؟"، ބަޝީރު ދެންނެވިއެވެ. "ނޫނެކެވެ"، ރަސޫލާ-ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. "އެހެންވިއްޔާ މިކަމުގައި ތިމަންކަލޭގެފާނު ހެކިނުކުރައްވާށެވެ. ހަމަކަށަވަރުން އަނިޔާވެރިވުމަކަށް ތިމަންކަލޭގެފާނު ހެކިވެރިއެއްނުވަމެވެ".\nއިސްވެދިޔަ ޙަދީޘް އިން ވަރަށް ޞަރީޙަކޮށް އެގެން އޮތް ގޮތުގައި ދަރިންގެ މެދުގައި ތަފާތު ކުރުމަކީ އެކުދިންގެ ޙައްގުގައި ވެވޭ އަނިޔާވެރިކަމެކެވެ. އެހެންކަމުން ހުރިހާ ކުދިންގެ މެދުގައި ހަމަހަމައަށް ކަންތައް ކުރަންވާނެއެވެ. ވަކި ދަރިޔަކު ތަފާތުކޮށްގެން ނުވާނެއެވެ.\n6. ހަޑިހުތުރު ބަހުން ކުދިންނާއި މުޚާޠަބް ނުކުރުން.\n7. އެކުދިންނަށް ރަގަޅު ނަމޫނާ ދެއްކުން. ޢުގްބާ ބިން އަބީ ސުފްޔާން އޭނާގެ ކުދިން މުއައްދިބަކާއި ޙަވާލުކުރައްވަމުން ވިދާޅުވިއެވެ. " އަހަރެންގެ ދަރިން ތަރްބިއްޔަތު ކުރަން ފެށުމުގެ ކުރިން ކަލޭ އިޞްލާޙުވާށެވެ. އެކުދިން އަބަދުވެސް ބަލާނީ ކަލޭ ކުރާ ކަންތަކަށެވެ. ކަލެއަށް ރަގަޅު ކޮންމެ ކަމެއް އެކުދިންނަށް ރަގަޅުވެދެއެވެ. އަދި ކަލެއަށް ގޯސްކޮންމެ ކަމެއް އެކުދިންނަށްވެސް ގޯސްވެދެއެވެ.\n8. މައިންބަފައިންނާއި މުދައްރިސުންނާއި ދެމެދުގައި އެހީތެރިކަން ބަދަލުކުރުން. ސްކޫލުގައި ކުއްޖާގެ ކަންތައް ހުންނަގޮތް އޮޅުންފިލުވާ އެކަންތައްތަކާއި މެދުގައި އަޅާނެ ފިޔަވަޅަކާއި މެދުގައި ބެލެނިވެރިޔާ އާއި މުދައްރިސުންގެ މެދުގައި މަޝްވަރާ ކުރެވެންވާނެއެވެ.\n9. ކުދިންނަށް ތެދުބަހުން ވާހަކަ ދެއްކުމަށް ޢާދަ ކުރުވަންވާނެއެވެ. ޚަލީފާ އަކު އޭނާގެ ދަރިންގެ މުއައްދިބެއްގެ ގާތުގައި ނަޞޭޙަތް ދެމުން ވިދާޅުވިއެވެ. އެކުދިންނަށް ގުރްއާން ދަސްކޮށްދޭފަދައިން ތެދުބުނަން ދަސްކޮށްދޭށެވެ.\n10. ބައްޕަ އާއި އެކުގައި ކުއްޖާ ތަންތަނަށް ގެންގޮސް މީހުންގެ ތެރެއަށް ހާނުވާ ހަދަންވާނެއެވެ. އެކި އެކި ކަންކަމުގައި މީހުންކަންތައްކޮށް އުޅޭ ގޮތް ކުއްޖާ އަށް ދައްކާ އެގޮތަށް ކުއްޖާ ހާނުވަންވާނެއެވެ.\n11. ކުއްޖާ ގޯސްކަމެއްކޮށްފިނަމަ މީސްތަކުންގެ ތެރޭގައި އެކުއްޖާ ފަޟީޙަތްކޮށް ނުހަދާށެވެ. އެކުއްޖާ އާއި ވަކިން ބައްދަލުކޮށްފައި ރަގަޅުގޮތް ބުނެދޭށެވެ.\nމިނޫންވެސް އެތައް ކަމެއް ހިމެނިގެންވެއެވެ. އެހެންކަމުން، ﷲ ސުބްޙާނަހޫ ވަތަޢާލާ އަޅުގަޑުމެންނާއި ޙަވާލުކުރައްވާފައި މިވާ ބޮޑު އަމާނާތާއި މެދު ފުރިހަމަ ގޮތުގައި ރައްކާތެރިވާންވާނެއެވެ.


SunOnline: Milandhoo gai Kudakujjakah jinsee goanaa kurikan saabithuvi hukumeh Supreme Court in dhamahattaifi\nމިލަންދޫގައި ކުޑަކުއްޖަކަށް ޖިންސީ ގޯނާ ކުރިކަން ސާބިތުވި ހުކުމެއް ސުޕްރީމް ކޯޓުން ދަމަހައްޓައިފި\nނަޖާހު މަސްއޫދު 28 Jun 2020, 16:48\nށ. މިލަންދޫގައި 12 އަހަރުގެ ކުޑަ ކުއްޖަށް ޖިންސީ ގޯނާ ކުރި މައްސަލައިގައި ލ. ގަން، ތުނޑި، އަސަރުމާގޭ، މޫސާ ރަޝީދު 10 އަހަރަށް ޖަލަށްލާން ކުރި ހުކުމް ސުޕްރީމް ކޯޓުން ދަމަހައްޓައިފި އެވެ.\nދެ ހާސް އެގާރަަ ވަނަ އަހަރުގެ ތެރޭގައި މިލަންދޫގައި އުމުުރުން 12 އަހަރުގެ ކުޑަކުއްޖަކަށް ޖިންސީ ގޯނާ ކުރި މައްސަލައިގައި މޫސާ ރަޝީދުގެ މައްޗަށް ދައުލަތުން އުފުލި ކުޑަކުއްޖަކާ އެކު ޖިންސީ އަމަލެއް ހިންގުމުގެ ކުށުގެ ދައުވާ ސާބިތުވެ، އެނާ 10 އަހަރަށް ޖަލަށް ލާން ހުކުމް ކުރީ މިލަންދޫ މެޖިސްޓްރޭޓު ކޯޓުންނެވެ. އެއީ 2013 ވަނަ އަހަރު އެވެ. މިލަންދޫ ކޯޓުގެ ހުކުމް 2016 ވަނަ އަހަރު ހައިކޯޓުގައި އިސްތިއުނާފު ކުރުމުން އެ ކޯޓުން ވަނީ އެ ހުކުމް ދަމަހައްޓައިފަ އެވެ.\nމޫސާ ރަޝީދުގެ ފަރާތުން ހައިކޯޓުގެ ނިންމުން ސުޕްރީމް ކޯޓުގައި އިސްތިއުނާފު ކުރުމުން، އެ މައްސަލަ ބަލައި މި މަހުގެ 25 ވަނަ ދުވަހު ސުޕްރީމް ކޯޓުން ވަނީ ހައިކޯޓުގެ ހުކުމަށް ތާއިދުކޮށްފަ އެވެ.\nމޫސާ ރަޝީދުގެ ފަރާތުން އިސްތިއުނާފު ނުކުތާއެއްގެ ގޮތުގައި އޭނާއަށް ދައުވާއިން ބަރީއަވުމަށް އެކަށީގެންވާ ފުރުސަތު ދީފައި ނުވާ ކަމަށް ބުނެފައިވެ އެވެ.\nއެ ނުކުތާއާ ގުޅިގެން ހައިކޯޓުން ނިންމީ، މޫސާ ރަޝީދު މިލަންދޫ ކޯޓުގައި އޭނާގެ މައްޗަށް ކުރެވޭ ތުހުމަތުތަކަކީ އޭނާ ނުކުރާ ކަމެއް ކަމަށް ސާބިތު ކުރުމަށް ހުށަހަޅާނެ ހެއްކެވެސް ގަރީނާއެއްވެސް ނެތް ކަމަށް ބުނެފައިވާތީ އޭނާއަށް ދިފާއު ތައްޔާރު ކުރުމުގެ ފުރުސަތު ދެވިފައި ނުވާ ވާހަކައަކީ އަސާސެއް ނެތް ވާހަކައެއް ކަމަށެވެ.\nނަމަވެސް، މޫސާ ރަޝީދަށް މިލަންދޫ ކޯޓުގައި ހެކި ހުށަހަަޅަން ލިބުނު ފުރުސަތުގައި ހެކިވެރިއެއް ހުށަހެޅިކަން އޭނާގެ ވަކީލު ސުޕްރީމް ކޯޓުގައި ދެއްކި ވާހަކަތަކުން ވެސް އެނގޭ ކަމަށް ސުޕްރީމް ކޯޓުގެ ހުކުމުގައިވެ އެވެ. އެހެންވެ، ސުޕްރީމް ކޯޓުންވެސް ނިންމީ، އޭނާއަށް ދައުވާއިން ބަރީއަވުމަށް އެކަށީގެންވާ ފުރުސަތު ލިބުނު ކަމެވެ.\nކުޑަކުދިންނަށް ޖިންސީ ގޯނާ ކުރާ މީހުންނާ މެދުު ހާއްސަ އުސޫލުތަކުން އަމަލު ކުރުމުގެ ގާނޫނުގެ 47 ވަނަ މާއްދާގައި 12 ބާވަތެއްގެ ހެއްކެއް ފާހަގަކޮށް، އޭގެ ތެރެއިން ފަސް ބާވަތެއްގެ ހެކި ހުރެއްޖެ ނަމަ ކުޑަކުއްޖަކަށް ޖިންސީ ގޯނާ ކުރިކަން ސާބިތު ކުރެވޭނެ ކަމަށް ބަޔާންކޮށްފައިވެ އެވެ. އެ މާއްދާގައި ބުނާ ބާވަތުގެ ފަސް ހެކި ދަައުލަތުން ހުށަހަޅާފައި ނުވާތީ އެ މައްސަލަ ނިންމާފައި ވަނީ އެކަަށީގެންވާ ވަރަށް ހެކި ހުރިތޯ ވަޒަން ނުކޮށް ކަމަށް ވެސް މޫސާ ރަޝީދުގެ ފަރާތުން އިސްތިއުނާފީ ނުކުތާއެއްގެ ގޮތުގައި ބުނެފައިވެ އެވެ.\nނަމަވެސް، ހައިކޯޓުގެ ހުކުމުގައި ވަކިވަކި ހެކިތައް ފާހަގަކޮށް، 47 ވަނަ މާއްދާގައި ބުނާ މިންވަރަށް އެ މައްސަލައިގައި ހެކި ހަމަވާ ކަމަށް ކަނޑައަޅާފަ އެވެ. މިކަން ސުޕްރީމް ކޯޓުގެ ހުކުމުގައި ފާހަގަކުރި އެވެ.\nއޭގެ އިތުރުން، ކުޑަކުދިންނަށް ޖިންސީ ގޯނާ ކުރާ މީހުންނާ މެދުު ހާއްސަ އުސޫލުތަކުން އަމަލު ކުރުމުގެ ގާނޫނުގެ 47 ވަނަ މާއްދާގައި ބުނާ ބާވަތުގެ ފަސް ހެއްކަށް ވުރެ މަދުން ހެކި ހުއްޓަސް، އެކަށީގެންވާ ޝައްކެއް ނެތް މިންވަރަށް ކުށެއް ޝަރީއަތަށް ސާބިތުވާ ނަމަ ކުށް ސާބިތު ކުރެވޭނެ ކަމަށް ހައިކޯޓުން ފާހަގަކޮށްފައިވެ އެވެ. ސުޕްރީމް ކޯޓުގެ ހުކުމުގައިވެސް މިކަން ފާހަގަކޮށްފައިވެ އެވެ. އަދި މޫސާ ރަޝީދުުގެ މައްޗަށް ދައުވާ އެކަށީގެންވާ ޝައްކެއް ނެތް މިންވަރަށް ސާބިތުވާ ކަމަށް ސުޕްރީމް ކޯޓުގެ ހުކުމުގައި ކަނޑައަޅާފައިވެ އެވެ.\nއޭގެ އިތުރުން ކޯޓު އަމުރެއް ނެތި މޫސާ ރަޝީދުގެ އިނގިއްޔެއްގެ ނިޔަފަތި ދަށުން ސާމްޕަލްއެއް ނަގައި، އޭގެ ނަތީޖާގެ މައްޗަށް ބިނާކޮށް މައްސަލަ ނިންމާފައިވާ ކަމަށް ފާހަގަކޮށް އެ ހެއްކަކީ ގާނޫނާ ހިލާފަށް ހޯދާފައިވާ ހެއްކެއް ކަމަށް އެނާގެ ފަރާތުން ބުނެފައިވެ އެވެ.\nހައިކޯޓުން ބުނެފައި ވަނީ، އެ ސާމްޕަލް ނަގަން މުސާ ރަޝީދު ދެކޮޅު ނަހަދާ ކަމަށާއި، ހަށިގަނޑުން އެފަދަ ސާމްޕަލްއެއް ނަގަން ކޯޓު އަމުރެއް ހޯދަން ޖެހޭނީ އެ މީހަކު އެކަމަށް ދެކޮޅު ހަދާ ނަމަ ކަމަށެވެ. ސުޕްރީމް ކޯޓުންވެސް ނިންމީ، އެ ސާމްޕަލް ނަގާފައި ވަނީ ރަނގަޅަށް ކަމަށެވެ.\nމީގެ އިތުރުން އަނިޔާ ލިބުނު ކުޑަކުއްޖާ ޝަރީއަތަށް ހާޒިރުކޮށް ސުވާލު ކުރީ ކުޑަކުދިންނަށް ޖިންސީ ގޯނާ ކުރާ މީހުންނާ މެދުު ހާއްސަ އުސޫލުތަކުން އަމަލު ކުރުމުގެ ގާނޫނުގެ 48 ވަނަ މާއްދާއާ ހިލާފަށް ކޯޓަށް ހާޒިރުކޮށްގެން ކަމަށް މޫސާ ރަޝީދުގެ ފަރާތުން ބުނެފައި ވެއެވެ.\nއެ ގާނޫނުގެ 48 ވަނަ މާއްދާގައި ބުނެފައި ވަނީ، ކުޑަކުއްޖެއްގެ ހެކިބަސް ހޯދާކަމަށްވާނަމަ، އެކުއްޖެއްގެ ހެކިބަސް ހޯދަންވާނީ ކޯޓުން ބޭރުގައި، ޝަރީއަތުގެ މަޖިލީހުން ބޭރުގައި، ފުލުސް އޮފީހުން ބޭރުގައި، އެކުއްޖާއަށް ފަރިތަ މާހައުލެއްގައި، އެކުއްޖާ ދެކެފަރިތަ، އެކުއްޖާއަށް އިތުބާރުކުރެވޭ ބައެއްގެ ހާޒިރުގައި، އިންޓަވިއުކޮށްގެން، އެއިންޓަވިއު ވީޑިއޯ ރެކޯޑްކޮށްގެން ކަމަށެވެ.\nއެ ނުކުތާއާ ގުޅިގެން ސުޕްރީމް ކޯޓުގެ ހުކުމުގައި ބުނެފަައި ވަނީ، އެ ކުއްޖާގެ ބަޔާން ނަގާފައި ވަނީ ޝަރީއަތުން ބޭރުގައި އިންޓަވިއުކޮށްގެން ކަމަށެވެ. އަދި އެ ކުއްޖާ ވާހަކަތަކުގައި ތައާރުޒުވުމެއް ނެތް ކަމަށް ބުނެފައިވެ އެވެ. އޭގެ އިތުރުން، އަނިޔާ ލިބުނު ކުއްޖާ މޫސާ ރަޝީދާ މެދު ދޮގު ތުހުމަތެއް އަޅުވަންވީ ސަބަބެއް އޮތް ކަމަށް މޫސާ ރަޝީދުގެ ފަރާތުން ޝަރީއަތުގައި ބުނެފައި ނުވާކަން ފާހަގަ ކުރި އެވެ.\nއޭގެ އިތުރުން، އެ ރޭޕްގެ މައްސަލައިގައި މިލަންދޫ ހޮސްޕިޓަލުން ހަދާފައިވާ މެޑިކޯ ލީގަލް އެގްޒަމިނޭޝަން ރިޕޯޓުގައި ޑޮކްޓަރުގެ ބަހަކީ ޝައްކުގެ ބަހުން ބުނާ ބަހެއް ކަމުން އެއީ ހެއްކެއްގެ ގޮތުގައި ބަލައިނުގަނެވޭނެ ކަމަށް މޫސާ ރަޝީދުގެ ފަރާތުން ބުނެފައިވެ އެވެ.\nސުޕްރީމް ކޯޓުގެ ހުކުމުގައި ފާހަގަކޮށްފައި ވަނީ މޫސާ ރަޝީދުގެ ފަރާތުން އެ ރިޕޯޓުގެ މައްސަލަ ދަށު ކޯޓުގައި ޖައްސާފައި ނުވާ ކަމެވެ. އޭގެ އިތުރުން، އެ ރިޕޯޓަކީ އެފަދަ ރިޕޯޓު ތައްޔާރު ކުރުމުގެ ހުއްދައާއި ބާރު ލިބިގެންވާ ފަރާތެއް ތައްޔާރުކޮށްފައިވާ ރިޕޯޓެއް ކަމުން އެ ރިޕޯޓަކީ ސައްހަ ރިޕޯޓެއް ކަމަށް ބަލަން ޖެހޭ ކަމަށް ހުކުމުގައިވެ އެވެ.\n"ށ. މިލަންދޫ ހެލްތު ސެންޓަރުން ދޫކޮށްފައިވާ އަނިޔާ ލިބުނު ކުއްޖާގެ މެޑިކޯ ލީގަލް ރިޕޯޓަކީ ކުޑަކުދިންނަށް ޖިންސީ ގޯނާ ކުރާ މީހުންނާ މެދު ހާއްސަ އުސޫލުތަކުން އަމަލު ކުރުމުގެ ގާނުނުގެ 27 ވަނަ މާއްދާގައި ބުނާ ހެކިތަކުގެ ތެރޭގައި ގަބޫލު ކުރެވޭނެ ހެއްކެކެވެ." ހުކުމުގައިވެ އެވެ.\nސުޕްރީމް ކޯޓުގައި މި މައްސަލަ ބެއްލެވީ އުއްތަމަ ފަނޑިޔާރު މުއުތަސިން އަދުނާން އާއި، ފަނޑިޔާރު ޑރ. އަޒްމިރަލްދާ ޒާހިރާއި، ފަނޑިޔާރު ހުސްނުއްސުއޫދެވެ. ފަނޑިޔާރު މުއުތަސިމްގެ ރައުޔަށް ފަނޑިޔާރު އަޒްމިރަލްދާއާއި ފަނޑިޔާރު ހުސްނުއްސުއޫދު ތާއީދު ކުރެއްވި އެވެ.\nނޯޓް: މިޚަބަރުގައި ރޭޕްކުރި ކަމަށް ލިޔެވުނީ އޮޅުމަކުން ރަނގަޅުގޮތަކީ ޖިންސީ ގޯނާ ކުރުން\nކާޑެއްދޫ އެއާޕޯޓު އަތުލުމުން ވިލާއަށް ބަދަލުދޭން ޖެހިއްޖެ\nޕީޖީ އެދުނީ ވިކްޓިމުންގެ ހައްގުތައް ބެލެންސް ކޮށްދޭން


ޔުވެންޓަސް އެއްވަރުވުމުން ނަޕޯލީ އަށް ފައިދާ\nނޭޕްލްސް (އޮކްޓޯބަރު 2) – އިޓާލިއަން ލީގުގައި ރޭ އެޓަލާންޓާ އިން ޗެމްޕިއަން ޔުވެންޓަސްއާ 2-2 އިން އެއްވަރުކުރުމުން ތާވަލުގެ އެއް ވަނައިގައި ނަޕޯލީ އަށް ދެ ޕޮއިންޓުގެ ލީޑެއް ލިބިއްޖެ އެވެ.\nއިޓާލިއަން ކަޕުގެ ފައިނަލަށް ޔުވެންޓަސް\nނޭޕްލްސް (އޭޕްރިލް 6) – އިޓާލިއަން ކަޕުގެ ސެމީ ފައިނަލުގެ ދެ ވަނަ ލެގުން ރޭ ނަޕޯލީ އަތުން 3-2 އިން ބަލިވި ނަމަވެސް ދެ ލެގުގެ އެގްރިގޭޓުން ކުރި ހޯދައި ޔުވެންޓަސް މުބާރާތުގެ ފައިނަލުން ޖާގަ ހޯދައިފި އެވެ.\nޑިބާލާގެ ދެ ލަނޑާ އެކު ޔުވެންޓަސް ފައިނަލާ ގާތަށް\nޓިއުރިން (މާޗް 1) – ޕައޮލޯ ޑިބާލާގެ ދެ ލަނޑާ އެކު އިޓާލިއަން ކަޕުގެ ސެމީ ފައިނަލުގެ ފުރަތަމަ ލެގުގައި ރޭ ނަޕޯލީ އަތުން 3-1 އިން މޮޅުވެ ޔުވެންޓަސް އިން ފައިނަލާ ގާތަށް ޖެހިލައިފަ އެވެ.\nރެކޯޑް އަގަކަށް ހިގައިން ޔުވެންޓަސްއާ ގާތަށް\nމެޑްރިޑް (ޖުލައި 24) - މިދިޔަ ސީޒަނުގެ އިޓާލިއަން ލީގުގައި ރެކޯޑް އަދަދަކަށް ލަނޑު ޖެހި ނަޕޯލީގެ އާޖެންޓީނާ ފޯވާޑް ގޮންޒާލޯ ހިގައިން ރެކޯޑް އަގަކަށް ޔުވެންޓަސް އަށް ބަދަލުވުމާ ގާތަށް ގޮސްފި އެވެ.\nހިގުއައިން ވެސް ޔުވެންޓަސްއާ ގުޅެނީ\nޓިއުރިން (ޖުލައި 16) - ނަޕޯލީ އަށް ކުޅޭ އާޖެންޓީނާގެ ފޯވާޑް ގޮންޒާލޯ ހިގުއައިން އިޓަލީގެ ޗެމްޕިއަން ޔުވެންޓަސް އަށް ބަދަލުވުމަށް ނިންމާފައިވާ ކަމަށް ރިޕޯޓްތައް ބުނެފި އެވެ.\nޔުވެންޓަސް އަށް ޖެހިޖެހިގެން ހަތަރު ވަނަ ތަށި، ހިގުއައިން އަށް ރެކޯޑެއް\nޓިއުރިން (މޭ 15) - އިޓަލީ ލީގުގައި ރޭ އަމިއްލަ ދަނޑުގައި ކުޅެ ސަމްޑޯރިއާ އަތުން 5-0 އިން މޮޅުވެ ޔުވެންޓަސް ޖެހިޖެހިގެން ހަތަރު ވަނަ ފަހަރަށް ލީގު ޗެމްޕިއަންކަން ހޯދައިފި އެވެ.


SunOnline: Moosumah anna badhalaa eku coffee husvedhaanekamuge biru!\nމޫސުމަށް އަންނަ ބަދަލާއެކު ކޮފީ ހުސްވެދާނެކަމުގެ ބިރު!\nއައިޝަތު ފަރީޙާ 20 Jan 2019, 10:35\nމޫސުމަށް އަންނަ ބަދަލުތަކުގެ އަސަރު ކޮންމެ ދިމާއަކުންވެސް ދަނީ ފެންނަމުންނެވެ. އާންމު ދިިރިއުޅުމަށްވެސް އެކަމުގެ އަސަރު ކުރަމުންދާއިރު މިކަމަށް ހައްލު ހޯދަން މަސައްކަތް ކުރަންޖެހޭނީވެސް ހަމަ އިންސާނުންނެވެ.\nމޫސުމަށް އަންނަ ބަދަލާއެކު ދުނިޔޭގައި ހައްދާ ކޮފީގެ ބާވަތްތަކުގެތެރެއިން ދެބައިކުޅަ އެއްބައި ހުސްވެދާނެ ކަމުގެ ބިރު ހީވެފައިވާކަމަށް މިހާރު ވަނީ ބެލެވިފައެވެ. ދުނިޔޭގައި ކޮފީގެ 124 ބާވަތެއް ހުންނައިރު މީގެ ތެރެއިން ދެބައިކުޅަ އެއްބައި ބާވަތްތައް އެއްކޮށްހެން ހުސްވެދާނެކަމަށް މިހާރު ވަނީ ބެލެވިފައެވެ.\nބޮޑެތި ބިޔަ ޖަންގަލިތަކުގައި 100 އަށް ވުރެ ގިނަ ބާވަތުގެ ކޮފީ ހެދެނީ ގުދުރަތުން، އާންމުކޮށް ދަނޑުވެރިން ކުރާ މަސައްކަތަކާ ނުލައެވެ. މީގެ ތެރޭގައި އާންމުކޮށް އަހަރެމެން ބޯން ބޭނުންކުރާ ބާވަތްތަކުގެ ކޮފީވެސް ހިމެނެއެވެ.\n"ވައިލްޑް ކޮފީ އަކީ ކޮފީގެ ބާވަތްތައް ދިގު މުއްދަތަކަށް ހެއްދުމަށް މުހިއްމު އެއްޗެއް. އެކަމަކު ވައިލްޑް ކޮފީގެ ބޮޑު ބައެއް ނެތިދާނެކަމުގެ ބިރު ވަނީ ހީވެފައި،" ސައިންޓިސްޓުން ބުނެފައިވެއެވެ.\nކޮފީ ހުސްވެދާނެކަމުގެ ބިރަށް ކޮފީ ގަހުގެ އާބާދީ އިތުރު ކުރަން ޖެހިފައިވާ ކަމަށް ސައިންޓިސްޓުން ބުނެފައިވެއެވެ. ކޮފީގެ ބައެއް ބާވަތްތައް ކުރިއަށް އޮތް 10 ވަރަކަށް އަހަރުތެރޭ ހުސްވެދާނެކަމަށްވެސް ވަނީ ބެލެވިފައެވެ. ވައިލްޑް ކޮފީގެ ގޮތުގައި 122 ވައްތަރެއްގެ ކޮފީ ހެދޭކަމަށް ވަނީ ފާހަގަކުރެވިފައެވެ.\nބްރެޒިލް، ވިއެޓްނާމް، ކޮލަމްބިއާ، އިތިއޯޕިއާ ފަދަ ގައުމުތަކަކީ އެންމެ ގިނައިން ކޮފީ ހައްދާ ގައުމުތަކެވެ.\nއެޕަލް އިން ޗައިނާގައި ވިއްކާ އައިފޯނުގެ އަގު ހެޔޮކޮށްފި\nވާވޭއަށް 100 ބިލިއަން ޑޮލަރުގެ އާމްދަނީއެއް\nވާވޭ ޕީ30 ޕްރޯ މާދަމާ ދައްކާލާނެ!


Mourinho - Conte: guraama ah nimumeh neh\n19th October 2018 | Last update: 12:36\nމޮރީނިއޯ - ކޮންޓޭ: ހަނގުރާމައަށް ނިމުމެއް ނެތް\nބައެއް މީހުން ދެކޭ ގޮތުގައި، އެ ދެމީހުން އެ ކުރަނީ މާނައެއް ނެތް ބޭކާރު ކަމެކެވެ. އަނެއް ބަޔަކު ދެކޭ ގޮތުގައި، މިވަގުތު ފުޓްބޯޅައިގެ ފޯރި ގަދަ އުސްއަލި ތަކަކީ އެއީ އެވެ. އަދި އަނެއް ބަޔަކު ބުނަނީ އެއީ ފުޓްބޯޅަ ފޯރި ގަދަ ވާނެ ސަބަބެއް ކަމަށެވެ.\nއެއީ ކޮންކަމެއް ކަން އެންމެންނަށް ވެސް އެނގެ އެވެ. އަދި އެއީ ކޮން ދެމީހުންނެއްގެ ދެމެދުގައި ހިނގާ ކަމެއްކަންވެސް ސާފު ވެއެވެ. މެންޗެސްޓާ ޔުނައިޓަޑްގެ ކޯޗް ހޯސޭ މޮރީނިއޯ އާއި ވާދަވެރި ޗެލްސީގެ ކޯޗް އެންޓޯނިއޯ ކޮންޓޭގެ، ބަހުގެ ހަމަލާތަކެވެ. މި ފަހަކަށް އައިސް، އެ ދެ ކޯޗުން މީޑިއާ ބައްދަލުވާ ކޮންމެ ފަހަރަކު، ވާހަކަ ނިންމާ ލަނީ އެކަކު އަނެކެއްގެ ބޮލަށް އަރާވަރު ކޮށްފަ އެވެ. މިދިޔަ ސީޒަންގައި ވެސް މިކަން މިގޮތަށް ހިނގަހިނގާ އޮތެވެ. މި ސީޒަންގައި މި ދެވެރިންގެ މެދުގައި އަރާ ފޯރި މާ ގަދަ އެވެ. އެ ފޯރި ގަދަ ވެގެން އަރާރުން ގަނޑު ފަޅައިގެން ދާނީ ކޮން އިރަކުން ކަމެއް ވެސް ނޭންގެ އެވެ.\nކޮންޓޭ ވަނީ އޭނާގެ ވާދަވެރިޔާ އަކީ "ކުޑަ މީހެއް" ކަމަށްވެސް ބުނެފަ އެވެ. އަދި ޕޯޗްގަލް އަށް ނިސްބަތްވާ، މޮރީނިއޯ އަކީ "ފޭކް" މީހެއްގެ ގޮތުގައި ވެސް ކޮންޓޭ ލޭބަލް ކުރި އެވެ. ކޮންޓޭގެ ޒާތަށް ނިސްބަތްކޮށް މޮރީނިއޯ އެއްޗެއް ނުބުންޏަސް، އޭނާ، ކޮންޓޭއާ މެދު ކުރާ ތުހުމަތު ބޮޑެވެ. މޮރީނިއޯ ވަނީ މެޗް ފިކްސިންގެ ތުހުމަތު ކޮންޓޭގެ ބޮލުގައި އަޅުވާފަ އެވެ.\nކޮންޓޭ، 48 ބުނެފައިވަނީ، މޮރީނިއޯ، އޭނާއާ ބެހޭގޮތުން ބުނެފައިވާ ތޫނު ބަސްތައް މަތިން "ހަނދާން ނުނެތޭނެ" ކަމަށެވެ. މީޑިއާއިންވެސް އެވާހަކަ މަތިން ހަނދާނެއް ނުނެތޭނެވެ. އަދި އޭނާ މޮރީނިއޯ އަށް ނިސްބަތް ކުރި ވަހަކަތައް މަތިންވެސް މީޑިއާ ހަނދާން ނުނެތޭނެ އެވެ.\nމޮރީނިއޯ، ކުރިން ސިފާ ކުރާ ގޮތުގައި އޭނާ އަކީ "ސްޕެޝަލް ވަން" ނުވަތަ ހާއްސަ މީހެކެވެ. ކޮންޓޭ ވަނީ، މޮރީނިއޯ އޭނާގެ އަމިއްލަ ނަފުސައް ނިސްބަތް ކުރާ "ހާއްސަ" ޓެގުގެ މަންޒަރު ހަޑި ކުރަން މަސައްކަތް ކޮށްފަ އެވެ.\nމި މަހު ހަތަރު ވަނަ ދުވަހު، މޮރީނިއޯ ބުނީ، ދަނޑުގެ ޓަޗްލައިންގައި އޭނާ އަކީ ފާޑުފާޑަށް އުޅޭ މީހެއް ނޫން ކަމަށެވެ. އޭނާ އެހެން އެ ބުނީ ޗެލްސީގެ ބެންޗުގައި ހުރެ، އެ ޓީމު ލަނޑެއް ޖެހުމުން ކޮންޓޭގެ ގާތަށް އަންނަ ފޯރިއަށް ނިސްބަތްކޮށް ކަމަށް ބެލެވެ އެވެ.\nޓީމު ލަނޑު ޖެހުމުން، މޮރީނިއޯ ފޯރި ނެގުމުގެ ގޮތުން، މުޅި ޓްޗްލައިންގައި އޭނާ ނުދުވާ ވާހަކަ ދެއްކީ ޕްރިމިއާ ލީގްގެ އެހެން ކޯޗުންނަށް ރެފަރެންސަކަށް ވާކަށް ނޫނެވެ. އެއީ ކޮންޓޭއަށް ބަހުގެ ހަމަލާ ދޭން، މޮރީނިއޯ ދެއްކި ވާހަކަ އެއްހެން ވަރަށް ބޮޑަށް ހީވެ އެވެ.\nޖެހިގެން އައި ދުވަހު، ކޮންޓޭ ވަނީ، މޮރީނިއޯ ޒުވާން ކޯޗެއްގެ ގޮތުގައި ހުރިިއިރު، ޓީމު ލަނޑު ޖެހުމުން، ފޯރި ނަގައި ޓަޗު ލައިން ބޭރުގައި ދުވި ކަމުގެ ހެއްކެއް ދައްކާފަ އެވެ. ކޮންޓޭ ދެއްކި މިސާލަކީ، 2004 ޕޯޓޯގެ ކޯޗަކަށް މޮރީނިއޯ ހުރިއިރު، ޔުނައިޓެޑާ ދެކޮޅަށް، ޗެމްޕިއަންސް ލީގްގައި ކުޅުނު މެޗުގައި، ޕޯޓޯ ލަނޑު ޖެހުމުން މޮރީނިއޯ މުޅި ދަނޑުގައި ދުވުނު ދުވުމަށެވެ. އަދި ކޮންޓޭ ބުނީ، މޮރީނިއޯ ކުރިން ދެއްކި ވާހަކަތަކާއި ކުރި ކަންތައްވެސް އޭނާ [މޮރީނިއޯ] މިހާރު ހަނދާން ނެތިފައިވާ ކަމަށެވެ.\nކޮންޓޭއާ ގުޅުވައި، މޮރީނިއޯ، 54 ތުހުމަތު ކުރި މެޗު ފިކްސިންގެ މައްސަލައާ ބެހޭގޮތުން އޭނާ ވަނީ ތަފްސީލު ކޮށްދީފަ އެވެ. މޮރީނިއޯ ބުނީ، އިޓަލީގެ ސިއެނާގެ ކޯޗަކަށް، ކޮންޓޭ ހުރިިއިރު، މެޗު ފިކްސިންގެ ތުހުމަތުގައި، ކޮންޓޭ ސަސްޕެންޑް ކުރި ކަމަށެވެ. އަދި ދަނޑުގައި ހަބޭހަށް ފޯރި ނަގާ ކަމަށް، ކޮންޓޭ ބުނި ބުނުމަށް އޭނާ ބުނީ އެކަން އޭނާ ވަރަށް ބޮޑަށް މަދު ކޮށްފައިވާނެ ކަމަށެވެ.\nމެޗު ފިކްސިންގެ ތުހުމަތު މޮރީނިއޯ ކުރުމުން، ކޮންޓޭ ބުނީ އެއީ ތެދެއް ކަމަށާއި ނަމަވެސް އެކަމުގައި އޭނާ ހުރީ ހައްގު ގޮތުގައި ކަމަށެވެ. އަދި އޭނާ ސަސްޕެންޑް ވީ ދިފާއުގައި އެކަށީގެންވާ ހެކި ފޯރުކޮށް ނުދެވުމުން ކަމަށް، ކޮންޓޭ ބުންޏެވެ. އޭނާ ބުނީ މޮރީނިއޯ އެ ވާހަކަ ދައްކަނީ އޭނާ އަކީ "ކުޑަ މީހެއް" ކަމަށް ވުމުން ކަމަށެވެ. އަދި މޮރީނިއޯ ވަނީ ކުރިއަށް އޮތްތަނުގައި ވަރަށް ލޯ ޕްރޮފައިލް މީހަކަށް ކަމަށް ކަމަށް ކޮންޓޭ ބުންޏެވެ.\nމޮރީނިއޯއަކީ ފޭކް މީހެއް ކަމަށް، ކޮންޓޭ ބުނި ބުނުން، މިސާލެއްގެ ގޮތުގައި ކޮންޓޭ ދެއްކީ، ލެސްޓާ ސިޓީގެ ކުރީގެ ކޯޗް ކުލައުޑިއޯ ރަނިއޭރީގެ އިނގިރޭސި ބަހުގެ ފެންވަރާ މެދު މޮރީނިއޯ އޮއްސާލި ފާޑު ކިޔުމަށެވެ. އަދި އެކަން ފޫބެއްދުމުގެ ގޮތުން، ރަނިއޭރީ ލެސްޓާގެ ކޯޗް ކަމުން ވަކި ކުރުމުން މޮރީނިއޯ، ރަނިއޭރީގެ ދިފާއުގައި "ސީއާރް" ޖަހާފައިވާ ޓީޝާޓެއް ލައިގެން އުޅުނު ކަމަށެވެ. އެހެންވެ، ކޮންޓޭ ސިފަ ކުރީ މޮރީނިއޯ އަކީ ފޭކް މީހެއް ގެ ގޮތުގައެވެ.\nއާސެނަލްއާ ދެކޮޅަށް، ލީގްކަޕްގައި ރޭ ކުޅުނު މެޗުގެ ކުރިން ވާހަކަ ދައްކަމުން، އެންމެ ފަހުން ކޮންޓޭ ބުނީ، މޮރީނިއޯ އޭނާ [ކޮންޓޭ] އާ ބެހޭގޮތުން ދެއްކި ވާހަކަތައް ދުވަހަކުވެސް ހަނދަން ނުނެތޭނެ ކަމަށެވެ.\nކުރިއަށް އޮތް ދުވަސްތަކުގައި، މޮރީނިއޯ އާއި ކޮންޓޭގެ ޒުވާބު ބަދަލު ވާނީ ކޮން ދިމާލަކަށް ބާއެވެ. ދެ ކޯޗުންގެ ޒުވާބުން ދެން ތިލަ ވާނީ ކޮން ވާހަކަތަކެއް ބާވައެވެ.\nވެންގާގެ އިތުބާރު އޮންރީއަށް: މޮނަކޯގައި ކާމިޔާބު ހޯދާނޭ\nތިންގުނަ ބޮޑު މުސާރައަށްވެސް މެސީ ދީލައެއް ނުލި\nހުރިހާ ބަދުނާމެއް މޮރީނިއޯ ބޮލަށް ޖެހުމަކީ އިންސާފެއް ނޫން


Raees Yameen minivan kuran Ali Waheed govaalaifi – adduLIVE\nރައީސް ޔާމީން މިނިވަން ކުރަން އަލީ ވަހީދު ގޮވާލައިފި\n1 Sep 12, 2021, 10:39 އަބްދުﷲ ޔާމީން\nއަލީ ވަހީދު - ފޮޓޯ: ސަން\nކުރީގެ ރައީސް އަބްދުﷲ ޔާމީން މިނިވަން ކުރުމަށް ޖިންސީ ގޯނާގެ ދައުވާ އަދި ރޭޕް ކުރަން އުޅުމުގެ ކުށުގެ ދައުވާ އުފުލާފައިވާ ކުރީގެ ޓޫރިޒަމް މިނިސްޓަރު އަލީ ވަހީދު ގޮވާލައިފިއެވެ.\nއަލީ ވަހީދު މިފަދައިން ވިދާޅުވެފައިވަނީ ކުރެއްވި ޓްވީޓްތަކެއްގައެވެ.\nއެގޮތުން އަލީ ވަހިދު ވިދާޅުވެފައިވަނީ ރައީސް ޔާމީންގެ މައްޗަށް އެމްއެމްޕީއާރްސީގެ މައްސަލައާ ގުޅުވާ ކުރެވޭނެ އެއްވެސް ދައުވާއެއް ނޯންނާނެކަމަށެވެ.\n"އެމަނިކުފާނުގެ ވެރިކަމުގައި ރާއްޖެއިން ބޭރުގައި ކުރެވުނު ތަޙުޤީޤުގައި އެމަނިކުފާނުގެ އެކައުންޓްތައް ފްރީޒް ނުކުރެވުނީ މިދެންނެވި ސަބަބާހެދި." އަލީ ވަހީދުގެ ޓްވީޓްގައިވެއެވެ.\nއަދި އަލީ ވަހީދު ވަނީ ރައީސް ޔާމީން މިނިވަން ކުރަންޖެހޭކަމަށްވެސް ވިދާޅުވެފައެވެ.\nމީގެ އިތުރުން އަލީ ވަހީދު ވިދާޅުވީ އެމްއެމްޕީއާރްސީގެ ފައިސާ ލިބުނު މީހުންގެ ސައްހަ ލިސްޓް ފެށެނީ ޕީޖީ ހުސައިން ޝަމީމާއި ހިސާބުންކަމަށެވެ.\n"ރެހެންދި ފްލެޓުން ކަޅު ދަބަސް ހިފައިގެން ނިކުތް މީހުން އަޅުގަނޑުމެންނަކަށް ނޯޅޭ! ތިޔަ ފޯނުތަކާ ލެޕްޓޮޕާ އިނގިރޭސި ތަޙުޤީޤު ޓީމަށް ރައްދުކޮށްދިނީ އަޅުގަނޑު. ޖަލަށް ލިޔަސް، މަރާލިޔަސް، އިރާދަފުޅުން މިއަޑު ކަނޑުވާނުލެވޭނެ." އަލީ ވަހީދުގެ ޓްވީޓްގައިވެއެވެ،\nއަލީ ވަހީދު ޔޫކޭގައި ހައްޔަރު ކޮށްފައި މިދިިޔަ މަހުގެ 25 ވަނަ ދުވަހު އެވެ.\nއަލީ ވަހީދު ހައްޔަރުކޮށްފައިވަނީ ޕްރެސް ކޮންފަރެންސެއް ބާއްވާނެކަން ހާމަކޮށްފައިވަނިކޮށެވެ. މައުލޫމާތު ލިބިފައިވާ ގޮތުގައި އަލީ ވަހިދު ހައްޔަރު ކޮށްފައިވަނީ ނޫސްވެރިންގެ ބައްދަލުވުން ބާއްވަން އުޅެނިކޮށް އެތަނުންނެވެ.\nޖިންސީ ގޯނާ އަދި ރޭޕް ކުރަން އުޅުމުގެ ދައުވާ އުފުލާފައިވާ އަލީ ވަހީދުގެ މައްސަލަ ކްރިމިނަލް ކޯޓުގައި ކުރިއަށްދަނިކޮށް ބޭސްފަރުވާއަށްކަމަށް ބުނެ ރާއްޖެއިން ބޭރަށް ދިޔަގޮތަށް އަލީ ވަހީދު ރާއްޖެ އައިސްފައެއްނުވެއެވެ. އަދި ސުޕްރީމް ކޯޓުގެ އަޑުއެހުމަށް ހާޒިރުނުވުމުން ކޯޓުގެ ހުރުމަތް ކެނޑިކަމަށް ނިންމާ2މަހާއި 12 ދުވަހުގެ ޖަލު ހުކުމެއްވެސް ވަނީ އިއްވާފައެވެ. އަދި އެ ޖަލު ހުކުމް ތަންފީޒު އިންޓަޕޯލްގެ އެހީ ހޯދާނެކަން ދިވެހި ފުލުހުން ހާމަކޮށްފައިވެއެވެ.


Kendhoo aai Dharavandhooge gondudhoh himaayai kuran MTCC ah - One Online\nކެންދޫ ގޮނޑުދޮށް ހިމާޔަތްކުރުމުގެ މަސައްކަތް އެމްޓީސީސީއާ ހަވާލުކުރުމުގެ ތެރެއިން-- ފޮޓޯ: އެމްޓީސީސީ\nކެންދޫ އާއި ދަރަވަންދޫގެ ގޮނޑުދޮށް ހިމާޔަތްކުރަން އެމްޓީސީސީއަށް\nބ. ކެންދޫ އާއި އެ އަތޮޅު ދަރަވަންދޫ ގޮނޑުދޮށް ހިމާޔަތްކުރުމުގެ މަސައްކަތް އެމްޓީސީސީއާ ހަވާލުކޮށްފިއެވެ.\nއެ ދެ ރަށުގެ ގޮނޑުދޮށް ހިމާޔަތްކުރުމުގެ މަސައްކަތް އެމްޓީސީސީއާ ހަވާލުކުރުމަށް ޕްލޭނިން މިނިސްޓްރީގައި މިއަދު ބޭއްވި ރަސްމިއްޔާތެއްގައި މިނިސްޓްރީގެ ފަރާތުން ސޮއިކުރެއްވީ ޕާމަނަންޓް ސެކްރެޓަރީ ޒީނިއާ ހަމީދެވެ. އަދި އެމްޓީސީސީގެ ފަރާތުން ސޮއިކުރެއްވީ އެކުންފުނީގެ ސީއީއޯ އާދަމް އާޒިމެވެ.\nކެންދޫ ގޮނޑުދޮށް ހިމާޔަތްކުރުމުގެ މަޝްރޫއުގެ ދަށުން ފަތާ ސަރަހައްދެއް ކޮނުމާއި 803 މީޓަރު ބޭރުތޮށި ލުމާއި 80 މީޓަރުގެ ރިވެޓްމެންޓް ޖެހުމާއި 90 މީޓަރުގެ ގްރޮއިން ޖެހުމުގެ މަސައްކަތް ހިމެނެއެވެ. އެއް އަހަރު ދުވަހުގެ ތެރޭގައި ނިންމަން ހަވާލުކޮށްފައިވާ އެ މަޝްރޫއުގެ އަގަކީ 99.39 މިލިއަން ރުފިޔާއެވެ.\nދަރަވަންދޫ ގޮނޑުދޮށް ހިމާޔަތްކުރުމުގެ މަޝްރޫއުގެ ދަށުން 800,10 ކިއުބިކް މީޓަރުގެ ވެލި ގިރާ ސަރަހައްދަށް އެޅުމާއި 490 މީޓަރު ބޭރުތޮށި ލުމާއި 96 މީޓަރުގެ ރިވެޓްމެންޓް ޖެހުމުގެ މަސައްކަތް ކުރާނެއެވެ. އެ މަޝްރޫއަކީ 14.22 މިލިއަން ރުފިޔާގެ މަޝްރޫއެކެވެ.\nގުޅޭ ޓެގު އެމްޓީސީސީ ބ. ދަރަވަންދޫ މިނިސްޓްރީ އޮފް ނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗާ ބ. ކެންދޫ